ގއ.ދެއްވަދޫގައި ޤާއިމުކުރާ އިންޑޯ ޖިމަށް ބޭނުންވާ ތަކެތި ހޯދުން\nގއ. ދެއްވަދޫ ގައި ގާއިމްކުރާ އިންޑޯ ޖިމަށް ބޭނުންވާ ތަކެތި ހޯދުން\nގއ. ދެއްވަދޫ ކައުންސިލާއި މިއިދާރާ ގުޅިގެން ގއ. ދެއްވަދޫގައި ގާއިމްކުރަން ހަމަޖެހިފައިވާ އިންޑޯ ޖިމަށް ބޭނުންވާ ތަކެތި ގަންނަން ބޭނުންވެގެން ކުރެވުނު މިއިދާރާގެ ކުރެވުނު (IUL)241-B/241/2020/12\nއިއުލާނާއި ގުޅިގެން ހުށަހެޅުނު ބިޑްތައް ކޮވިޑް 19 އާއި ގުޅިގެން ލޮކްޑައުންގެ ދުވަސްވަރާއި ދިމާވެ އިވެލުއޭޓް ނުކުރެވި ގިނަދުވަސްތަކެއް ވުމުގެ ސަބަބުން އެ ބިޑްތައް ބާޠިލް އަލުން މިމަސައްކަތަށް ބިޑް ހުށަހެޅުމުގެ ފުރުޞަތު ހުޅުވާލަމެވެ.\nވީމާ މިކަމަށް ޝައުގުވެރިވެލައްވާ ފަރާތްތަކުން ބީލަންފޮތް ގަތުމަށްފަހު ތިރީގައިވާ ގަޑިއަށް ބިޑް ހުށަހެޅުއްވުން އެދެމެވެ. ބީލަން ފޮތެއްގެ އަގަކީ 100.00 ( އެއް ސަތޭކަ ) ރުފިޔާއެވެ. ބީލަން ފޮތް ގަންނަން ލިބޭނީ 20 ސެޕްޓެމްބަރ 2020 ވަނަ ދުވަހުން ފެށިން 24 ސެޕްޓެމްބަރ 2020 އާއި ހަމަޔަށް ގއ. އަތޮޅު ކައުންސިލް އިދާރާއިންނާއި ، ގއ. ދެއްވަދޫ ކައުންސިލްގެ އިދާރާއިންނެވެ.\nގއ.ދެއްވަދޫ ކައުންސިލްގެ އިދާރާ\nގއ. ދެއްވަދޫ ކައުންސިލްގެ އިދާރާ\n28 މުޙައްރަމް 1442ހ.\n- ގއ.ދެއްވަދޫގައި ޤާއިމުކުރާ އިންޑޯޖިމަށް ބޭނުންވާ ތަކެތި ހޯދުން


ދުނިޔެ ދޫކުރީ މަންމަގެ ލޯތްބޭ – ދިވެހި ނޫސް\nHome ⁄ ވާހަކަ ⁄ ދުނިޔެ ދޫކުރީ މަންމަގެ ލޯތްބޭ\nދުނިޔެ ދޫކުރީ މަންމަގެ ލޯތްބޭ\nނޯޓް: މިއީ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ޚިޔާލީ ވާހަކައެކެވެ.\nފަތިހުގެ ހިތްގައިމު ވަގުތެވެ. ކޮވެލި ތަކުގެ ނަލަ ނަލަ އަޑުން ތަފާތު ރާގު ރާގަށް ލަވަ ކިޔަމުން ދާއިރު އުޑުމަތީ ގައި ހަނދު އޭގެ ވާޖިބު އަދާކުރުމަށް ފަހު ދުނިޔެ އާއި އަލްވަދާޢު ކިޔަން ތައްޔާރު ވަމުން ދިޔަ އެވެ. ހަދީޖާ ފަތިސް ނަމާދު ކޮށްލައި ގެން އޭނާގެެ ދެ ދަރިން ގޭ ގައި ތިބި ތޯ ބެލުމަށް ފަހު، ގޭގެ އިމާއި ގުޅިފައިވާ މަގުތަށް ކުނި ކަހައި ސާފު ކުރަން ފެށި އެވެ. އޭރު ރަށު ތެރޭގައި މީހުންތައް މަޑު މަޑުން ހޭލަ މޭލަ ވާން ފަށައިފި އެވެ.\n” މަންމާ.. ދީ މަގޭ އަަތަށް… ”\nހަދީޖާގެ އަންހެން ދަރިފުޅު ހައިފާ އޭނާގެ މަންމަގެ އަތުން އިލޮށިފަތި ނަގައި ކުނި ކަހަން ފެށި އެވެ. ހަދީޖާ ދެން އަވަސް ވެ ގަތީ ހެނދުނުގެ ނާސްތާ ތައްޔާރު ކުރުމަށެވެ. ކިރުގަރުދިޔަ އާއި ފޮޅި ތައްޔާރުކޮށް ނިމުނު އިރު ހެނދުނު7ޖަހަން ވަނީ ގާތްވެފަ އެވެ. ވަރަށް އަވަސް އަވަހަށް ހަދީޖާ ފެންވަރައި ލައިގެން ސުކޫލަށް ވަޒީފާއަށް ދާން ތައްޔާރުވި އެވެ. ހަދީޖާއަކީ ހިތަދޫ ސުކޫލުގެ މަސައްކަތު މީހެކެވެ. ސުކޫލަށް ދާން ގެއިން ނިކުތް ތަނާ އޭނާގެ 16 އަހަރުގެ ފިރިހެން ދަރިފުޅު މާއިކު ކޮޓަރިން ނިކުމެ ހަދީޖާ އަށް ގޮވާލި އެވެ. ހަދީޖާ މާއިކުގެ ގާތަށް އައެވެ.\n” ދަރިފުޅާ.. އަވަހަށް ދޭ ސައި ބޯން… ފޮޅި އާއި ކިރުގަރުދިޔަ ތައްޔާރު ކޮށްފައި ހުންނާނެ…” މާއިކުގެ ގައި ގައި ފިރުމާލަމުން ހަދީޖާ ވާހަކަ ދެއްކި އެވެ.\n” މަންމާ… ސައި ބޯނީ އަދި ފަހުން.. ދީ ބަލަ 10 ރުފިޔާ…. ބިސްކޯދެއް ގަންނަން.. އަދި މިއަދު ކުޅެން ވެސް ދާން ޖެހޭ އެނގޭ މަންމާ…” މާއިކު އޭނާގެ މަންމަ ގާތުގައި ބުނެލިއެވެ.\nހަދީޖާ މާއިކުގެ އަތަށް 10 ރުފިޔާ ދެމުން، ގެއިން ނިކުމެ ސުކޫލަށް ދާން ހިނގައިގަތެވެ. ސުކޫލަށް ވަނުމާއި އެކު ހަދީޖާއަށް އާދަޔާ ޚިލާފު އިޙުސާސް ތަކެއް ވާން ފަށައިފި އެވެ. ގޮތް ނޭނގޭ އިޙުސާސް ތަކެކެވެ. ހިތް ބިރު ގަންނަނީ އެވެ. ކޮންމެ ވެސް ކަމެއް ވާން އުޅޭ ހެން ހީވަނީ އެވެ. ވަރަށް މުހިންމު އެއްޗެއް އަތުން ބީއްވެ ދަނީ ހެން ހީވާ ކަހަލަ އެވެ. ތަފާތު އުނދަގޫތައް ހަދީޖާ އަށް ކުރިމަތި ވާން ފަށައިފި އެވެ. ކެތް ނުވެގެން ފޯނު ނަގައި އޭނާގެ ދަރިފުޅު ހައިފާ އަށް ގުޅާލި އެވެ.\nހައިފާ ހުރިހާ ކަމެއް ވެސް ރަނގަޅު ކަމަށާއި މާއިކު ކޮއްކޮ ވީ މައިލޯ ދަނޑަށް ކުޅެން ގޮސް ކަމަށް ބުނުމުން ވެސް ހަދީޖާގެ ހިތަށް ހަމަޖެހުމެއް ލިބޭ ގޮތެއް ނުވި އެވެ. ހިތް ނުތަނަވަސް ވަނީ އެވެ. ހިތް ބިރު ގަންނަނީ އެވެ. އެހެން ނަމަވެސް ކެތް ކޮށްލައިގެން ވަޒީފާގައި އިންނަން ހަދީޖާ ނިންމި އެވެ.\nމާއިކު އޭނާގެ ގާތް ދެ ރަޙުމަތްތެރިން ކަމަށްވާ އަކިއަލް އާއި އުމޭލް އާއި އެކު ފުޓުބޯޅަ މެޗަކަށް ފަރިތަ ކުރުންތައް ނިންމާލުމަށް ފަހު ދިޔައީ ހިތަދޫ ރީޖަނަލް ހޮސްޕިޓަލާއި ދިމާލު ފުއްޓަރު ސަރަހައްދަށް މޫދަށް އެރެންށެވެ. އޭރު އުޑުމަތި ވަނީ ކުޑަކޮށް ބަނަވެފަ އެވެ. ކޮންމެ ވެސް ވަރަކަށް ވައި ވެސް ޖެހެ އެވެ. ފުއްޓަރުު ފަރާތަށް އޭރު ވެސް ބިންދާ ލަމުން ދާ ރާޅު ތަކުގެ އަޑު އިވެމުން ދެއެވެ. މާއިކު އާއި އޭނާގެ ދެ ރަޙުމަތްތެރިން މޫދަށް އެރި މަޖާ ކުރަމުން ގެންދިޔަ އެވެ. މިހާރު އެ3ކުދިން ވެސް އެ ތިބީ ކަނޑާއި ވަރަށް ކައިރީގަ އެވެ. މަޑުމަޑުން އުޑުމަތީގެ ކުލަވަރު ބަދަލުވަމުން ދިޔައެވެ. ވައި ބާރު ވާން ފަށައިފި އެވެ. ކަނޑުގެ އޮއިވަރު ބަދަލު ވެގެން ދިޔައީ މާއިކު އާއި އޭނާގެ ދެ ރަޙުމަތްތެރިން ހީވެސް ނުކޮށް ހުއްޓަ އެވެ.\n” އޭ އަވަހަށް ހިނގާ މޫދުން އަރަން… ވަރަށް އޮއި ބާރު ވެއްޖެ…” އަކިއަލް ވަރަށް ބާރަށް ގޮވާލި އަޑު އިވުނެވެ.\nއޭރު މާއިކު އޮތީ ހަމަ ރަނގަޅަށް ވެސް އޮއިވަރުގެ ޝިކާރަ އަަކަށްވެފަ އެވެ.\n” އޭ މަށަށް ދެން ނުވާނެ…. މަ ސަލާމަތް ކޮށްދީ… މަށަށް ކުރިއަކަށް ނުދެވޭ… ”\nރާޅު ތަކުގެ ތެރޭގައި މާއިކު ވަރަށް ބިރުން އޮވެ ރޮމުން ގޮވަމުން ގެންދިޔަ އެވެ.\n” މާއިކަށް ވާނެ.. ހިތްވަރު ދޫ ނުކުރޭ.. ފަތާ… ބާރަށް ފަތާ…”\nއަކިއަލް ރޮމުން ގިސްލަމުން މާއިކަށް ހިތްވަރު ދެމުން ގެންދިޔަ އެވެ. އޭރު އެ ތަނުގައި އުމޭލްގެ އެއްވެސް ހިލަމެއް ނެތެވެ. އޮއިވަރު ގައި ޖެހި އުމޭލް ވަނީ މާއިކުމެންގެ ލޯ މަތިން ގެއްލިފަ އެވެ.\nއިސާހިތަކު ބިޔަ ބޮޑު ރާޅެއް ފުއްޓަރު މައްޗަށް ބިންދާލި އެވެ. ހަމަ އެއާއި އެކު ރާޅަކަށް ފަހު ރާޅެއް ނަގަމުން ދިޔަ އެވެ. އުޑުމަތި މުޅިން ބަނަކޮށް ވަރަށް ބޯކޮށް ވާރޭ އޮއްސައި ގަތެވެ.\nޑިއުޓީގައި އިން ހަދީޖާ، އޭނާގެ އަތު ކުރީގައި އޮތް ގަޑިއަށް ބަލާލި އެވެ. ގަޑިން މެންދުރު 1 ޖަހަނީ އެވެ. އަދި ވެސް ހަދީޖާގެ ހިތަށް އެއްވެސް ހަމަޖެހުމެއް ނާދެ އެވެ. ވެހެމުން ދާ ވާރެއިން ހިތަށް ވެރިވެފައިވާ ބިރުވެރިކަން ވީ އިތުރެވެ. ހަދީޖާގެ ކަންފަތަށް އިރުއިރު ކޮޅާ ގޮނޑު ދޮށަށް މުގުރާ ލަމުންދާ ރާޅު ތަކުގެ އަޑުން އިވެމުން ދިޔައެވެ. އެ އަޑު ހަދީޖާ އަށް ކޮންމެ ފަހަރަކު ވެސް އިވެނީ ހޮނު ގުގުރި އެއް ފަދައިންނެވެ. ހަދީޖާގެ ބިރުވެރިކަން އިންތިހާއަށް ދިޔައެވެ. ވަޒީފާގައި ދެން އިތުރަށް ނީންދެވޭނެ ކަން ޔަޤީން ވުމުން އޭނާ ގެއަށް ދާން ބޭނުންވި އެވެ. ވެހެމެން ދާ ބޯ ވާރޭގެ ތެރޭގައި ދުވަމުން ހަދީޖާ ގެއަށް އައިސް ވަނެވެ.\nއެންމެ ފުރަތަމަ ވެސް ހަދީޖާއަށް ބަލައިލެވުނީ އޭނާގެ ދެ ދަރިން ހަމަތޯ އެވެ.\n” ދަރިފުޅާ ހައިފާ… ކޮބާ މާއިކު ކޮއްކޮ؟…” ހަދީޖާ ވަރަށް އަވަސް އަވަހަށް އެހި އެވެ.\n” މަންމާ… މާއިކު ކޮއްކޮ އަދި ނާދޭ… ” ހައިފާގެ ޖުމުލައިން ހަދީޖާގެ ދެލޯ ބޮޑުވި އެވެ.\n” ނާދެއޭ..؟ އަދިވެސް ނާދޭތަ؟…. ކޮބާތަ މަގޭ ދަރި އަނެއްކާ..” ހަދީޖާއަށް ތެޅެގަނެވުނެވެ.\nވާރޭގެ ތެރޭގައި ހަދީޖާ ބޭނުންވީ އޭނާގެ ދަރިފުޅު މާއިކު ހޯދަން ދާށެވެ. އެ ނިޔަތުގައި ގެއިން ނިކުންނަށް އެޅި ފުރަތަމަ ފިޔަވަޅުން ހަދީޖާ ހުއްޓުން އެރިއެވެ.\n” ހަ….ހަދީ…ހަދީޖައްތާ….” ގޭތެރެއަށް ދުވެފައި އައިސް ވަތް ހަދީޖާގެ އެއްބަނޑު އެއްްބަފާ ކޮއްކޮ ހަމުދާ ގެ ނޭވާ ހީވަނީ ހަމަ ދެންމެ ދެންމެ އުފުރައި ގެން ގޮސްދާނެ ހެންނެވެ.\n” ކިހިނެއްވީ…؟ ” ތެޅި ތެޅި އޮތް ހިތަކާއި އެކު ހަދީޖާއަށް ބުނެވުނެވެ.\n” ހަދީޖައްތާ…. މާއިކު…. ” ހަމުދާ އަށް ބުނެ ވުނީ އެހާ ހިސާބަށެވެ. ހަމުދާގެ ބަޑި ފަޅައިގެން ހިނގައްޖެ އެވެ.\n” ކިހިނެއްވީ މަގޭ މާއިކަށް….؟ ބުނޭ… މަގޭ މާއިކަށް ކީއްތަ ވީ؟….” ހަދީޖާގެ ހިތް ހީވަނީ ހަށިގަނޑު ފަޅާލާފައި ބިން މައްޗަށް ވެއްޓި ދާނެހެންނެވެ.\n” ހަދީޖައްތާ….. މާއިކު….. މާއިކު… ގެއްލިގެން އެބަ އުޅޭ…. ހަމައެކަނި އަކިއަލް ސަލާމަތް ވީ…. މާއިކު އާއި އުމޭލް ރާޅު ތަކުގެ ތެރެއަށް ގެއްލިއްޖެ ހަދީޖައްތާ…. ” ހަމުދާގެ އަރުތެރެއިން އަޑު ބޭރު ކުރެވުނީ ހަމަ ކިރިޔާ އެވެ.\nހަދީޖާއަށް ވީ ގޮތް ވެސް ނޭނގުނެވެ.\n” ނުވާނެ… ތިހެން ނުވާނެ…. މަގޭ މާއިކު…. މަގޭ ދަރި… މަގޭ ފުރާނަ… ”\nހަދީޖާގެ ލޮލުން ހޯސްލާފައި ކަރުނަތައް އޮހިގެން ދިޔަ އެވެ. އަދި ވަރަށް ބާރަށް ފުއްޓަރު ސަރަހައްދަށް ދާން ހަދީޖާ ދުއްވައި ގަތެވެ. މާއިކަށް ގޮވަމުންނެވެ. ހަދީޖާ އާއި އެކު ހަމުދާ އަދި ހައިފާ ވެސް ދުވަމުން ގެންދިޔަ އެވެ. އޭރު ވެސް ބޯކޮށް ވާރޭ ވެހެ އެވެ.\nހިތަދޫ ރީޖަނަލް ހޮސްޕިޓަލާއި ދިމާލު ފުއްޓަރު ސަރަހައްދަށް ދެވުނު އިރު ހަދީޖާގެ ގެ ނޭވާ ކުރުވާ ގޮތްވި އެވެ. އޭރު އެތަނަށް ވަނީ ގިނަ އަދަދެއްގެ ބަޔަކު ޖަމާވެފަ އެވެ. އެންމެންގެ މޫނު މަތިން ވެސް ފެންނަމުން ދަނީ ހިތާމައިގެ އަސަރުތަކެވެ.\nހަދީޖާގެ ގައިން ވަރު ދޫވެ، ސާލެއް ހެން ފެތުރި ފައިވާ ހުދު ކިރު ކޮޅެއް ފަދަ ދޮންވެލިގަނޑު ގެ ތެރެއަށް ޖެހެ ގަނެވުނެވެ. މާހަޢުލުގެ ބިރުވެރިކަން ލޮލުން ފެނި އިޙުސާސް ކުރެ ވުމުން ހަދީޖާއަށް ކެތެއް ނުވި އެވެ. ވަރަށް ބާރަށް ރޯން ފެށި އެވެ. ހައިފާ ވެސް އޭނާގެ މަންމަގެ ގައިގައި ބައްދާލައިގެން ހުރެ ރޮމުން ގެންދިޔަ އެވެ.\nކުޑަ ވަގުތު ކޮޅެއްގެ ތެރޭގައި ގިނަ އަދަދެއްގެ ފުލުހުންނާއި ސިފައިން އެތަނަށް ޖަމާވި އެވެ. އަދި ގެއްލުނު ދެ ކުދިން ހޯދުމުގެ މަސައްކަތް ފެށި އެވެ. އޭރު ވެސް މޫސުން ވަރަށް ގޯހެވެ. މުޅި އުޑުމަތީގައި ހުދު އެންމެ ވިލާ ކޮޅެއް ވެސް ނެތެވެ. ޖެހެމުން ދާ ބާރު ވައި ރޯޅިން ކަނޑުގެ ރާޅުތައް ރުޅި ގަދަވެ ކެކި އުތުރެމުން ދިޔަ އެވެ.\n” މަގޭ ދަރިފުޅާ…. މަގޭ މާއިކު… މަންމަ ކައިރިއަށް އަވަހަށް އާދޭ… މަންމަ މޮޔަ ވެދާނެ… މަންމަ ކިހިނެއް ދަރިފުޅާ ނުލާ އުޅޭނީ….؟ ދަރިފުޅާ… އާދޭ މަންމަ ކައިރިއަށް…”\nނަގަމުންދާ ބޮޑެތި ރާޅު ތަކަށް ބަލަމުން ރޮމުން ގިސް ލަމުން ހަދީޖާ ވާހަކަ ދެއްކި އެވެ. އެއްވެފައި ތިބި އެތައް ބަޔަކު ހަދީޖާގެ ހަރަކާތް ތަކަށް ބަލަމުން ދިޔައީ ހިތް ފަޅައިގެން ދާ ޙާލުގަ އެވެ. މަޑު މަޑުން ކޮޅަށް ތެދުވުމަށް ހަދީޖާ މަސައްކަތް ކުރި އެވެ. އެހެންނަމަވެސް އެކަމެއް އޭނާއަކަށް ވާ ގޮތެއް ނުވި އެވެ. އެއަށް ވުރެ އޭނާއަަށް ލިބި ފައިވާ ހިތާމަ މާ ބޮޑެވެ. ފިރުކިފައި ކަހަލަ ގޮތަކަށް ހަދީޖާ ގޮސް އޭނާގެ ކައިރީގައި ހުރި ފުލުސް މީހާގެ ފައި ބުޑަށް ވެއްޓުނެވެ.\n” އާދޭސް ކޮށްފައި ބުނަން… މަގޭ ދަރިފުޅު ރާޅު ތަކުގެ ތެރެއިން ސަލާމަތް ކޮށްދީ… އެހެން ނޫނީ މަ މަރު ވެދާނެ…. މިފަދަ ބޮޑު ހިތާމައެއް ބަރުދާސްތު ކުރާނެ ހިތްވަރެއް މަގޭ ގަޔަކު ނެތް… އާދޭސް މި ކުރީ… މަގޭ މާއިކު ގެނެސް ދީ.. މަ ބޭނުން މަގޭ ދަރި….”\nއަޑު ތުރު ތުރު އަޅާ ޙާލު ވޭނީ ރާގެއް ގައި ހަދީޖާ އާދޭސް ކުރަމުން ގެންދިޔަ އެވެ. ހަދީޖާއަށް ކޮށްފައިވާ އަސަރު ފެނި ފުލުސް މީހާގެ ލޮލުން ކަރުނަ ފާއްދާލި އެވެ. ހަދީޖާގެ ކައިރީ ގައި ފުލުސް މީހާ އިށީނދެ އޭނާއަށް ހިތްވަރު ދޭން ފެށި އެވެ. އަދި އިރާދަކުރެއްވިއްޔާ މާއިކު ފެންނާނެ ކަމަށް ބުނެ އުއްމީދު އާ ކުރުމަށް ނަސޭހަތްތެރިވި އެވެ. ފުލުހުން މާއިކު ހޯދަން ކުރެވެން ހުރި ހުރިހާ މަސައްކަތެއް ކޮށްދޭނެ ކަމުގެ ޔަގީން ކަން ދިނެވެ.\nގަޑިން ރޭގަނޑު 11 ޖަހަނީ އެވެ. ފުލުހުންނާއި ސިފައިންނާއި އަދި އާންމު ގިނަ ރައްޔިތުން ގެއްލުނު ދެ ކުދިން ހޯދުމުގެ މަސައްކަތް ކުރަމުން ގެން ދިޔަ އެވެ. ހަދީޖާ އޭނާގެ ގޭގެ އެނދުމަތީގައި ވެއްޓި ގަނެގެން ރޯން އޮތެވެ. އޭނާގެ އަރު ތެރެއިން ކާ އެއްޗެއް އެތެރެ ކުރެވެނީ އެއް ނޫނެވެ. ހިތަށް ތަދުވާ ވަރުން އެ ފަކީރުގެ ހިތް ހީވަނީ ހަމަ ރޫޅި ފިސް ފިސް ވެގެން ގޮސް ދާނެ ހެންނެވެ. މާއިކު އާއި ނުލައި ދިރިއުޅުން ވެގެން ދިޔައީ ހަދީޖާގެ މައި ލަގޮނޑިއަށް ކެތް ވާ ވަރުގެ ކަމަކަށް ނޫނެވެ. ގޭ ދޮށު ގިނަ މީހުން ހަދީޖާ ރަމަތަ ކުރުމުގައި އުޅުނެވެ. އެކި ގޮތް ގޮތުން ވިސްނައިދީ އޭނާ ހަމަޔަކަށް އަޅުވަން ވަރަށް މަސައްކަތް ކުރި އެވެ. މުޅި ރޭ ވެސް ހަދީޖާ ހޭދަ ކުރީ ގިސްލައި ރުއިމުގަ އެވެ. މާއިކުގެ ހަނދާނުގަ އެވެ. ހައިފާގެ ޙާލަކީ ވެސް ހަމަ މިއީ އެވެ.\nއާ ދުވަހަކަށް އިރު އުދަރެހުން މަރުޙަބާ ކިޔައިފި އެވެ. ހަދީޖާ މަޑު ހިނގުމެއް ގައި އޭނާގެ ކޮޓަރިން ނިކުމެ ގޮސް ވަނީ މާއިކުގެ ކޮޓަރި އަށެވެ. ކޮޓަރީގެ ދޮރު ހުޅުވާލުމާއި އެކު ހަދީޖާގެ ލޮލުން އެއްވެސް ހިފެހެއްޓުމެއްނެތި ކަރުނަތައް އޭނާގެ ކޯތާފަތް މައްޗަށް އޮހިގެން ދިޔަ އެވެ. ކޮޓަރި ތެރޭގައި އެއްވެސް ދިރުމެއް ނެތެވެ.\n” ކީއްވެ ދަރިފުޅު މަންމަ ދޫ ކޮށްފަ ތި ދިޔައީ….؟ އިއްޔެ ހެނދުނު ވެސް ދަރިފުޅު މި ކޮޓަރީ ގައި ހުއްޓެއްނު…؟ އެކަމު މިއަދު ދަރިފުޅު ތިހުރީ މަންމަ އާއި ހާދަ ދުރަތުގަ އޭ…. މަންމަ ހާދަ ހިތާމަ އެކޭ މި ކުރަނީ…. މަންމަ ހާދަ ދަރިފުޅު ދެކެ ލޯބި ވެޔޭ…. މަންމަގެ ހިތް ދެތަން ނުވަނީސް ދަރިފުޅު ދެން އާދޭ…”\nރޮމުން ގިސް ލަމުން ކޮޓަރި ތެރެއަށް ބަލަ ހައްޓައިގެން ހުރެ ހަދީޖާ އަމިއްލަ އަށް ވާހަކަ ދައްކަމުން ގެންދިޔަ އެވެ. މޮޔަ އެއް ފަދައިންނެވެ. ހަދީޖާ އަށް ހޭ ވެރިކަން ވީ ފަހަތުން މީހަކު ގޮވާލި އަޑަށެވެ.\n” ދައްތާ… މާއިކު އެއް އަދި ނުފެނޭ.. އެކަމަކު މާއިކުގެ ސޯޓު ފެނިއްޖެ… ހިތްވަރު ގަދަ ކުރާތި…” ފުލުސް މީހާގެ ޖުމުލައިން ހަދީޖާގެ ހިތަށް ތޫނު ހަންޖަރެއް ހަރާލި ކަހަލަ އެވެ. ހަދީޖާގެ ގައިން ވަރު ދޫވެ ހުރި ތަނަށް އޭނާ ވެއްޓުނެވެ.\nހަދީޖާ ހޭއެރި އިރު އޭނާ އޮތީ ހޮސްޕިޓަލުގައި އެޑްމިޓް ކޮށްފަ އެވެ. ހޭއެރި ގޮތަށް ވެސް ހަދީޖާ އަށް ގޮވައި ލެވުނީ މާއިކަށެވެ. އެއާއި އެކު އޭނާއަށް ރޯން ފެށުނެވެ. ހަދީޖާގެ ކައިރީ ގައި ހައިފާ ވެސް މޫނުމަތީގައި އަތް އަޅައިގެން ރޯން އިނެވެ.3ދުވަސް ވަންދެން ހޮސްޕިޓަލް ގައި ހަދީޖާ ބޭއްވުމަށްފަހު އޭނާ ދޫކޮށްލިއެވެ.\nކޮންމެ ދުވަހަކު ވެސް ހަދީޖާ ފުލުހުންނަށް ގުޅައި އާދޭސް ކުރެ އެވެ. މާއިކު ހޯދާ ދިނުމަށެވެ. މާއިކު ހޯދަން އިތުރަށް މަސައްކަތް ކުރުމަށެވެ.\nދުވަސްތައް ފާއިތުވަމުން ގޮސް މާއިކު ގެއްލުނުތާ ހަފުތާ އެއް ވެއްޖެ އެވެ. ހަދީޖާގެ މޫނުމަތި ވަނީ މިލައި މޯޅި ވެފަ އެވެ. ލޯ ވަނީ ވަޅު ހެދިފަ އެވެ. މުޅި މީހާގެ ސިފަ ހިތާމަ ކޮށް ކޮށް ވަނީ ބަދަލު ވެފަ އެވެ. އާދައިގެ މަތިން މިއަދު ވެސް ހަދީޖާ ފުލުހުންނަށް ގުޅި އެވެ. ފުލުހުން ފޯނު ނެގުމާއި އެކު ހަދީޖާއަށް ރޯން ފެށުނެވެ.\n” އާދޭސް ކޮށްފަ މިބުނީ….. މަގޭ ދަރިފުޅު ހޯދަ ދީފަ މަށަށް ހަވާލު ކުރޭ…. ފުރާނަ ނެތް މަސްގަނޑު ނަމަވެސް މަ ބޭނުން… އެ ލޯބި ލޯބި ކޮލަށް ވަދާޢީ ބޮސް ދޭ މަ ބޭނުން… އެ ހަށިގަނޑުގައި ވަރަށް ބާރަށް ބައްދާލަން ވެސް މަ ބޭނުން… މަގޭ މައި ލަނގޮޑި ފަޅައިގެން ދާ ވަރުވެއްޖެ…. އާދޭސް މިކުރީ…”\nހަދީޖާ ގިސްލައި ރޮމުން ގެން ދިޔަ އިރު އޭނާގެ ދަތްދޮޅި ހިތާމައިގެ ވޭނުން ތުރު ތުރު އަޅަމުން ދިޔަ އެވެ. ހަދީޖާއަށް ވެސް ފުލުހުން އޭނާގެ ދަރިފުޅު ހޯދަން މަސައްކަތް ކުރާކަން އެނގެ އެވެ. އެހެންނަމަވެސް ކެތްތެރިކަން ކޮޅުން ލުމުން ނުގުޅައި ނުހުރެވެނީ އެވެ. ވާނީ ވެސް އެހެންތާ އެވެ؟މައިވަންތަ ލޯތްބަކީ ބަޔާން ކުރަން ދަތި ލޯތްބެކެވެ.\nމާއިކު ގެއްލުނު ތާ އެއް މަސް ފަހެވެ. ހަދީޖާ އިނީ ހިތަދޫ ރީޖަނަލް ހޮސްޕިޓަލާއި ދިމާލު ފުއްޓަރު ސަރަހައްދުގައި އިށީނދެގެންނެވެ. މިއީ މިހާރު އޭނާގެ އާދަ އެވެ. ދުވާލުގެ އެތައް އިރަކު ހަދީޖާ މިތަނުގައި އެތައް ވަގުތުތަކެއް ހޭދަކުރެއެވެ. ފުއްޓަރު ފަރާތަށް ބިންދާ ލަމުން ދާ ކޮންމެ ބޮޑު ރާޅަކުން މާއިކުގެ ހަނދާންތައް ހަދީޖާގެ ހިތަށް ވެރިވެ އެވެ. ރާޅު ފޮނު ތަކުގެ ތެރެއިން މާއިކު “މަންމާ” އޭ ކިޔާ ގޮވާލާހެން ވެސް ހަދީޖާއަށް ހީވެ އެވެ. އެހެންނަމަވެސް މިއަދު މާއިކު ވަނީ ހަދީޖާއަށް ގެއްލިފަ އެވެ. އެ ދެމައިންގެ ލޯބި ބިޔަ ބޮޑު ރާޅު ތަކުގެ ތެރޭގައި ވަނީ ދެތަންވެފައެވެ. ހަދީޖާގެ ދަރިފުޅަށްޓަކައި ކުރި ހުރިހާ އުއްމީދު ތަކަކާއި ހުވަފެންތަކެއް މިއަދު މިވަނީ ކަނޑަށް ބެހި ގެއްލިގެން ގޮސްފަ އެވެ. އެހެންނަމަވެސް ހަދީޖާގެ ހިތުގައި މާއިކަށް ދެވިފައިވާ ލޯތްބާއި ޤަދަރަކީ ކިތަންމެ ބޮޑު ރާޅަކުން ނަމަވެސް ގުޑުވައި ނުލެވޭނެ ފަދަ މާތް މަތިވެރި ޤަދަރުވެރި ލޯތްބެކެވެ. ހަދީޖާގެ ދުޢާ އަކީ އޭނާގެ ދަރިފުޅު މާއިކަށް ހެޔޮރަޙުމަތް ލެއްވުމެވެ.\nSo safe. ?\nNice editing me aharenge beybr ehge vahaka eh … we miss u so much??\nMaasha allah…. zihunee keep it up…. v nice…❤❤?????\nނައިސް އެޑިޓް. މިިއީ އަހަރެންގެ ކަޒިންގެ ވާހަކައެއް! ވީ އޯލް މިސް ހިމް އަ ލޮޓް\nVaahaka kiyaa nimun iru heevee mashaky ekujjaage mammahen sifa kurun v v v furihama v asaru huri vaahaka eh… Maasha allah\nރާއްޖެ ކާޑަށް ނުޖެހޭނެ: ވިޔަފާރިވެރިން\nވަގުތީގޮތުން އަރާފޭބުން މިވަގުތު ހުއްޓާލެވިފައިވަނީ ދެ ރިސޯޓެއް: އެޗްޕީއޭ


BREAKING - Riyaz Rasheed JP ah soikohfi\nރިޔާޒް ރަޝީދު ޖޭޕީއަށް ސޮއިކޮށްފި\nރިޔާޒް ރަޝީދު: -- އަވަސް ފޮޓޯ\nވިލުފުށީ ދާއިރާގެ މެންބަރު ރިޔާޒު ރަޝީދު ޖުމްހޫރީ ޕާޓީއާ ގުޅިވަޑައިގެންފި އެވެ. އޭނާ ޖޭޕީއަށް ސޮއިކުރީ މިރޭ ޖޭޕީ މައި އޮފީސް ކުނޫޒުގައި ބޭއްވި ހަފްލާއެއްގަ އެވެ.\nކޭޕީއަށް ރިޔާޒު ގުޅިވަޑައިގަތުމަށް މިރޭ ބޭއްވި ކުޑަ ޖަލްސާގައި ވާހަކަދައްކަވަމުން އެ ޕާޓީގެ ލީޑަރު ގާސިމް އިބްރާހިިމް ވިދާޅުވީ ރިޔާޒްއަކީ އެންމެ ކުރީއްސުރެ އެކުގައި މަސައްކަތް ކުރެއްވި މެންބަރެއް ކަމަށާއި އިހުލާސްތެރި އަދި ގައުމު ދެކެ ލޯބިވާ މެންބަރެއް ކަމަށެވެ. އަދި އެމަނިކުފާނާ ބެޙޭ ގޮތުން ރިޔާޒު ދުވަހަކު ވެސް ގޯސް ބަހެއް ވިދާޅުވި އަޑު ނާހަން ކަމަށް ގާސިމް ވިދާޅުވި އެވެ.\nރިޔާޒު ޖޭޕީއަށް ގުޅިވަޑައިގަތީ ރައްޔިތުންނާއި ދާއިރާގެ ލާބަޔާއި މަންފާއަށް ކަމަށް ގާސިމް ވިދާޅުވި އެވެ. އަދި އޭނާ ގުޅިވަޑައިގަތީ ޕާޓީގެ ޓިކެޓު ހޯދުމުގެ ބޭނުމުގައި ނޫން ކަމަށް ވެސް ގާސިމް ވިދާޅުވި އެވެ.\n"އަޅުގަނޑު ގަބޫލު ކުރަން ރިޔާޒް މި ޕާޓީއާ ގުޅިވަޑައިގަތީ ވަކި ޓިކެޓު ހޯއްދަވާކަށް ނޫން، އެ މަނިކުފާނުގެ އަމިއްލަ ފައިދާއަކަށް ކުރެއްވި ކަމެއް ނޫން މިއީ، ނަމަވެސް އެގޮތަށް މަސައްކަތް ނުކުރައްވާނެއޭ ވެސް ނުބުނާނަން، އެ މީހެއްގެ އަމިއްލަ ސިޔާސީ އެޖެންޑާ ކުރިޔަށް ގެންދިޔުމަކީ މައްސަލައެއް ނޫން،" ގާސިމް ވިދާޅުވި އެވެ.\nމި ފަހުން ޕާޓީތަކުން ގިނަ މެންބަރުންތަކެއް ވަނީ ޖޭޕީއާ ގުޅިވަޑައިގެންފަ އެވެ. އެގޮތުން މިހާރު އެ މަޖިލީހުގައި އެމްޑީޕީގެ މެންބަރުންނަށް ވުރެ ޖޭޕީ މެންބަރުން ގިނަވާނެ އެވެ.\nރިޔާޒް ރަޝީދު ޖުމްހޫރީ ޕާޓީ\n"ޔާމީންގެ ތާއީދު ދެއްވީ އަޅުގަނޑުގެ ހިދުމަތުގެ ސަބަބުން"\nޔާމީންގެ ދިފާއުގައި ރިޔާޒު ރަޝީދު މަގު މައްޗަށް


އޭ.ޑީ.ބީ. ގެ އަހަރީ އާންމު ޖަލްސާގައި މިނިސްޓަރ ޖިހާދު ބައިވެރިވެ ވަޑައިގަތުން - Ministry of Finance\nCurrent: އޭ.ޑީ.ބީ. ގެ އަހަރީ އާންމު ޖަލްސާގައި މިނިސްޓަރ ޖިހާދު ބައިވެރިވެ ވަޑައިގަތުން\nއޭ.ޑީ.ބީ. ގެ އަހަރީ އާންމު ޖަލްސާގައި މިނިސްޓަރ ޖިހާދު ބައިވެރިވެ ވަޑައިގަތުން\nއޭ.ޑީ.ބީ. ގެ 48 ވަނަ އަހަރީ އާންމު ޖަލްސާ ބޭއްވުނީ 2015 މެއި3ން5އަށް އަޒެރްބައިޖާންގެ ބާކޫގައެވެ. އޭ.ޑީ.ބީގެ ފަރާތުން އަޒަރުނައިޖާންގެ ސަރުކާރާ ގުޅިގެން އިންތިޒާމުކުރި3ދުވަހުގެ މިބައްދަލުވުމަކީ އޭ.ޑީ.ބީ. މެމްބަރ ގައުމުތަކުގެ އިދާރީ ހިންގުމާއި، ފައިސާގެ މުއާމަލާތްތަކާއި ހިންގުމަށް މަގުދެއްކުމަށް އާންމުގޮތެއްގައި ބާއްވާ މުހިންމު ބައްދަލުވުމެކެވެ. މިބައްދަލުވުމުގެ ސަބަބުން މެމްބަރ ގައުމުތަކަށް އޭ.ޑީ.ބީ.ގެ މުއައްޒަފުންނާއި އެން.ޖީ.އޯ އިންނާއި މީޑިއާއާއި އޮބްޒާވަރުންނާއި ތަޢުލީމީ އަދި ޕްރައިވެޓް ސެކްޓަރގެ ފަރާތްތަކާ ސީދާ މުއާމަލާތްކުރުމުގެ ފުރުސަތު ހުޅުވިގެންދެއެވެ.\nމި ބައްދަލުވުމުގައި ރާއްޖޭގެފަރާތުން ބައިވެރިވެވަޑައިގަތީ މިނިސްޓަރ އޮފް ފިނޭންސް އެންޑް ޓްރެޜަރީ އަދި އޭ.ޑީ.ބީ. ގަވަރނަރ އަލްފާޟިލް ޢަބްދުﷲ ޖިހާދާއި އަލްފާޟިލް ޢަބްދުﷲ ޢަލީ އެވެ. އެހެން ބައިވެރިންގެ ތެރޭގައި އިކޮނޮމިކް ޕްލޭނިންގ މިނިސްޓަރުންނާއި އޭ.ޑީ.ބީ. މެމްބަރ ގައުމުތަކުގެ ސަރުކާރުތަކުގެ އިސްވެރިންނާއި، ގައުމުތަކުގެ ތަރައްގީގެ ބޭންކްތަކުގެ ފަރާތުންނާއި، އިންވެސްޓްމަންޓް ބޭންކްތަކުންނާއި، ނޫސްވެރިންނާއި އެން.ޖީ.އޯ. އިން ހިމެނެއެވެ.\nމިބައްދަލުވުމުގެ ހަވާސާގައި މިނިސްޓަރ އޮފް ފިނޭންސް އެންޑް ޓްރެޜަރީ އަލްފާޟިލް ޢަބްދުﷲ ޖިހާދު ވަނީ އޭ.ޑީ.ބީ. ގެ ރައީސް ޓަކަހީޓޯ ނަކާއޯ އާއި ބައިނަލްއަގުވާމީ އެހެން އިދާރާތަކުގެ އިސް ވެރިންނާއި ބައްދަލުކުރައްވައި އެފަރާތްތައް މެދުވެރިވެގެން ރާއްޖޭގައި ހިންގަވަމުންގެންދަވާ އަދި ހިންގެވުމަށް ނިންމަވާފައިވާ ހަރަކާތްތަކާއި ބެހޭގޮތުން މަޝްވަރާ ކުރައްވާފައެެވެ.


Singaa Eh Bodu Kinbi'hse Alhaa Manzaru Dhekunin Tha? - Vaguthu\nސިންގާ އެއް ބޮޑު ކިނބިއްސެއް އަޅާ މަންޒަރު ދެކުނިންތަ؟\nސިންގާ ކިނބިހި އަޅަނީ\nޒަމާނުންސުރެ ޖަންގަލީގެ ރަސްކަން ކުރާ ޖަނަވާރެއްގެ ގޮތުގައި ބަލަމުން އަންނަނީ ސިންގާއެވެ. ސިންގާ އުފެދުމުގައި ހުންނަ ގޮތާއި އޭތި އުޅޭގޮތުން ހަގީގަތުގައިވެސް ރަސްކަލުންތަކެއް އުޅޭހެން ހީވެއެވެ. ނަމަވެސް ސިންގާ އާއި ބެހޭގޮތުން އެނގެނީ ކިހާ ވަރަކަށް ހެއްޔެވެ؟ ދުވަހަކުވެސް ސިންގާ އެއް ކިނބިހި އަޅާ މަންޒަރު ދެކުނިން ހެއްޔެވެ؟\nއާއްމު ގޮތެއްގައި ސިންގާ އެއް ޖަންގަލީގައި 15 އަހަރު ދުވަހުގެ މުއްދަތަކަށް ދިރިހުންނައިރު ޒުލެއްގައި މި އަދަދު 30ށް އިތުރުވެގެން ދެއެވެ. ސިންގާ އެއް ގޮވާ އަޑު 4.8 ކިލޯމީޓަރު ދުރަށް އިވޭ އިރުގައި މިގޮތަށް ގޮވުމުން ދެން ތިބޭ ސިންގާތަކަށް ކޮންމެވެސް މެސެޖެއް ރައްދުވެއެވެ. އަދި ޖަންގަލީގެ އެހެން ޖަނަވާރުތަކަށް އެމީހުންނަކީ ޖަންގަލީގެ ރަސްކަލުންކަން ހަނދާން ވެގެންދެއެވެ.\nއާއްމު ގޮތެއްގައި ސިންގާތަށް އުޅޭނީ ގްރޫޕް ގުރޫޕަށެވެ. އަދި އެ ގުރޫޕާއި ނުދަންނަ ފިރިހެން ސިންގާ އެއް ގުރޫޕާއި ގުޅެން ބޭނުންނަމަ ޖެހޭނީ އެ ގުރޫޕެއްގެ ފިރިހެން ސިންގާތަކާއި ކުރިމަތިލައި އެމީހުން ބަލިކުރާށެެވެ. އެހެންނޫންނަމަ، އެ ސިންގާ އެތަނަކުން ފަހާލެވޭނެއެވެ.\nމި ގުރޫޕުތަކުގައި ގިނައިން ކާނާ ހޯދަން މަސައްކަތް ކުރާނީ އަންހެން ސިންގާތަކެވެ. ނަމަވެސް ފިރިހެން ސިންގާތައްވެސް ބޮޑެތި ޖަނަވާރުތައް ޝިކާރަ ކުރުމުގައި ބައިވެރިވެއެވެ. މި އެއްޗެހި މައިގަނޑު ގޮތެއްގައި ކުރާ ކަމަކީ ސަރަހައްދު ރަނގަޅަށް ބަލަހައްޓައި، އިތުރު ސިންގާތަކެއް އާދޭތޯ ސަމާލުވެ ތިބުމެވެ. އަދި އަންހެން އެއްޗެހި ޝިކާރަ ކުރަން ދާއިރު ފިރިހެން ސިންގާތައް ދަރިންވެސް ބަލާނެއެވެ.\nކޮންމެއަކަސް، މިހާރު ސިންގާ އާއި ބެހޭ ގޮތުން ކޮންމެެވެސް ވަރެއްގެ މައުލޫމާތުވެސް އެނގޭއިރު، ތިރީގައި އެވަނީ ސިންގާ އެއް ބޮޑު ކިނބިއްސެއް އަޅާ މަންޒަރެވެ. މި ވީޑިއޯ އަށް އާއްމުންގެ ސަމާލުކަން ލިބުނު ދެ ސަބަބެއް އެބައޮތެވެ. އެއީ ސިންގާ ކިނބިހި އަޅާ މަންޒަރަކީ އަބަދު ފެންނަ އެއްޗަކަށް ނުވުމާއި އޭތި ކިނބިހި އެޅުމުގެ ކުރިން ކިނބިހި ނާޅައި ވޭތޯ މަސައްކަތް ކުރުމެވެ.\nއަހަރެމެން އިންސާނުންވެސް ބައެއް ފަހަރު ކިނބިއްސެއް އަންނަން އުޅުމުން އެކަން ހުއްޓުވޭތޯ ބަލައެވެ. ނަމަވެސް ގިނަ ފަހަރަށް އެކަން ކާމިޔާބުވާ ގޮތެއް ނުވެއެވެ. މި ސިންގާ އަށްވެސް މިފަހަރު ވީ މިފަދަ ގޮތެކެވެ. މި ވީޑިއޯ މީސް މީޑިއާގައި އަންނަނީ ވަރަށް ހަލުވިކަމާއި އެކު ދައުރުވަމުންނެވެ.\nދިވެހިންގެ ބަޔަކު ނަމާދަށް "ޖޯކު ޖަހާ" ވީޑިއޯއެއް އާންމުވެއްޖެ\nގެރިތަކެއް ހަމަލާ ދިނުމުން މުސްކުޅިއަކު މަރުވެއްޖެ!\nޑިސެމްބަރު 3, 2019 15:49\nމީދެން ހަބަރެކޭ ކިޔާފަ ޖަހަން ކޯޗެއްތަ\nސުޖާ ، ހުޅުމާލެ ވަކަރުގެ\nޑިސެމްބަރު 3, 2019 16:18\nސިންގާފޮޑިޖަހާ މަންޒަރު ވެސް ދުނިޔެ ދެކެފައި ނުވެއެވެ.ސާބަސް ވަގުތު ނޫސް\nޑިސެމްބަރު 3, 2019 16:27\nއަބަދު ސިޔާސީވެގެން މީސްތަކުންގެ މަސްކެއުމަށް ވުރެ މިކަހަލަ މައުލޫމާތު ގެ ޚަބަރު މާފައިދާ ބޮޑު\nޑިސެމްބަރު 3, 2019 16:51\nހަޗިސް ...މަވެސް ރޯގާޖެހިފަ މީނީ\nޑިސެމްބަރު 3, 2019 16:52\nސަޅި ތިކަހަލަ ޚަބަރުތަށް މުނިފޫހި ފިލުވުމަށް ވަރަށް ސަޅި! " ދަރީމަރުވުމުން ރާމާ މަކުރު ރޮއުން " ގުޑު ވޯކު!


Hih thakuge rasgefaanuge bahaai amalun hithah asaru kohffi!\nހިތްތަކުގެ ރަސްގެފާނުގެ ބަހާއި އަމަލުން ހިތަށް އަސަރުކޮށްފި\nބޭރުބަޔަކު ޚަރަދުކޮށްގެން ކީރިތި ރަސޫލާއަށް ފުރައްސާރަކޮށް ބޯގަންވިލާ ޝަހިންދާ އިސްމާއީލްއާއި ދިވެހި އެހެން ބަޔަކު އިސްވެތިބެ ތައްޔާރުކުރި ލާދީނީ ރިޕޯޓް ދިފާއުކުރައްވަން ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މަސައްކަތްކުރައްވަމުންދާކަމަށް ތުހުމަތުކުރެވިފައިވާ ދަނޑިވަޅެއްގައި ދެކުނުގައި އެމްޑީޕީގެ ވަރުގަދަ ސަޕޯޓެއް އޮންނަ ރަށެއްކަމަށްވާ މަޝްހޫރު ހަވަރު ތިނަދުއަށް ނަޝީދު ވަޑައިގަތުމުން އެރަށުން އެމަނިކުފާނަށް މަރްހަބާ ކިޔަން ތިނަދޫގެ އެމްޑީޕިޔަނުން ފަސްޖެހިއްޖެއެވެ.\nމިދިޔަ ހަފްތާގައި ތިނަދުއަށް ނަޝީދު ވަޑައިގަތީ ވިލިނގިލީގައި ބޭއްވި ކައުންސިލަރުންގެ މަހާ ސިންތާ އިފްތިތާހްކުރުމަށް ކުރެއްވި ދަތުރުފުޅުގެ ހަވާސާގެ ތެރެއިންނެވެ. އެމްޑީޕީގައި ނަޝީދުގެ އެންމެ ގާތްބޭފުޅުންނާއެކު ތިނަދޫއަށް ފައިބައިވަޑައިގަތްއިރު މިދުނިޔޭގައި އެމަނިކުފާނާއެކު ވީހާލެއްގައިވާން ތައްޔާރަށް ތިބި އެމްޑީޕީގެ މެމްބަރުންކޮޅެއް ތިއްބެވެ.\nތިނަދޫގައި އެމްޑީޕީގެ ހަރުގޭގައި އެމްޑީޕީގެ މެމްބަރުންނާއި ނަޝީދު ބައްދަލުކުރައްވަން ބޭނުންފުޅުވާކަމަށް އެމްޑީޕީގެ ސެކްރެޓެރިއޭޓުން އިއުލާނެއް ޖެއްސެވެ. ދެން މަގުމަތީގައި ހިންގަވާފައި ވަޑައިގަތްއިރު އެހެންޏާ ފަރާތްފަރާތުން އެމަނިކުފާނުގެ ތާރީފްކޮށް އުފާފާޅުކުރަންތިބޭ މީހުން މިފަހަރު ނުނުކުތެވެ. އަދި ހަރުގެއަށް ބައްދަލުކުރަންވެސް ނުދިޔައެވެ.\nހަވަރު ތިނަދުއަކީ އައްސުލްތާނުލް ޣާޒީ މުހައްމަދު ތަކުރުފާނުލް އައުޟަމް ނުވަތަ ދިވެހިންގެ ގައުމީ ދުވަހުގެ ބަތަލް އުތީމު ބަންޑާރައިން ދެފަހަރެއްގެ މަތިން އެރަށަށް ހަގުރާމަކުރައްވަން ލަޝްކަރު ފޮނުއްވި ރަށެއްކަމަށް ތާރީޚް އިލްމުވެރިންކިޔައެވެ. ޕޯޗްގީޒުންގެ އަތްދަށުން ދިވެހި ރާއްޖެ މިނިވަންކުރެއްވުމަށްފަހު، ބުދަށް އަޅުކަންކުރުން ދޫނުކޮށް ތިނަދޫގެ މީހުން އުޅޭތީ ތަކުރުފާނު އެރަށަށް ވަޑައިގެން ހަގުރާމަކުރައްވައި އިސްލާމްދީނަށް މީހުން އަބުރުވައިލިއެވެ. ދެން މާލެވަޑައިގަތުމުން އަނެއްކާވެސް ޣަދަރުވެރިވެ ބުދަށް އަޅުކަންކުރަން ފެށުމުން މާލޭގެ ހަވަރު ފޮނުވައިގެން ހަގުރާމަކޮށް ބުދުތައް ތަޅައި ސުންނާފަތިކޮށް މީހުން އިސްލާމްދީނަށް އަބުރުވައިލި ދުވަހުންފެށިގެން ހަވަރު ތިނަދޫ ކިޔަންފަށައި އޭގެފަހުން ތިނަދޫގެ މީހުންނަކީ ދީނަށް ލޯބިކުރުމުގައި ސާބިތުކަންމަތީގައި ތިބޭ ބަޔެކެވެ. އެކަމަކު މުޅި ރާއްޖޭގައިވެސް ވަރަށް އިދިކީލަ ސިޔާސީ ގަޑުބަޑެއް އަބަދުކަހަލަ ގޮތަކަށް އޮންނަ ރަށެކެވެ.\nރައީސް އިބްރާހިމް ނާސިރުގެ ވެރިކަމުގައި އެރަށުގެ އިދިކީލަކަން ބޮޑުކަމުން ސިފައިންގެ ލަޝްކަރަކާއެކުގޮސް އެރަށަށް ބަޑިޖަހައި މީހުންބާލައި، ރަށުތެރޭގައި އަލިފާންޖަހައި މުޅި ރަށް ސަހަރާއަކަށްހެދުމަށްފަހު އަލުން މީހުން އާބާދުކޮށް، ރައީސް މައުމޫންގެ ދައުރުގައި އެރަށަށް، ދިވެހި ރާއްޖޭގެ އެހެން ރަށަކަށް ސަރުކާރުން ނުދެއްވާ އިސްކަން ދެއްވައި، އޭރުގެ ހާލުން ތަރައްގީގެ ގިނަ މަސައްކަތްތަކެއް ކޮށްދެއްވާފައިވަނިކޮށް، އެމަނިކުފާނުގެ ސަރުކާރާ އިދިކީލަ ހަދައި، އެމަނިކުފާނަށް ތާއީދުކުރާ މީހުން އެރަށަށް އެރިޔަނުދީ، އަރައިފިއްޔާ މޫދަށް ހޫރައިލައި، ތިނަދޫގެ މީހުންނަށް އެއީ ކާކުކަން ރަނގަޅަށް ނޭގޭ، މައުމޫން ސަރުކާރާ އިދިކޮޅު އެމްޑީޕީގެ މުހައްމަދު ނަޝީދަށް ހިތާއި ފުރާނައިން ގުރުބާންވާ ބަޔަކަށްވެގެން ތިބެފައި، ނަޝީދު ރައީސް ކަމުން އިސްތިއުފާދިނުމުން، އެމަނިކުފާނު ނެތްދުނިޔެއެއްގައި ތިބެން ކެތްނުކުރެވި، އަމިއްލަ އަތްތަކުން އަމިއްލަ ރަށުގައި އަލިފާންޖަހައިހެދުމަށްފަހު، އެއަށްފަހު ރައީސްކަމަށް ވަޑައިގަތް އެރަށަށް ނިސްބަތްވި ރައީސް މުހައްމަދު ވަހީދު، އެމަނިކުފާނުގެ މަންމަގެ ރަށް ކަމުގައިވި އެހަވަރު ތިނަދޫއަށް ވަޑައިގަތުމުން އެމަނިކުފާނުގެ ގައިގައި ތަޅައިގަންނަން ނުކުމެ ބިރުދައްކައި ހެދުމަށްފަހު، ދެން ވެރިކަމަށް ވަޑައިގެންނެވި ޔާމީން އަބްދުލް ގައްޔޫމްގެ ވެރިކަމުގައި ދިވެހި ރާއްޖޭގެ އެއްވެސް ރައީސަކު އެރަށަށް ކޮށްނުދެއްވާހާ ގިނަ ގުނަ ތަރައްގީގެ މަސައްކަތްތައް ގެނައުމުން ޝުކުރުވެރިވުމުގެ ބަދަލުގައި އެމަނިކުފާނަށް ވަގަށްގޮވާފައި ނުކުމެ ހިތާހިތާއި ގުޅިފައިވާ މުހައްމަދު ނަޝީދުގެ ޕާޓީ އެމްޑީޕީ އަލުން ވެރިކަމަށް ގެންނަން އެންމެ ވަރުގަދައަށް ނުކުތްބަޔަކީ ތިނަދޫ ރައްޔިތުންކަމަށްވީނަމަވެސް އެމްޑީޕީގެ ސަރުކާރުގެ ފާއިތުވަމުންދާ އަހަރުދުވަހުގެތެރޭގައި ދެއަތް އުރާލައިގެން ބަލަހައްޓައިގެން ތިބުން ނޫންކަމެއް މީހުންނަކަށް ނުވިއެވެ. ނުވިތާކަށް މަސްވެރިންނަށްވެސް ހަމައަގު ލިބޭގޮތެއް ނުވިއެވެ.\nކަންކަން އެންމެ ގޯސްވެގެންދިޔައީ ޝަހިންދާގެ ރިޕޯޓުންނެވެ. އެމީހުން އެހާބޮޑަށް ހިތާއިފުރާނައިން ގުރުބާންވަމުންދިޔަ ހިތްތަކުގެ ރަސްގެފާނު މުހައްމަދު ނަޝީދު ޝަހިންދާގެ ލާދީނީ ރިޕޯޓް ދިފާއުކުރަންފެށުމުންނެވެ. ތިނަދޫގެ ބައެއް އެމްޑީޕިޔަނުންގެ ނަޒަރުގައި ސިޔާސީމީހުންނަށް ހިތުހުރިހައި އެއްޗެހިގޮވިޔަކަސް އެމީހުންނަށް މައްސަލައެއް ނެތެވެ. އެކަމަކު ނަބިއްޔާ ސައްލަﷲ އަލައިހި ވަސައްލަމްއަށް އެއްޗެހި ގޮވައި ފުރައްސާރަކުރުމަކީ ރަތްރޮނގު ފަހަނައަޅައި ދިއުމެވެ. ހައްދުތައް ފަހަނައަޅައިދިއުމެވެ. ނަޝީދު، ޝަހިންދާގެ ލާދީނީ ރިޕޯޓް އެވަރަކުން ދިފާއުކުރަންޖެހޭ ސަބަބެއް އަދިވެސް އެމީހުންނަކަށް ނޭގެއެވެ.\nކޮންމެއަކަސް ޝަހިންދާގެ ލާދީނީ ރިޕޯޓުން ތިނަދޫގެ ރައްޔިތުންނަށް މިފަހަރު އަސަރެއްކޮށްފިއެވެ. ކަނޑައެޅިގެން ރަސޫލާއަކީ އިތުރުފުޅު ހައްދަވާ ބޭފުޅެއްކަމަށް ރިޕޯޓްގައި ތުހުމަތުކުރުމުން އަދި ގުރުއާންގެ އާޔަތްތަކަށް އިންކާރުކުރުމުންނެވެ. ތިނަދޫގެ އެމްޑީޕިޔަނުންގެ ހިތްތަކުގެ ރަސްގެފާނު އެލާދީނީ ރިޕޯޓް ދިފާއުކުރަންފެށީމައި އެއަށްވުރެ ބޮޑަށް އަސަރުކޮށްފިއެވެ. ތިނަދޫގެ ކައުންސިލުން ޝަހިންދާގެ ރިޕޯޓްކުށްވެރިކޮށް ބަޔާނެއް ނެރުނީ އެކުރި އަސަރެއްގެ ބޮޑުކަމުންނެވެ. ރާއްޖޭގެ 130 ހަކަށް ކައުންސިލުން އެމްޑީއެންގެ ލާދީނީ ރިޕޯޓް ކުށްވެރިކޮށްފިއެވެ. ފުލުހުންގެ އިލްމީ ދިރާސާއަކުން އެރިޕޯޓްގައި ރަސޫލާއަށް ފުރައްސާކޮށްފައިވާކަމަށް ބުނެފިއެވެ. ސިޔާސީކަންކަމުގައި ހައްދުފަހަނައަޅައި ތިބޭބަޔަކު އުޅޭ ރަށަކަށް ތިނަދޫ ވިޔަސް ދީނަށް ލޯބިކުރާ މީހުން އެރަށުގައި ވަރަށް ގިނައެވެ. މިސާލަކަށް އެރަށުގެ ކުރީގެ މެމްބަރު ނާޒިމެވެ. ޔާމީނަށާއި މައުމޫނަށް ވަގަށް ގޮވާފައިވެސް ނަމާދަށް މިސްކިތަށް އަރުއްވާނެއެވެ. އެހެންވެ މިފަހަރު ޝަހިންދާގެ ރިޕޯޓް ނަޝީދު ކުށްވެރިނުކުރުމުން ހިތްތަކުގެ ރަސްގެފާނުގެ މޫނުފުޅު ދެކި ސަލާންގަލާންކޮށްހަދާން ނުނުކުތީއެވެ. ނަޝީދު އެމްޑީޕީގެ ހަރުގޭގައި ބޭއްވި ބައްދަލުކޮށްލުމަށް ދައުވަތު ދިނުމުން އެބައްދަލުވުމަށް ހާޟިރުވީ ވިއްސަކަށް މީހުންނެވެ. މިއީ ޚުދު ނަޝީދަށްވެސް ގަބޫލުކުރައްވަން ދަތިފުޅުކަމެކެވެ.\nތިނަދޫން ފައިބައިގެން ގއ ވިލިނގިއްޔަށް ވަޑައިގަތުމުން އެރަށުން ފުރިހަމަ މަރްހބާއެއް ކިޔެވެ.\nބޯގަންވިލާ ޝަހިންދާ އިސްމާއީލްއާއި ، މިކަމަނާގެ އެއްބަނޑު އެއްބަފާ ދެ ބޭބެ ކަމުގަވާ އަހުމަދު އިސްމާއިލް އާއި ހަސަން އިސްމާއިލް ދިވެހިބާސްކެޓް ފުޑާލި މީހުން ، މުޅިގައުމުވެސް ހަލާކުކޮއްފި\nވަރަށް ފުރިހަމަ ރިޕޯޓެއް


ތިން ކިލޯގެ ޑުރަގް މައްސަލަ: ދަރިފުޅަށް ބަންދުގެ މުއްދަތު ޖަހައި، މަންމަ ދޫކޮށްލައިފި – Haftha\nތިން ކިލޯގެ ޑުރަގް މައްސަލަ: ދަރިފުޅަށް ބަންދުގެ މުއްދަތު ޖަހައި، މަންމަ ދޫކޮށްލައިފި\nތިން ކިލޯ މަސްތުވާތަކެތީގެ މައްސަލާގައި މިދިޔަ ހޯމަ ދުވަހު އެންމެ ފުރަތަމަ ހައްޔަރުކުރި ދެމައިންގެ ތެރެއިން ދަރިފުޅުގެ ބަންދުގެ މުއްދަތު ޖަހައި، މަންމަ ދޫކޮށްލައިފިއެވެ.\nތިން ކިލޯގެ މަސްތުވާތަކެއްޗާއެކު ފުލުހުން އެންމެ ފުރަތަމަ މި ދެމައިން ހައްޔަރުކުރީ ހުޅުމާލެ މެޖިސްޓްރޭޓް ކޯޓުގެ އަމުރެއްގެ ދަށުން މިދިޔަ ހޯމަ ދުވަހުގެ ރޭގެ ވަގުތެއްގައެވެ. ނަމަވެސް އެ ދެ މީހުންގެ ބަންދުގެ މުއްދަތު ޖެހުމަށް ކްރިމިނަލް ކޯޓަށް ގެންދިއުމުން، 25 އަހަރުގެ ފިރިހެން މީހާ އާއި 52 އަހަރުގެ އަންހެން މީހާ ބަންދުކުރުމަށް ނެރެފައިވާ އަމުރުގައި އިޖުރާއީ މައްސަލަތަކެއް އުޅޭތީ ކޯޓުން އެ މީހުން ދޫކޮށްލިއެވެ.\nދެ މީހުން ދޫކޮށްލުމުން ހުޅުމާލެ ކޯޓުން އިތުރު އަމުރެއް ހޯދައިގެން މީގެ ދެ ރޭ ކުރިން އަނެއްކާވެސް އެ ދެމީހުން ހައްޔަރުކޮށް، ބަންދުގެ މުއްދަތު ޖެހުމަށް ހުޅުމާލެ ކޯޓަށް ގެންދިޔައެވެ. ނަމަވެސް ބަންދު ޖެހުމަށް ހުށަހެޅުމުގައި ފުރިހަމަ ކުރަން ޖެހޭ އިޖުރާއަތް ފުލުހުން ފުރިހަމަ ނުކުރާ ކަމަށް ބުނެ ހުޅުމާލެ ކޯޓުން ވެސް އެ ދެމައިން ދޫކޮށްލިއެވެ.\nފުލުހުން ބުނި ގޮތުގައި އެ ދެ މީހުންގެ ބަންދު އިތުރު ކުރުމަށް މިއަދު ހުޅުމާލެ މެޖިސްޓްރޭޓް ކޯޓަށް ގެންދިޔުމުން ފިރިހެން މީހާގެ ބަންދަށް 10 ދުވަސް ޖަހައިދީފައިވާ ކަމަށެވެ. އަދި އަންހެން މީހާ ދޫކޮށްލީ އޭނާގެ ބަލި ހާލަތަށް ރިއާޔަތްކޮށްފަ ކަމަށް ފުލުހުން ބުންޏެވެ.\nމި މައްސަލާގައި ފުލުހުންނާއި ކޯޓުތަކުން ދެ މުއައްސަސާގެ އިހުމާލު ދައްކަމުންދާއިރު ފުލުހުން ބުނެފައިވަނީ، އެ މައްސަލާގައި އަމަލުކޮށްފައިވަނީ ކުރީގެ މައްސަލަތަކުގައި ވެސް އަމަލުކުރާ އުސޫލުން ކަމަށާއި ފުލުހުން އިޖުރާއަތްތަކާ ހިލާފުވެފައި ނޯންނާނެ ކަމަށެވެ.\nކުރިމިނަލް ކޯޓުން ވެސް ރޭ ބުނެފައިވަނީ އެ މައްސަލާގައި ފުލުހުން އަމަލު ކުރާ ގޮތާމެދު ވަރަށް ބޮޑަށް ސުވާލު އުފެދޭ ކަމަށެވެ. އެގޮތުން، ކުރިމިނަލް ކޯޓުގެ އަމުރު ހައިކޯޓުގައި އިސްތިއުނާފު ކުރުމުގެ ބަދަލުގައި އާ އަމުރެއް ހޯދައި އަލުން އެ މީހުން ހައްޔަރުކޮށް ބަންދު އިތުރު ކުރުމަށް ކުރިމިނަލް ކޯޓުގެ ބަދަލުގައި ހުޅުމާލެ ކޯޓަށް ގެންދިޔުމަކީ ސުވާލު އުފެދޭ ކަމެއް ކަމަށް އެ ކޯޓުން ބުނެފައިވެއެވެ.


ނޫސް ބަޔާން: އެމްޑީޕީގެ ޕާލަމެންޓްރީ ގްރޫޕްގެ މެންބަރު ޢަލީ ވަޙީދު ނެރުއްވާ ނޫސް ބަޔާން – Maldivian Democratic Party\nނޫސް ބަޔާން: އެމްޑީޕީގެ ޕާލަމެންޓްރީ ގްރޫޕްގެ މެންބަރު ޢަލީ ވަޙީދު ނެރުއްވާ ނޫސް ބަޔާން\nރާއްޖޭގެ ބައެއް މީޑިއާތަކުގައި އަޅުގަނޑުގެ ޝަޚްޞިއްޔަތަށް ރައްދުވާ ގޮތަށް ފަތުރަމުންދާ ބައެއް ޚަބަރުތަކަށް ހަވާލާދީ ދަންނަވަމެވެ.\nހުޅުމާލެއިން، ދިވެހިކޮންމެ ރައްޔިތަކަށް ވެސް ވާދަކުރުމުގެ ފުރުޞަތު ހުޅުވިފައިވާ ބީލަމެއްގައި ބައިވެރިވެ އަޅުގަނޑު ކާމިޔާބުކޮށް، މިހާރު ޑައުންޕޭމަންޓްގެ ގޮތުގައި އެއް މިލިއަން ރުފިޔާ ދައްކާފައިވާނީ 4.6 މިލިއަން ރުފިއާގެ އަގުހުރި ގޯއްޗަކަށެވެ. ދިގު މުއްދަތެއްގެ އިންވެސްޓްމަންޓެއްގެ ގޮތުން މަހުން މަހަށް ބާކީ ފައިސާ ދައްކާ ޚަލާސް ކުރާ ގޮތަށް އެ ގޯތި އަޅުގަނޑުގެ އަމިއްލަ މުދަލަކަށް ވާނީ ވެސް މީގެ5އަހަރު ފަހުން ބަރާބަރަށް ފައިސާ ދައްކާ ޚަލާސްކުރެވުމުންނެވެ.\nއެހެންނަމަވެސް، ވިޔަފާރީގެ މުޢާމަލާތެއްގެ ގޮތުން، ކޮށްފައިވާ ބިޑްތަކެއްގެ ވާހަކަ ފުރޮޅާލައި، ފަލަ ސުރުޚީގައި “ޢަލީ ވަޙީދުގެ ދެކަނބަލުން 9.4 މިލިއަން ރުފިޔާއަށް ހުޅުމާލެއިން ދެ ގޯތި ބައްލަވައިގެންފި”، މި ފަދަ އިބާރާތްތަކުން ބައެއް ނޫސްވެރިން ލިޔެފައިވަނީ އެ ނޫސްވެރިން ޒާތީ ގޮތުން އަޅުގަނޑު ބަދުނާމްކޮށް، އަޅުގަނޑުކުރާ ކޮންމެ ހޭދައަކީ ރިޝްވަތުކަމުގައި ރައްޔިތުން ކުރިމަތީގައި ދެއްކުމުގެ ނިޔަތުގައި ކަމުގައި އަޅުގަނޑު ދެކެމެވެ. އެ ފަދަ ނޫސްވެރިންނާއި އެ ފަދަ ނޫސްތަކުގެ އޯނަރުންނަށް ފައިސާ އަދި ބިންބިމާއި، ޢިމާރާތްތައް ހޯދިފައިވާ ގޮތް ކަމަށްވާތީ ޚަބަރު ލިޔެވޭ އުސްލޫބު ކަމަށް ވެސް ވެދާނެއެވެ.\nދަންނަވަމެވެ. ޢަލީ ވަހީދަކީ ޕްރޮކްސީ ބޭނުންކޮށްގެން ފިލާހުރެ މުޢާމަލާތްކުރާ މީހެއް ނޫނެވެ. ކުރާ ކަމެއް ވަރަށް ފާޅުކަން ބޮޑު ގޮތެއްގައި ކުރާނެ މީހެކެވެ. ކުރިޔަށް އޮތް ތަނުގައި ވެސް، ބިންވެރިކޮށް، ރިއަލްސްޓޭޓް ވިޔަފާރި އަޅުގަނޑު ކުރަމުންގެންދާނެ ވާހަކަ އެފަދަ ޒާތީ ނޫސްވެރިކަމުގެ ގަލަން ހިންގާ ފަރާތްތަކުގެ މަޢުލޫމާތަށްޓަކައި ދަންނަވަމެވެ. އެ ގޮތުން ވަރަށް ކައިރި މުސްތަޤްބަލެއްގައި އިރާދަކުރެއްވިއްޔާ، މާލެއިންވެސް ރިއަލްސްޓޭޓް ބިމެއްގެ ވިޔަފާރި ކުރެވޭތޯ އަޅުގަނޑު މަސައްކަތްކުރަމުންދާތީވެ، މި ވާހަކަވެސް އަޅުގަނޑުގެ ފިޔަވަޅުތަކަށް ސަމާލުވާ ފަރާތްތަކުގެ މަޢުލޫމާތުގެ މުއްސަނދިކަމަށްޓަކައި ދަންނަވާލީމެވެ.\nވިޔަފާރިކުރުމަކީ ކޮންމެ މީހެއްގެ ވެސް ޙައްޤެކެވެ. ލޯނު ނެގުމާއި، އެކުވެރި ވިޔަފާރި ބައިވެރިންނާއި ގުޅި ވިޔަފާރި ކުރުމާއި، ޢާއިލީ ތަނަވަސްކަމުގެ އުފާ ލިބިގަތުމަކީ ހަމަ ކޮންމެ މީހެއްގެ ވެސް ޒާތީ ޙައްޤެކެވެ. ޢަލީ ވަޙީދުއަށް ތާޢީދުކުރާ މީހުންނާއި، ޢަލީ ވަޙީދު، މި ބްރޭންޑަށް އިންވެސްޓްކުރަން ތިބި މީހުން ވެސް މިއަދަކު މި ރާއްޖެ އަކު މަދެއް ނޫނެވެ.\nއަދި ދަންނަވަމެވެ. ފައިސާ އަކީ މީހެއްގެ އަޅެއް ނޫނެވެ. މި އަދު އަޅުގަނޑު އަތުގައި އޮންނަ ރުފިޔާ ފޮތި، މާދަމާ ކަންމަތީ ފިހާރައިގެ ވަތްގަނޑަށް ވަދެ، ހަމަ އެ ރުފިޔާ ލިޔުން ލިޔާ ނޫސްވެރިޔާ ޖީބުގައި ވެސް އޮންނާނެއެވެ. އަޅުގަނޑު ވެރިކަންކުރާ އެމްޑީޕީ އަށް ބަދަލުވުމުން އަޅުގަނޑުގެ ސިޔާސީ ޙަޔާތް ނޫސްވެރިންނަށް ނިންމާ ނުލެވިއްޖިއްޔާ ނޫސްވެރިންވެސް ފެއިލްވީ ކަމަށް ލިޔުނު ނޫސްވެރިންނާއި އެ ފަދަ މީޑިއާތަކަށް އަޅުގަނޑު ދަންނަވަމެވެ.\nމިއަދު ވެސް ވަރަށް ކެރިގެން ދަންނަވާލާނީ، މިއަންނަ އަހަރު ޓެކްސް އިން4ބިލިޔަން ރުފިޔާގެ ފައިދާ ދިވެހިރައްޔިތުންނަށް ލިބޭނޭ ވާހަކަ އާއި، ދިވެހިރާއްޖެ އިޤްތިޞާދީ ގޮތުން މިދެކެ ބަދަލު ގެނައުމަށްޓަކައި، ތޮއްޑޫ ދާއިރާގެ މެންބަރު ސިޔާސީ ގޮތުން ނިންމި ނިންމުމަކީ ދިވެހި ރައްޔިތުން އެނިންމުމަށްޓަކައި ތާ އަބަދު ފަޚުރުވެރިވާނޭ ނިންމުމެކެވެ. ޤަދީމީ ދޯހަޅި ސިޔާސަތަކުން، ޒަމާނީ ފަންވަރުގަދަ އިޤްތިޞާދަކަށް މި ޤައުމު ބަދަލުކުރުމަށް އެމްޑީޕީ އަދި ރައީސް ނަޝީދު ކުރައްވަމުން ގެންދަވާ މަސައްކަތުގައި އަޅުގަނޑު ބައިވެރިވީ ހަމަ ހުސް އަތާއެވެ. އެއީ ދިވެހި ރައްޔިތުންނަށްޓަކައެވެ. މި ޤައުމުގެ މާދަމާއަށްޓަކައެވެ.\nމާދަމާ މި ޤައުމު އަޅުގަނޑަށް ސިފަވަނީ ވަރަށް ސީދާ ސާދާ ކޮށެވެ. ސަރުކާރުގެ ދަރަނިން ބޭންކުތައް ވީއްލި، ރައްޔިތުންނާ އެކު ބޭންކުތައް ވިޔަފާރިކުރާތަން އަޅުގަނޑަށް އެބަފެނެއެވެ. ފްލެޓް ދޮންބެގެ ފްލެޓްތައް އަޅުގަނޑަށް އެބަފެނެއެވެ. ފެކްޝަންތަކާއެކު، ނަގޫފިތި ހަފުސްވަމުންދާ މާޒީއަކަށްވުރެ، ޓެކްސްގެ ޒަމާނީ ނިޒާމަކާއެކު ދިވެހި ރައްޔިތުންގެ އުފާވާ ޒަމާން އަޅުގަނޑަށް އެބަފެނެއެވެ. މާތް ﷲ އިރާދަކުރެއްވިއްޔާ ދިވެހިރައްޔިތުންގެ މުސްތަޤްބަލު ދާނީ އަދަށްވުރެ ފަހި މާދަމާއެއް ދެކެމުންނެވެ. ޢަލީ ވަހީދު ދާނީ ބޫންބޫން ލާފައި މެކުހަށެވެ.\nބަޔާން ނެރުއްވީ: އެމްޑީޕީގެ ޕާލަމެންޓްރީ ގްރޫޕްގެ މެންބަރު، ތޮއްޑޫ ދާއިރާގެ މެންބަރު ޢަލީ ވަޙީދު


ކުޑަކުދިންގެ ވާހަކަ: ސިއްސުވާލި ސުވާލު – DhiSalafiyyah\n22/03/2017 ކުޑަކުދިންއަލް އުޚްތު ތަސްނީމް ޢަލީ\nއަލްސަންއަކީ ކޮމްޕިއުޓަރުންނާއި ފޯނުން ތަފާތު ގޭމުތައް ކުޅުމުގައި ވަގުތު ހޭދަކުރާ ކުއްޖެކެވެ. ސްކޫލުން ގެއަށް އައިސް ކެއުމުގެ ކުރީގައި އަލްސަން ގޭމް ކުޅެން ފަށައެވެ. ކެއުމާއި ނިދުމާއި ކިޔެވުމަކީ އަލްސަން ކުރާހިތުން ކުރާ ކަމެއް ނޫނެވެ. ނަމާދުކޮށް ގުރުއާން ކިޔެވުމަކީ އަލްސަން އެއްގޮތަކަށްވެސް ކުރާ ކަމެއް ނޫނެވެ.\nސްކޫލަށް ގޮސްފައިވެސް އަލްސަން ކުރާ ކަމަކީ ގޭމްތަކާއި ކާޓޫނުތަކުގެ ވާހަކަ ދެއްކުމެވެ.\nފިލާވަޅު ފުރިހަމަ ކުރާނީ ގަޑިޖެހެން ކައިރިވީމައި “އަމާ ބުނީތީ ފަރަށް ދާ” އުޞޫލުންނެވެ. ފަރުވާކުޑަކޮށް މަސައްކަތް ނިންމާލާފައި ބަލާނީ ކޮންމެވެސް ގޭމަކުން މޮޅުވި ވާހަކަ ދެއްކޭތޯ އެވެ.\nއެއްދުވަހަކު އަލްސަން ސްކޫލަށް ދިޔަ އިރު ހުރީ މުޅިން މިޒާޖު ބަދަލު ވެފައެވެ. އެއްގޮތަކަށްވެސް ކާޓޫނުގެ ވާހަކަ ނުދައްކައެވެ. ގޭމެއްގެ ނަންވެސް ނުކިޔައެވެ. ބަރާބަރަށް މަސައްކަތްތައް ނިންމިއެވެ.\nއަލްސަންއަށް މި ބަދަލު އައުމުގެ ސަބަބުން ކުލާހުގައި އޭނައާއެކު ސަކަރާތްޖެހިކުދިން ފޫހިވެގެން ޝަކުވާ ކުރިއެވެ. ކިޔަވަން ބޭނުންވާ ކުދިން ތަޢުރީފު ކުރިއެވެ.\nކުލާހުގެ ހުރިހާކުދިންވެސް އަލްސަންއަށް އެވަރުގެ ބޮޑު ބަދަލެއް އައި ސަބަބު ދެނެގަންނަން ބޭނުންވިއެވެ. ގޭގައި އަލްސަން އުޅޭ ގޮތް ކުރިއާ ތަފާތު ވުމުން މައިންބަފައިންވެސް އުފަލުން ތިބެ އަލްސަން ބަދަލުވި ސަބަބު ދެނެގަންނަން ބޭނުން ވިއެވެ. ތަފާތު ގޮތްގޮތަށް ނަސޭޙަތް ދީގެންވެސް މިހާތަނަށް އަސަރު ނުކުރި އަލްސަންއަށް ބަދަލު އައި ސަބަބަކީ ކޮބައި ހެއްޔެވެ.\nއަލްސަންގެ ބައްޕަ ބުންޏެވެ. “ކޮންމެ ސަބަބަކާ ހުރެ ވެސް އަލްސަންއަށް ހެޔޮ ބަދަލެއް އައީތީ ﷲ އަށް ޙަމްދު ކުރަމެވެ.” ބައްޕަގެ ވާހަކަ އަހަން ހުރެފައި އަލްސަން ކޮޓަރިއަށްގޮސްފައި އައިސް އޭނާގެ ދަބަހުން ކުރެހުމެއް ނެގިއެވެ.\nއެ ކުރެހުމުގައި ވަނީ ބޮޑު އަލިފާން ގަނޑެއްގެ ތެރޭގައި އަލްސަން އޮތް މަންޒަރެވެ. އަދި ވަށައިގެން ކޮމްޕިއުޓަރާއި ލެޕްޓޮޕާއި ޓެބްލެޓް ފަދަ ތަކެތި ކުރަހާފައި އޭގެ ތިރީގައި ލިޔެފައި އޮތް ސުވާލަކީ އަލްސަން ސިއްސުވާލި ސުވާލެވެ.\n“ނަރަކައިގެ ގަދަފަދަ ޢަޒާބުން އަލްސަން ސަލާމަތްކޮށްދެވިދާނެ ކަންކަމަކީ ކޮބާ؟؟” މި ގަނޑު ހުރީ އަހަރެން ހެނދުނު ހޭލި އިރު ފާރުގައި ތަތްކޮށްފަ.” އަލްސަން ބުޏެވެ.\nމި ކުރެހުންނަގައިގެން ހުއްޓާ އަލްސަންގެ ކުލާސް ކުއްޖެއް އައިސް ސަލާން ގޮވާލުމަށްފަހު ބުންޏެވެ. ބޭބެއެވެ. ތި ކުރެހުން ތަތްކުރީ މިގޭ ދައްތަގެ އެހީގައި އަޅުގަނޑެވެ. އަލްސަން ގޭމާއި ކާޓޫނަށް މާ ބޮޑަށް ދެވިހިފާ މަގުގެއްލިގެން ދާތީ ސަލާމަތްވުން އެދި ކުރި ކަމެކެވެ. އަލްސަން ބުންޏެވެ.\n“އަހަރެންނަށް އެހީވެ ދިނީތީ ޝުކުރިއްޔާ. އަހަންނަށް ރަގަޅު ބަދަލު އައީ މަންމަޔާއި ބައްޕަގެ ހެޔޮދުޢާ އާއި ތިޔަ އިޚުލާސްތެރި ރަޙުމަތްތެރިޔާގެ ސަބަބުން. ރަޙުމަތްތެރިޔާ ތިބުނީ ތެދެއް. ގިޔާމަތް ދުވަހު ނަރަކައިގެ އަޒާބުން ސަލާމަތްވާން ބޭނުންނަމަ އަހަރެން ގިނަ ވަގުތު ހޭދަކުރަން ޖެހޭނީ ގުރުއާން ކިޔެވުމާއި ނަމާދުކުރުމުގައި. އަދި މައިންބަފައިންނަށް ހެޔޮކޮށް ހިތުމުގައި. ގޭމް ކުޅުމަކީ އަބަދު ކުރަން ރަގަޅު ކަމެއް ނޫން. ރަޙުމަތްތެރިޔާގެ ތިޔަ ސުވާލު ޙަޤީޤަތުގައިވެސް އަހަރެން ސިއްސުވާ ހޭލައްވާލި. އަލްޙަމްދުލިﷲ”.\nތެދެކެވެ. އަބަދު ގޭމު ކުޅުން ރަގަޅެއް ނުވާނެއެވެ. އަބަދު ކާޓޫނު ބެލުން ރަގަޅެއް ނުވާނެއެވެ. އޭރުން ގެއްލުންވާނީ އަމިއްލަ ނަފުސަށެވެ. ކޮއްކޮމެން ވިސްނާށެވެ. މި ސުވާލު ހިތަށް ގެނެސްބަލާށެވެ. ނަރަކައިން ސަލާމަތްކުރުމަށް އެތަކެއްޗަށް އެހީތެރިވެދެވޭނެ ހެއްޔެވެ. ނުވާނެއެވެ. ސަލާމަތްކަން ލިބޭނީ ކުރާ ހެޔޮ ޢަމަލުންނެވެ. ވީމާ ހެޔޮ ޢަމަލު ކުރުން ގިނަ ކުރާށެވެ.


ކޮރޯނާ ވައިރަސް އަށް ށ. ނަރުދޫ އިން 11 މީހަކު ޕޮޒިޓިވްވިއެވެ. އެއިގެ ތެރެއިން4ވަރަކަށް މީހުން ބަލިން ރަނގަޅުވެ މިހާރު ވަނީ އެނބުރި ރަށަށް ގޮސްފައެވެ. ރޭގެ ވަގުތެއްގައި ވަނީ މޮނިޓަރިންގެ ޙާލަތުންވެސް ރަށް ނަގައިފައެވެ.\nށ. ނަރުދޫ މޮނިޓަރިންގެ ޙާލަތަށް ގެންދަން ޖެހުމުން މާލި ގޮތުން އެންމެ ބޮޑު ގެއްލުމެއް ލިބުނީ ރަށުގެ ދަނޑުގެވެރިންނަށެވެ. ރޯދައަށް ހެއްދި ތަކެތިން ބޮޑުބައެއް ޖެހުނީ ވިއްކޭނެ ގޮތެއް ނުވެ ކުނިވުމުގެ ސަބަބުން އުކައިލާށެވެ! ވިއްކުނު ބައިވެސް ވިއްކަން ޖެހުނީ ވަރަށް ދަށް އަގުގައެވެ.\n"އަހަރެމެން އެންމެ ދެރަވީ ބަލި ޖެހުނު އެންމެން ރަށުން ދޮނަކުޅިއަށް ގެންދިއުމަށްފަހުގައިވެސް ހެއްދި އެތިކޮޅު ވިއްކޭނެ ގޮތެއް ހަމަނުޖެހުމުން. ބޮޑު ބައެއް ޖެހުނީ ހަމަ އުކާލަން. އަހަރެމެން ތަކެތި ހެއްދީ ކައި އިތުރުވެ ބޮޑުބައެއް ވިއްކޭވަރަށް. މޮނިޓަރިންގެ ޙާލަތުން ރަށް ނެގިއިރު ވިއްސާރަވެ ވައިގަދަވުމުގެ ސަބަބުން ސަބަބުން ދަނޑުތައް މިވަނީ "ތަޅާލާފަ"! ހަލާކުވެގެން ގޮސްފަ! މިއީ ފަޤީރު ނިކަމެތި ބައަކަށް ލިބުނު ވަރަށް ބޮޑު ނިކަމެތި ކަމެއް!"\n"މީގެ އިތުރުން ކޮރޯނާ ޖެހުނު އެންމެން ރަށުން ގެންދިއައިމަ ރަށުގަ މީހުން އުޅުނީ ހަމަ ޢާންމު ޙާލަތެއްގަ. ފަހުން ނެގި ހުރިހާ ސާމްޕަލްތަކެއްވެސް ނެގެޓިވްވީ. އެކަމަކު ދަތިކުރުމުގެ ފިޔަވަޅުތައް އެޅިވަރުން ހީވަނީ ހެއްދި ފަތްކޭލާ ކަރާ، ކިޔުކަންބާ ތަކެތިވެސް ހުރީ ކޮރޯނާއަށް ޕޮޒިޓިވްވެފައިހެން. އެކަމަކު އެތަކެތި ޓެސްޓެއްވެސް ނުކުރޭ! ރައްޔިތުންގެ ޙާލަތަށް ވިސްނި ނަމަ ހެއްދި އެތިކޮޅު ވިއްކޭނެ ކޮންމެވެސް މަގެއް ފެނުނީސް ކަމަށް ޤަބޫލުކުރެވެނީ! ވައިރަސް ފިލާވަރަށް ދޮވެގެންވެސް އޮޑި ފަހަރަށް އެރުވޭނެ ކަމަށް ޤަބޫލުކުރެވެނީ!"\nރަށުން ވާހަކަ ދެއްކި މީހަކު ބުނީ މޮނިޓަރިންގ ޙާލަތަށް ރަށް ގެންދިއުމުން ރަށުންވެސް ކައިރި ރަށްތަކުގެ ހޮސްޕިޓަލުތަކުންވެސް ޞިއްޙީ ޚިދުމަތް ލިބުމަށް ހުރަސް އެޅުނު ކަމަށެވެ. ފޮލޯއަޕް ނުހެދިގެން ބަލިމީހުންނަށާއި މާބަނޑު އަންހެނުންނަށްވެސް ވަރަށް ބޮޑެތި ދެރަތައް ކުރިމަތިވި ކަމަށެވެ. އެއް ކުއްޖަކު މައިމީހާގެ ބަނޑަށް މަރުވާންޖެހުނުކަން ޚާއްޞަގޮތެއްގައި ފާހަގަކުރާ ކަމަށެވެ.\n"އަޅުގަނޑުމެންގެ ސުވާލަކީ ދީފައި ހުރި ޕީޕީއީ ވަސީލަތްތައް މަތިމައްޗަށް ލައިގެންވެސް ކީއްވެގެންތޯއޭ ބަލިމީހުން ނުބަލައި ދޫކޮށްލީ.؟ ދައްކަނީ ހަމަ ހުސް ބަހަނާ! ރަނގަޅަށް ތަޙްޤީޤްކޮށްފިނަމަ ވަރަށް ބޮޑެތި އިހުމާލުވުންތަކެއް ފެނިގެންދާނެ" ކަމަށްވެސް އޭނާ ބުނެފައިވެއެވެ.


(14 ޖުލައި 2020 އާ ގުޅޭ)\nމޭޒުތައް ދޮށުގައި ތިބި ބައެއް ޒުވާނުންގެ ކަތި ނަޒަރުތައް ފިޒާނާ އިށީންނަންދެން ހުއްޓިފައި ހުއްޓެވެ. އެކަމާ ގަޔާނުވި ނަމަވެސް ފިޒާނާއަކީ އެފަދަ ޖާދުވީ އަސަރެއް ލިބިފައިވާ އަންހެންކުއްޖެއްކަން ޔާދިންގެ ހިތަށް ވިސްނައިދިނެވެ. މޭޒު ކައިރިއަށް އައި ވެއިޓަރަށް އޯޑަރު ދީ ނިމުމާއެކު ފިޒާނާގެ ސަމާލުކަން އަތުލުމަށް އޭނާއަށް ޔާދިން ގޮވާލިއެވެ.\nފަރުވާތެރިކަމާއެކު ފިޒާނާގެ މޫނަށް ޔާދިން ބަލަން އިނީ އޭނާ ވާހަކަދައްކާނޭ އިރެއްގެ އިންތިޒާރުގައެވެ. އޭނާ އެ އަންހެންކުއްޖާ ހޯދަން ކުރި މަސައްކަތް އެނގޭނީ ޚުދު އޭނާއަށެވެ. ފިޒާނާއަކީ މާޅޮސްމަޑުލު ދެކުނުބުރީގެ ރަށަކަށް ނިސްބާ ކުއްޖެކެވެ. އުމުރުގެ ގޮތުން ޔާދިންއާ އެއްވަރެވެ. ހުސްވި އޭޕްރިލް މަހު ފިޒާނާއަށް ވެސް ފަންސަވީސް އަހަރުވެއްޖެއެވެ. އޭނާއާ ބެހޭ ގިނަ މަޢުލޫމާތު ޔާދިން ހޯދާފައި ވިޔަސް އޭނާއަށް ފިޒާނާ ހުރިތަނެއް ނުހޯދުނެވެ. މާލޭގައި ނެތްކަން އެނގުމުން އޭނާގެ ރަށަށް ވެސް ޔާދިން ދިޔައެވެ. އެއިން އެއްވެސް ކަމެއް ޚުދު އޭނާއަށް ނޫން މީހަކަށް ނޭނގޭނެއެވެ.\n"ރަށުގައި..." ފިޒާނާ ބުންޏެވެ.\n"ފިޒާ ހޯދަން ތި ރަށަށް އަހަރެން ދިޔައީން. ގެ ހުރީ ކައުންސިލްގެ ބޭނުމަށް ކުއްޔަށް ދީފަ." ޔާދިންއަށް އެނގިފައިވާ މަޢުލޫމާތު އޭނާ ހާމަކުރިއެވެ. ހިސާބެއްގެ ހައިރާންކަމެއް ފިޒާނާގެ ލޮލުން ފާޅުވެލިއެވެ. ހަމައެއާއެކު އެތުންފަތަށް ހިނިތުންވުމެއް ވެރިކޮށްލިއެވެ.\n"ކަންތައްވީގޮތް ޔާދުއަށް އެނގެއެއްނު. މަންމަ މަޢާފަށް އެދިފައި އެނބުރި ރަށަށްދާން ނިންމީ. އަހަރެންގެ މަންމަ ވެސް ކުށްވެރިކުރީ އަހަރެން. ރަށަށް ދާން ނިންމިއިރު އެނބުރި ގޮސް ވަންނަން ހުރިތަނަކީ މީހަކު ދިރިއުޅެން ކަމުދާވަރުގެ ތަނެއްނޫން. އެހެންނޫނަސް އަހަރެންގެ ދިރިއުޅުން އޮތީ މާލޭގައި... ކިޔެވުމާއި އެކުވެރީންނާއި، ދެން ވެސް އަހަރެންގެ ލައިފާ ގުޅިފައިވި ހުރިހާކަމެއް އޮތީ މިތާ. އެހެންވިޔަސް އަހަރެމެން ކަހަލަ މީހުން ޖެހޭނީ ޔާދުމެންގެ ކުރިމަތީ އިސްޖަހާލަން. ބުނި ކޮންމެ އެއްޗެއް ޤަބޫލުކޮށްލައިގެން ތިބެން." ފިޒާނާގެ މޫނުން މޮޅިވެރިކަން ފާޅުވެލިއެވެ.\n"ބައްޕަ އެހާ ހަރުކަށިކޮށްތަ ނިންމީ. އަހަރެން ހަނދާން ހުންނަން ފެށިއިރު ވެސް ތިދެމައިން އުޅުނީ އަހަރެމެން ގޭގައި. އެކަމުގައި މާމައަށްވުރެ ވެސް ބޮޑަށް ޝާމިލުވީ ބައްޕަކަން އެނގޭ. އެހެންވިޔަސް ހަމަ ހީނުވަނީ ބައްޕަ އެހާ ހަރުކަށިވެދާނޭ. އަހަރެން ފިޒާގެ ވާހަކަ ޤަބޫލުނުކުރަނީއެއްނޫން. އެވީކަންތަކުގެ ސަބަބުން ތި ދެމައިން ނުކުމެގެން ދިޔައީކަން އެނގެނީ. އަސްލު ތިދެމައިންނާމެދު ކަންތައްކުރި ގޮތް އެނގޭ ބަޔަކަށް ތިބީ މާމައާއި ބައްޕައެކަނި." ޔާދިންއަށް ބުނެވުނީ ސުވާލު އުފެދިފައި އިނދެއެވެ.\n"އަސަދުބެ ގޯހެއްނޫން. މަންމައަށް ފައިސާ ދިން. އަނެއްހެން ބުނަންޏާ ފާޑަކަށް އަހަރެމެން ގަނެލީ. ދިރިއުޅުމުގެ މުހުތާދުތައް ފުރިހަމަކުރަން ބޭނުންވާއިރު އެ ފައިސާގައި ނުހިފާ ވެސް ނެތް ވާކަށް. ހިނގައިދިޔަ ކަންތައް އޮބިގެންދިޔައީ އެހެންވެ. ޔާދު އަހަރެމެންގެ ރަށަށް ދިޔައީމޭ ތިބުނީ. އެހެންވިއްޔާ އަހަރެމެންގެ ގެ ފެންނާނެ. އެ ފެންވަރަށް ހަދާފައި ހުރި ގެއެއް ރަށުގައި އަދިވެސް ވަރަށް މަދު. އެއީ އަސަދުބެ ކޮށްދިންކަމެއް. މަންމައާއި އަހަރެންނަށް ދަތިކަމެއްނެތި އުޅެވޭނޭ ގޮތް ހަމަޖައްސައިދިން. ރަށުގައި ހުރެ ކިޔެވުމުގެ ބަދަލުގައި އަހަރެމެން ދެމައިންގެ ދިރިއުޅުން ހަމަޖެހުނީ ލަންކާގައި. މިހާ ދުވަހު އުޅުނީ އެކޮޅުގައި. އަހަރެންގެ ކިޔެވުމާއި އެކޮޅުގައި ދިރިއުޅުމުގެ ހުރިހާ ޚަރަދެއް ބަލަހައްޓަމުން އައީވެސް އަސަދުބެ. އެއްވެސް ކަމެއް ދައްޗެއްނުވޭ. ދޭތެރެއަކުން އަސަދުބެ މަންމައަށް ގުޅާ އަހަރެމެން ދެމައިންގެ ހާލު ބަލާ. އެހެންވިޔަސް ހަޤީޤީ އުފާވެރިކަމެއް އަހަންނަށް ކޮބާ؟. އެންމެ ފަހުވަގުތު ޔާދުއާ ވެސް ބައްދަލެއްނުވި. ތި ޢާއިލާއާ އަހަރެން ގުޅުން ބާއްވަން އަސަދުބެ ބޭނުންނުވާކަން އެނގޭ. މަންމަ ވެސް އަންގާފައި އޮތީ އެހެން. އެހެންވިޔަސް މަންމައަށްވީ ވަޢުދު އަހަރެން އުވާލީ ގަސްދުގައެއްނޫން. އައި މިސްޑް ޔޫ." ޖަޒުބާތީ ނަޒަރަކުން ޔާދިންއަށް ފިޒާނާ ބަލާލިއެވެ. އެ ބަލާލުމުން އެކަނިވެސް ޔާދިންގެ ހިތުގެ ހިނގުން އަވަސްވެލައިފިއެވެ. އެ ވާހަކަތަކުގައި އެކުލެވިފައިވީ ކިހާ ވަރެއްގެ ހަޤީޤަތެއްކަމުގައި ބެލުން ޔާދިންއަށް މުހިންމެއް ނުވިއެވެ. އޭނާގެ ކުރިމަތީގައި އޭނީ މިހާ ދުވަހު އެ ސޫރައެއް ދުށުމަށް އޭނާގެ ހިތް ތެޅިފޮޅުނު ސޫރައެވެ. ދިގު އިންތިޒާރެއްގެ ނިމުން އައުމުން އޭނާއިނީ ދުވަހަކުވެސް ނުވާވަރަށް އުފަލުންނެވެ.\n"އައި މިސްޑް ޔޫ ޓޫ" މޭޒުމަތީ ބާއްވާލެވިފައި އޮތް ފިޒާނާގެ އަތްތިލަ މަތީ ޔާދންގެ ކަނާއަތްތިލަ ބާއްވާލައި ފިރުމާލިއެވެ.\nފިޒާނާ އޯޑަރުކުރި ކާއެއްޗެހި ގެނައުމުގެ ކުރީން ޔާދިންގެ ކޮފީތަށި ގެނެސް މޭޒުގައި ބެހެއްޓިއެވެ. އެއާއެކު ގިނައިރެއްނުވެ ފިޒާނަ އެދުނު ޖޫސްތަށްޓާއި އޭގެ ފަހުގައި އޭނާގެ ކާއެއްޗެހި ގެނެސް މޭޒުމަތި ފުރިއްޖެއެވެ. ކެއުމުގައި ފިޒާނާ މަޝްޢޫލުވެފައި އިންއިރު ޔާދިންގެ ނަޒަރު ހުރީ އެ އަންހެންކުއްޖާ ހުއްޓިފައެވެ. އުފެދޭ ޚިޔާލުތަކާއެކު ދޭތެރެއަކުން އޭނާގެ ތުންފަތް ދެމިލައެވެ.\n"ސިންގަލްތަ؟" ނާހާ ނީނދެވިގެން ޔާދިން އަހާލިއެވެ. ފިޒާނާ ހިނިތުންވެލި ގޮތުން ޔާދިން އެހެން އަހާނޭކަން އެނގޭ ކަހަލައެވެ. އިރުކޮޅަކު ޔާދިންއަށް ބަލަން އިނދެފައި ފިޒާނާ ބޯޖަހާލިއެވެ. ޔާދިންގެ ނަޒަރު ހުއްޓިފައި ހުރި ގޮތުން އޭނާއަށް އިތުރު ތަފްސީލު ބޭނުންވަނީއޭ ހީވެ ފިޒާނާ ވާހަކަދެއްކިއެވެ.\n"މީހުންނާ ދިމާވި، އެކަމަކު އަހަރެން ބޭނުންވާގޮތެއް އެމީހުންގެ ނެތީ... ކުޑައިރު އުފެދޭ ލޯބި ހަނދާން ނައްތާލުމަކީ އުނދަގޫކަމެކޭ މީހުން ބުނޭ. އެހެންކަންނޭގެ އެވަނީ." މާނަވީ ހިނިތުންވުމެއް ފިޒާނާ ބަދަލުކޮށްލިއެވެ. ޔާދިންގެ ހުނުމުގެ އަޑު އިވިގެންދިޔައެވެ. އޭނާ އިސްޖަހާލާފައި ވެސް އަލުން އިސްއުފުލައި ފިޒާނަށް ބަލާލިއެވެ.\n"އެހެންވީރު ކުޑައިރުގެ ލޯބި ލިބިއްޖެއްޔާ ޤަބޫލުކުރާނަންތަ؟." ހެވިފައި އިނދެ ޔާދިން އަހާލިއެވެ.\n"އޭރު ލިބުންވަރަށްވުރެ އިތުރަށް މިހާރު ބޭނުންވާނެ. އެވަރަށް ދޭން ކެރޭނެބާ؟." ފިޒާނާ ބުނެލިއެވެ. އިހުނަށްވުރެ ޔާދިންގެ ހުނުން ބާރުވިއެވެ. ފިޒާނާގެ މޫނުން ލަދުވެތިކަމެއް ފާޅުނުވިޔަސް ޔާދިން ރަކިވެ އެ މޫނު ރަތްވާގޮތްވިއެވެ. ޒުވާން އުމުރުގެ މިހިސާބަށް އާދެވުނުއިރު ވެސް ޔާދިން ދުވަހަކުވެސް އަންހެންކުއްޖަކާ ގާތްކަމެއް ނުބާއްވައެވެ. އެހެންވިޔަސް އޭނާއަށް ފިޒާނާ އެ ދައްކަނީ ކޮންވާހަކައެއްކަން އެނގެއެވެ. ފަހަރެއްގައި ފިޒާނާ އެބުނާހެން އޭނާއަށް ވެސް ކުޑައިރު އެ ހިތް ދޫވި އަންހެންކުއްޖާގެ މައްޗަށް ޖެހުނު ލޯބި ހިތުން ފިލައިގެން ނުދަނީއެވެ.\n"އިތުރުވެ ބަންޑުންވާވަރަށް ވެސް ދެވިދާނެ. އެކަމަކު ހުރިހާ ގޮތަކުން އަހަރެންގެ މީހަކަށް ފިޒާވެއްޖެނަމަ." ޔާދިން ބުންޏެވެ.\n"އޭރުން ތިޢާއިލާ... އޭނާ ވެސް ހުންނާނެ، އަސަދުބެއާއި މާމައޯ..." ފިޒާނާ ވާހަކަދެއްކީ ވިސްނައިގެންނެވެ.\n"ބައްޕައާއި މާމަ ދުނިޔޭގައި ތިބިހާ ދުވަހަކު އޭނާ ވެސް އުޅޭނީ އަހަރެމެންގެ ތެރޭގައި. އެކަމަކު ދެން އެހެނެއްނުވާނެ. ފިޒާ ބިރުގަންނާކަށް ނުޖެހޭނެ. އަހަރެން ފިޒާއަށް ރައްކާތެރިކަން ދޭނަން. އެއްވެސް ކަމަކާ ފިޒާ ނުވިސްނާ، އެއްވެސް މީހެއްގެ ނުފޫޒެއް ފިޒާގެ މައްޗަށް ނުފޯރާނެ. އަހަރެން ޔަގީންކަންދެން. ފިޒާ ބޭނުންތަ އަހަރެންނާއެކު ގުޅުމެއް ފަށަން." ފިޒާނާއަށް ޔާދިން ދިއްކޮށްލި އަތް މޭޒުމަތީ ބާއްވާލިއެވެ. އޭނާއާ ހަތަރުކަޅި ހަމަކޮށްލަމުން އެ އަތުގެ ތެރޭ ފިޒާނާގެ އަތްތިލަ ބާއްވާލުމާއެކު އޭނާ ބޯޖަހާލީ ޔާދިން ކުރި ސުވާލަށް ޖަވާބު ދިނުމަށެވެ. އޭނާ ޔާދިންއާ ރުހޭކަން ފާޅުކުރުމަށެވެ. ފުޅާ ހިނިތުންވުމަކާއެކު ފިޒާނާގެ އަތްތިލައިގައި ހިފާލައި ޔާދިން ބާރުކޮށްލިއެވެ.\n"ފިޒާއަށް ދެން އަހަންނާ ދުރަކަށް ނުދެވޭނެ އިނގޭ. މުޅި އުމުރަށް ފިޒާ ހުންނާނީ އަހަރެންގެ މީހެއްގެ ގޮތުގައި." ޔަގީންކަމާއެކު ޔާދިން ބުނެލިއެވެ.\n"އަހަރެން ފުރަން ދެ ދުވަސް ތެރޭ." ފިޒާނާ ބުންޏެވެ.\n"ކޮންތާކަށް؟. ކިޔެވުން އަދި ނުނިމޭތަ؟." ޔާދިންގެ މޫނުން މާޔޫސްކަން ފާޅުވެލިއެވެ.\n"ކިޔެވުން ނިމިއްޖެ. ޖޮބް އިންޓަވިއުއަކަށް އައިސް ހުރީ. އެކަން ނިމިއްޖެ. އެނބުރި ރަށަށް ދާން ޖެހޭނެއެއްނު. މަންމަ ހުރީ އެކޮޅުގައި." ފިޒާނާ ބުންޏެވެ. އަދި އޭނާ ޔާދިންއަށް ބަލަން އިނީ އެ ދެ ލޮލުން ކަމެއް ދެނެގަންނަ ފަދައިންނެވެ.\n"ވަޒީފާ ލިބުނުތަ؟. އަހަރެން ޖޮބެއް ހޯދައިދޭންތަ؟." ޔާދިން ވާހަކަދެއްކިއެވެ.\n"އެކަން ނިމިއްޖެއޭ މިބުނީ ވަޒީފާ ހަމަޖެހުނީމަ. ހަފްތާއެއް ފަހުން ނުކުންނަން އެމީހުން ބުނީ. ވަޒީފާއަށް ނުކުންނަން ފެށީމަ މަންމަ ކައިރިއަށް ދެވޭނީ ޗުއްޓީއެއް ލިބޭ ފަހަރަކު. އެހެންވެ މިހާރު ގޮސްލާފައި އަންނަންކަމަށް. އެކަމަކު އަދި ހުންނާނޭ ތަނެއް ވެސް ހަމަނުޖެހޭ. މިހާރު މިހުންނަނީ ހުޅުމާލޭގައި ހުންނަ ގެސްޓްހައުސްއެއްގައި." ފިޒާނާ ބުންޏެވެ. އޭނާ ދޭން ބޭނުންވި މެސެޖު ޔާދިންއަށް ލިބިއްޖެތޯ ޔަގީންވަންދެން އިތުރު އެއްޗެއް ނުބުނެ ފިޒާނާ މަޑުކޮށްލިއެވެ. ކަމަކާ ވިސްނަން އިންފަދަ ހިމޭންކަމެއް ޔާދިންއަށް ވެރިވެފައި އިނެވެ. އެހެން އިނދެފައި ފުންނޭވާއެއް އޭނާ ދޫކޮށްލިއެވެ.\n"އަހަރެން ތަނެއް ހޯދާ ދިނިއްޔާ ފިޒާ ޤަބޫލުކުރާނަންތަ؟" ޔާދިން އަހާލިއެވެ.\n"އެކަމަކު އޭރުން" ޔާދިން އެކުރީ ފިޒާނާ އެދިއެދި ހުރި ސުވާލެވެ. ނަމަވެސް އޭނާ ނޫންގޮތް ދައްކާލިއެވެ. ޔާދިން އަތުން އެފަދަ ޚަރަދެއް ކުރުވަން ނުކެރޭނެއޭ ބުންޏެވެ. އޭނާ އަމިއްލައަށް ކަންކަން ހަމަޖައްސާލީކަމުގައި ބުނިއިރު ވެސް އެގޮތް ޔާދިން ޤަބޫލުނުކުރާނޭކަން އެނގެއެވެ.\n"ފިޒާގެ އެއްވެސް ކަމެއް އަހަންނަށް ބޮޑެއްނުވާނެ. އެކަހަލަ ޚަރަދެއް ނުކުރެވޭނޭވަރު މީހެއްނޫން އަހަންނަކީ. އަނެއްކާ ތީ ކޮންމެކޮންމެ މީހެއްނޫން. ތީ މިހާރު އަހަރެންގެ މީހެއް. ފިޒާ މާލެ އަންނަންވީމަ އަހަރެންނަށް ގުޅާ... ނަންބަރު އަދި ނުދެމެންނު، ދީބާ ފޯނު..." ޔާދިން ބުންޏެވެ.\n"ޔާދުގެ ނަންބަރު ކިޔާބަލަ، އަހަރެން ނޯޓުކޮށްލަފާނަން..." ފޯނު ދޭން ފިޒާނާ ބޭނުންނުވާތީ ބުންޏެވެ. ޔާދިންގެ ފޯނު ނެގުމާއެކު އޭނާ ފިޒާނާއަށް ނަންބަރު ކިޔާދިނެވެ. ފިޒާނާގެ ނަންބަރު ޔާދިންއަށް އޭނާ މިސްކޯލެއް ދިނީ ނަންބަރު ޚިއްޞާކޮށްލުމުގެ ބޭނުމުގައެވެ.\n"ފިޒާ އަންނަންވީމަ އަހަންނަށް ގުޅާ، އެހާތަނަށް ރަނގަޅު ތަނެއް ހަމަޖައްސާފައި ބަހައްޓާނަން. ފުރުމުގެ ކުރިން އަދި ބައްދަލުކުރަން ބޭނުން. ދަތުރު ހަމަޖެހުނީ ކިހިނެއް؟ މަތިންތަ ދަނީ؟." ޔާދިން ސުވާލުކުރިއެވެ.\n"އަހަރެން ވެސް ބޭނުން ފުރުމުގެ ކުރިން މީޓުކޮށްލަން. މަތިން ދަނީ. ދެން ލޯންޗުގަ ރަށަށް ދާނީ. އެކަން ހަމަޖެހިފަ ހުރީ." ފިޒާނާ އިނީ ހިތްހަމަޖެހިފައެވެ. ހިތުގައި ފުންލޯތްބެއް ނެތް ނަމަވެސް ޔާދިންއަކީ ގާތްކަން ބާއްވަން ރަނގަޅު ޒުވާނެއްކަމުގައި އޭނާ ދުށްޓެވެ. ސިފައަށް ބެލިޔަސް އެއީ ރީތި ޒުވާނެކެވެ. ފިޒާނާގެ ގާތުގައި ހުންނައިރު ނުހަނު ގުޅޭނެކަން އެނގެއެވެ. ފިޒާނާ އެނބުރި ގޮތަކަށް ޔާދިން އެނބުރޭނޭކަން ޔަގީންވެއެވެ. ފިޒާނާއަށްޓަކައި އޭނާ ޖާނުހުސްކޮށްލާނޭކަން ގައިމެވެ. ހީލަތްތެރިކަން ފޮރުވިފައިވާ ހިނިތުންވުމަކާއެކު ޔާދިންގެ އަތުގެ އިނގިލިތަކުގެ ދޭތެރެއަށް ފިޒާނާގެ އިނގިލިތައް މަހާލިއެވެ.\n"ފެމެލީއަށް އަހަރެން ދައްކަން ކެރޭނެތަ؟" ފިޒާނާ އެއްސެވެ.\n"ކީއްވެ ނުކުރޭންވީ؟" ފިޒާނާގެ ހަރަކާތުން ހިތްހަމަޖެހިފައި އެ އަތުގައި އިނގިލިތަކާ ކުޅެލަކުޅެލާ ޔާދިން އިނެވެ.\nމޭޒުމަތީ އޮތް ޔާދިންގެ ފޯނު ރިންގުވީ އެވަގުތެވެ. ބައްޕަގެ ނަން އިސްކުރީނުން ފެނުމުން އޭނާގެ ހަށިގަނޑު ސީދާވެލިއެވެ. މޫނުގައިވި ހިނިތުންވުން ފިލައި މީހާ ސީރިއަސްވެއްޖެއެވެ.\n"ސޮރީ ޑޭޑް. ހަނދާންނެތިފަ އިނދެވުނީ. މިދަނީ... ނޫން، ބޭރުގައި، މީހަކާ ބައްދަލުކޮށްލީ... މިދަނީ..." ޔާދިން ވާހަކަދެއްކިއެވެ. އެސްފިޔަ ޖަހާލުމެއްނެތި ފިޒާނާ އިނީ ބަލާށެވެ. ޔާދިންއަށް އައި ބަދަލު އޭނާއަށް ފާހަގަވިއެވެ.\n"ދާންޖެހުނީ ދޯ." ޔާދިންގެ ކޯލު ނިމުނުކަން އެނގުމާއެކު ފިޒާނާ ބުނެލިއެވެ.\n"މަންމަ ބަލާ ދާން ބުނެވިފަ އޮތީ. ހަނދާންނެތިފަ މިއިދެވުނީ... ފިޒާ ފެނުނީމަ ކިހިނެއްތަ އެހެންކަމެއް ހަނދާން ހުންނާނީ." ހީނލަމުން ޔާދިން ބުންޏެވެ.\n"ފިޒާ ނިމިއްޖެއްޔާ ހިނގާ އަހަރެން ޑްރޮޕްކޮށްލަދީފާނަން." ޔާދިން ބުންޏެވެ.\n"މިފަހަރު ޔާދު ދޭ. އަހަރެން އަދި މަޑުކޮށްލާނީ." ފިޒާނާ ބުންޏެވެ.\n"އަހަރެން ފަހުން ގުޅާނަން. ފޯނު ނަގައްޗޭ." ޔާދިން ބުންޏެވެ. ފިޒާނާ ބޯޖަހާލީއެވެ. މޭޒުދޮށުން ޔާދިން ތެދުވެ ހިނގައިގަންނަމުން ފިޒާނާގެ ކޮނޑުގައި އޭނާ ފިރުމާލިއެވެ. ދަނީކަމުގައި ބުނެއެވެ. ދެން އައިސް ބިލަށް ފައިސާ ދެއްކިއެވެ. ތިރިއަށް ދިއުމަށް ސިޑިއާ ދިމާއަށް އަންނަމުން ވެސް ފަހުފަހަރަށް ޔާދިންގެ ލޯ ފިޒާނާއަށް އަމާޒުވެލިއެވެ. އެތުންފަތަށް ލުއި ހިނިތުންވުމެއް ވެރިވެފައިވެއެވެ.\nކާރުން ފޭބިގޮތަށް ހަލުވިކޮށް އައިސް ކެންޒާ ގެއަށް ވަނެވެ. އޭރު ރޭގަނޑު ހަތްގަޑި ބައިވަނީއެވެ. އޭނާއަށް ވީގޮތެއް ނޭނގޭތީ މަންމަ ގުޅުމުން ކެންޒާ ދޮގު ހެދީއެވެ. ލައިތުގެ ގާތުގައި ހުރިކަން ބުނަން ނުކެރުނީއެވެ. މިންނާއަކީ އަބަދުވެސް ކެންޒާއަށް އިތުބާރުކުރާ މަންމައެކެވެ.\nކެންޒާމެން ގޭ ދޮށުން ލައިތު ކާރު ދުއްވާލިއެވެ. އޭނާ އައިސް ގެއަށް ވަންއިރު ބޮޑުކޮޓަރީގައި އެންމެން އުޅެއެވެ. އޭނާއަށް ކަސްތޫރީއާއި އަސަދުގެ ނަޒަރު އަމާޒުވެފައި ހުއްޓެވެ. ގޮވާލާނީ މާމަކަމަށް ހީކުރި ނަމަވެސް އެތަނުން ދާން ލައިތު އަވަސްވެލި ހިނދު އިވުނީ ފަރުޒީނުގެ އަޑެވެ. މޮޔަ ހިންޏެއް އައިސްފައި ފަރުޒީނުގެ ގާތުގައި ސެހްރާނު އިނެވެ. ދެވަނަ ފަހަރަށް ފަރުޒީނު ގޮވާލިއެވެ. އޭނާގެ ކަނާއަތްފަރާތުގައި ސޯފާގައި އޮތް ހުސްޖާގައިގަ އަތުން ޖަހާލިއެވެ. ދާން ބޭނުންނުވެފައި ހުރެ ލައިތު އައެވެ. ފަރުޒީނު އަތުން ޖަހާލި ތަނުގައި އޭނާ އިށީނެވެ.\n"ލައިތު... ނުވެސް ފެނޭ... ކޮންތާކު އުޅެލާފައި ތިއައީ." އެންމެންގެ ތެރެއަށް އައި ޒުބިން ބުނެލިއެވެ. އޭނާގެ އަތުގެ ތެރޭގައި އިލިޔާނާ އިނެވެ. އެއްޗެކޭ ބުނަން ނޭނގި ލައިތަށް އިނދެވުނީ ޒުބިންއަށް ބަލާށެވެ. އޭނާގެ ސިކުނޑީގައި ކެންޒާގެ ޚިޔާލުތައް އެނބުރެންފެށިއެވެ.\nޒުބިންގެ ސޫރައަށް ލައިތު ބެލިއެވެ. ކެންޒާއަށް ޒުބިން ކަމުދިޔައީ ކޮންގޮތަކުންތޯ އަމިއްލަ ހިތާ ސުވާލުކުރެވުނެވެ. އެ ހިތުން އޭނާއަށް ތަކުރާރުކޮށް އެދެވުނީ ދުވަހަކުވެސް ކެންޒާއާ ޒުބިން ދިމާނުވުމަށެވެ. ކުރިން ޒުބިންގެ މައްޗަށް ނުވާ ރުޅިވެރިކަމެއް ލައިތުގެ ނަފްސަށް ވެރިވެއްޖެއެވެ. ކެންޒާއާ ދިމާއަށް ޒުބިން ބަލާލަން ވެސް ލައިތުގެ ހިތެއް ނޭދެއެވެ. އެދެމެދުގައި ގުޅުމެއްނެތޭ ކެންޒާ ބުނިބުނުން ލައިތު ޤަބޫލުކުރެއެވެ. އެހެންވިޔަސް އޭނާއަށް ލިބޭ ނުތަނަވަސްކަން ކުޑައެއްނުވިއެވެ. މިހާރަށްވުރެ ވެސް ލައިތު ސަމާލުވާން ޖެހޭނޭކަން އޭނާގެ ހިތާއި ސިކުނޑި ބުންޏެވެ. އެގެއަށް ކެންޒާ އަންނަކަން ޒުބިންއަށް އެނގިއްޖެއްނަމަ ކަންތައްވާނެ ގޮތަކާމެދު ލައިތުއަށް ވިސްނާލެވުނެވެ. މަޑުމަޑުން ލައިތުގެ ނަޒަރު ސަރަފީނާގެ ގާތުގައި އިން ލައިރާއަށް ހުއްޓުނެވެ.\n"ދޮންއަށް މިހުރިހާކަމެއް އެނގޭތަ؟. ޕެންޑާ... ޝީ ލައިކްސް ޕެންޑާ. ޒުބިން ބޭނުންވަނީ ޕެންޑާތަ؟. ނޯ... ޝީ އިޒް މައިން." ލައިތުގެ ސިކުނޑީގައި ހިނގަމުންދިޔަ ޝުޢޫރުތަކުގެ އަސަރެއް އޭނާގެ މޫނަކުން ފާޅެއްނުވެއެވެ.\n"ބްރޯ..." ޒުބިންއަށް ޖަވާބެއް ނުދީ އޭނާއަށް ކަޅިހުއްޓާލައިގެން ލައިތު އިންނާތީ ސެހްރާނު ގޮވާލިއެވެ.\n"ޒުބިންބެއަކީ ކާކަން ނޭނގުނީ ކަންނޭނގެ." ޖިނާނު އިނދެފައި ބުންޏެވެ. އޭރު އޭނާގެ ގާތުގައި އިން ޔާދިންގެ ނަޒަރު ހުރީ ލައިތަށް ހުއްޓިފައެވެ.\n"ފިޒާ އަހަރެން ހޯދަން އައި ވާހަކަ އޭނާ ގާތު ސެހެރް ބުނެދާނެތަ؟. އެކަމަކު ސެހެރްއަކަށް ނޭނގޭނެ ފިޒާއެއް." ޔާދިންއަށް ވިސްނާލެވުނެވެ.


FC Dhoondigalona FC Dhadimagu Semi finalah\nފވމ ޔޫތު ފުޓްސަލް މުބާރާތް 2019، މެޗު 13: ދަޑިމަގު ބީޓީ އެފްސީ ދޫނޑިގަލޯނާ ބައްދަލުކުރި މެޗު\n31 އޮކްޓޯބަރ 2019, 6:26 |\nމިހާރު ކުރިޔަށްދާ ފުވައްމުލައް ޔޫތު ފުޓްސަލް މުބާރާތުގެ ސެމީ ފައިނަލަށް އެފްސީ ދޫނޑިގަލޯނާއާއި އެފްސީ ދަޑިމަގު ހޮވިއްޖެއެވެ. ގްރޫޕް ސްޓޭޖުގައި އެއް ގްރޫޕެއްގައި ހިމެނުނު މިދެޓީމު ސެމީ ފައިނަލަށް ދިޔައީ އިއްޔެ ކުޅެވުނު ކްއާޓަރ ފައިނަލު މެޗުން މޮޅުވެގެންނެވެ. އަނެއްކޮޅުން ސެމީ ފައިނަލުގައި ވާދަކުރަން ޖެހޭނީ މިދެޓީމެވެ. ގްރޫޕް ސްޓޭޖުގައި މިދެޓީމު ބައްދަލުކުރި މެޗުން 7-0 ން މޮޅުވެފައި ވަނީ އެފްސި ދަޑިަމގު ޓީމެވެ.\nފވމ ޔޫތު ފުޓްސަލް މުބާރާތް 2019، މެޗު 13: ދަޑިމަގު ބީޓީ 3-4 އެފްސީ ދޫނޑިގަލޯނާ\nއިއްޔެ ކުޅެވުނު ކްއާޓަރ ފައިނަލް ފުރަތަމަ މެޗުގައި ބައްދަލުކުރީ ދަޑިމަގު ބީޓީ ޓީމާއި އެފްސީ ދޫނޑިގަލޯނާ އެވެ. މިމެޗު 4-3 ން ކާމިިޔާބުކޮށް ސެމީފައިނަލުގެ ޖާގަ ހޯދީ އެފްސީ ދޫނޑިގަލޯނާ ޓީީމެވެ. މިމެޗުގެ މޮޅު ކުޅުންތެރިއަކީ، އެފްސީ ދޫނޑިގަލޯނާ ގެ ޖާރޒީީ ނަމްބަރު 12 މުހައްމަދު ޝުޖާއު އެވެ.\nއިއްޔެ ދެވަނަ މެޗުގައި ދަޑިމަގު ދެޓީމު ކަމަށްވާ އެފްސީ ދަޑިމަގު އާއި ދަޑިމަގު ޖޫނިއަރ ބައްދަލުކުރި މެޗު ނިމުނީ 3-2 ން އެފްސީ ދަޑިމަގު މޮޅުވެގެންވެ. މިމެޗުގެ މޮޅު ކުޅުންތެރިއަކީ، އެފްސީ ދަޑިމަގު ޓީމުގެ ޖާރޒީީ ނަމްބަރު 09 މުހައްމަދު ސާދު ނިޒާރު އެވެ.\nމިމުބާރާތުގައި ވާދަކުރި ދަޑިމަގު3ޓީމުވެސް ވަނީ ކްއާޓަރ ފައިނަލުގައި ކުޅެފައެވެ.\nމިމުބާރާތުގައި ކްއާޓަރ ފައިނަލުގައި ޓީމުތައް ކުޅެން ޖެހޭ ގޮތް ކަނޑައެޅި ގުރުއަތުލައިގެންނެވެ. ކްއާޓަރ ފައިނަލާއި ސެމީ ފައިނަލުގައި ކޮންމެ ދުވަހަކު ކުޅޭނީ ދެމެޗެވެ. މެޗުތައް ފަށާނީ 3:50 އާއި 4:50 ގައެވެ.\nދަޑިމަގު ސީނިއަރ ޓީމާއި ޖޫނިއަރ ޓީމުގެ މެޗު، މެޗު ނަމްބަރު 14 (3-2)\nމިއަދު ހަވީރު ކުޅެނީ\nމެޗު 15: 3:50 ގައި މިސްކިތްމަގު އގ. އާއި ޒީ-ކޮލެޖް\nމެޗު 16: 4:50 ގައި ފުވައްމުލައް ސިޓީ ޕޮލިސް އާއި ދޫނޑިގަލޯނާ ޖޫނިއަރ\nސެމީ ފައިނަލުގެ މެޗުތައް މާދަމަ:\nމެޗު 17: 3:50 ގައި ދަޑިމަގު ބީޓީ އާއި އެފްސީ ދޫނޑިގަލޯނާ އާއި އެފްސީ ދަޑިމަގު\nމެޗު 14: 4:50 ގައި (މިއަދު މޮޅުވާ ދެޓީމު)\nފވމ ޔޫތު ފުޓްސަލް މުބާރާތް 2019، މެޗު 14: ދެޓީމުގެ ކެޕްޓަނުންނާއި ރެފުރީ\nއިތުރު ލިޔުންފުޓުސަލްޔޫތު ފުޓްސަލް މުބާރާތް 2019\nTags: ފުޓުސަލް, ޔޫތު ފުޓްސަލް މުބާރާތް 2019


(8 ސެޕްޓެމްބަރ 2021 އާ ގުޅޭ)\n"ހިނގާ ފުރަން... މިތާ މަޑުކުރާ ހިތެއްނެތް." އީހާނުގެ ތުނިކޮށް ހުރި ތުނބުޅީގައި ފިރުމާލަމުން ނީރާ ބުންޏެވެ.\n"އަހަރެންވެސް ބޭނުންވަނީ އެގޮތް." އީހާނު ބުނެލިއެވެ. ނީރާ ބޯޖަހާލީ އޭނާ ގަބޫލޭ ބުނާ ފަދައިންނެވެ.\nއީހާން ހަމައަކަށް އެޅުމުން އޭނާ އެނދުގައި ބައިންދާފައި ލަކުޑިތަޅުން މަތީ ހުރި ލޭތައް ނީރާ ސާފުކުރިއެވެ. ބިއްދޮށަށް ނުކުންނަން ހުޅުވާފައި ހުރި ދޮރުން ކުލަފަނޑުވަމުންދިޔަ އުޑުމަތިން އިރުއޮއްސެން އުޅޭކަމުގެ އަލާމާތްތައް ދައްކާލަފައިފިއެވެ. ނީރާ އައިސް އެނދުގައި އީހާނުގެ ކައިރީ އިށީނެވެ. ނިދާލަން ނީރާ އެދުނެވެ. ކީއްވެކަމެއް ނޭނގެއެވެ. ނީރާ ބުނާ ގޮތް އީހާނު ހެދިއެވެ.\n"ދުރައް ނުދައްޗޭ." އޮށޯވެލުމާއެކު ނީރާގެ އަތުގައި ހިފާލަމުން އީހާނު ބުނެލިއެވެ. ނީރާ މަޑުމަޑުން ބޯޖަހާލީއެވެ. އީހާންގެ ހޭވިފައި އޮތް ބުޅި އިސްތަށިތައް މޫނުން އެއްފަރާތްކޮށްލަ ދިނެވެ. ނީރާ ކައިރީގަ އިންކަން އީހާނަށް ބުނެދޭން އުޅޭ ފަދައިންނެވެ. އީހާން ލޯ މަރާލިއެވެ. އޭނާގެ އަތުން ނީރާ ދޫކޮށެއް ނުލައެވެ.\nއީހާންގެ މޫނަށް ބަލަން ނީރާ އިނީއެވެ. އެ އަތުގެ ތެރޭގައިވި އީހާންގެ އަތްތިލަ އިން ވާގި ނެތެން ފެށުމުން އޭނާއަށް ނިދުނީ ކަމުގައި ނީރާ ގަބޫލުކުރިއެވެ. އެ އަތުން މަޑުމަޑުން ދޫކޮށްލާ އެނދުގައި ބާއްވާލިއެވެ. ނަމަވެސް އީހާންގެ މޫނުން ނީރާގެ ނަޒަރު ވަތްކެއް ނުވެއެވެ. އީހާން ހަގީގަތުގައި ވެސް ނިދީކަން ޔަގީން ނުވަނީއެވެ. ގުޑި ވެސް ނުލާ އެތައް އިރެއްވާންދޭން ނީރާ އިނީ އެހެންވެއެވެ. އޭނާ ތެދުވާން އުޅުނު އިރު ހަރަކާތެއް ނުކޮށް ގިނައިރު ފައި ކުރުކޮށްލައިގެން އިނުމުގެ ސަބަބުން ވައަތު ފައި ވަނީ އައްސިވެފައެވެ. އެހެންވިޔަސް އޭނާ އެނދުން ތެދުވީ ސިއްރުންނެވެ. ތެދުވެގެން އައިސް މޫދާ ދިމާއަށް ނުކުމެވެން ހުރި ކޮޓަރީގެ ފަހަތު ދޮރުން ނުކުތެވެ. ފަތާފެންގަނޑުގެ އަލިން އެތަން އޮތީ ހިސާބަކަށް އަލިވެފައެވެ. އެއްފަރާތުގައި ހުރި ދިގު ސޯފާގައި ނީރާ އައިސް އިށީނެވެ. ތަފާތު ހިމޭންކަމެއް އެ ނަފްސަށް ވެރިވެފައި ވިއެވެ. ގޮނޑީގައި ލެނގިނުލައި ފައިގެ ދެފަރާތުން ގޮނޑީގައި އަތް ވިދެލައި ކުރިއަށް ގުދުވެލައިގެން ނީރާ އިނެވެ. ވިސްނަނީއެވެ. ކަންތައްތައް ހިނގައިދިޔަ ގޮތާމެދުއެވެ. ޖީބަށް ޖަހާލެވިފައި އޮތް ފޯނު ނީރާ ނެގިއެވެ. ލައިޒަލްގެ މެސެޖުތައް ފުލުފުލުން އައިސްފަ ހުއްޓެވެ. ދެން ފެށީ އެ މެސެޖުތައް ކިޔާށެވެ. އެއަށްފަހު ފޯނުގައިވީ "ބްލެކް ނައިޓް" ފޯލްޑާ ހުޅުވާލިއެވެ. އޭގައި ހުރި ލައިޒަލްގެ ފޮޓޯތަކަށް ނީރާ ބަލަން ފެށިއެވެ. ލައިޒަލްގެ ހަނދާނުގެ ފޮތް ސިކުނޑީގެ ކުތުބުހާނާއިން ނީރާ ހުޅުވާލިއެވެ. ދެމީހުންގެ ފުރަތަމަ ބައްދަލުވުމެވެ. އެހެން ލޯބިވެރީން ފަދައިން ދެމީހުން ނުވީ ކީއްވެބާއޭ ނީރާގެ ހިތް ސުވާލު ކުރެއެވެ. ލޯބިވެރީންނަށް ވާން ދެމީހުންކުރެ އެކަކުވެސް ނާހައެވެ. ނީރާ ހުރީ ލައިޒަލް ޝައުގުވެރިކަން ފާޅުކުރީތީ އޭނާއާ ރައްޓެހިވާން އަހާނޭ ކަމަށެވެ. އެ މަރުހަލާ އެ ދެމެދަށް ނާންނަނީސް ދެމެދުގައިވި އިން ފަހަނައަޅައި ދިޔައީ ގަސްދަކާ ނުލައެވެ. ޖިސްމުގެ ގުޅުމެއް އުފެދި ދެ މީހުން ވެސް ތިބީ އެ ގާތްކަމަށް ބޭނުންވެފައި ކަހަލައެވެ. ދެމެދުގައި ރަނގަޅު މުއާމަލާތެއް ހިނގާނޭ ވަގުތެއް ނުވިއެވެ. ލައިޒަލްއާ ބެހޭ ގޮތުން ނީރާއަށް އެނގެނީ ކުޑަ މިންވަރެކެވެ. އެކަމަކު ނީރާ ވަނީ އޭނާއާ ބެހޭ ގޮތުން އެތައް ވާހަކައެއް ލައިޒަލްއަށް ކިޔާދީފައެވެ. މުސްތަގުބަލަށް ކުރާ އުންމީދެއްގެ ވާހަކަ ލައިޒަލް ހާމައެއް ނުކުރެއެވެ. އޭނާގެ ހަޔާތުގައި ނީރާގެ ހަގީގީ މަގާމާމެދު ނީރާ ސުވާލު އުފެދެނީ އެހެންވެއެވެ. ލައިޒަލްއޭ އޭނާ ދޫކޮށް ދުރަށްދާނީ އަބަދު ހީވަނީ އެހެންވެއެވެ. އެކަމަކު ކަންތައް މިވީ ކިހިނެއް ހެއްޔެވެ. ލައިޒަލް ޚިޔާރުކުރަން އެދުމުން ވެސް އޭނާ ދޫކޮށްލީ ނީރާއެވެ. އިންތިހާއަށް ލޯބިވާއިރު ވެސް އެ ލޯތްބާ ދުރަށް އައީ ނީރާއެވެ. މުސްތަގުބަލާ މެދު ލައިޒަލް ދެކޭ ގޮތް ހާމަކުރިއިރު އެ މުސްތަގުބަލުން ނީރާ ގެއްލިއްޖެއެވެ. އަމިއްލަ ނިންމި ނިންމުންތަކުގެ ސަބަބުންނެވެ.\nފިނި ނޭވާއެއް ނީރާ ދޫކޮށްލިއެވެ. ލައިޒަލްއަށް ގުޅިއެވެ. ފޯނުކޯލު ލައިޒަލް ނެގިއިރު ހީވީ ނީރާ ނުގުޅައިގެން ހުރީ ހެންނެވެ. ވަގުތުން ސުވާލު ކުރަން ލައިޒަލް ފެށިއެވެ. ނީރާގެ ހިމޭންކަން ފާހަގަވީ އިރުކޮޅެއް ފަހުންނެވެ. އެއާއެކު ލައިޒަލް ވެސް ވާހަކަ ދެއްކުން ހުއްޓާލައިފިއެވެ.\n"ނީ..." ނީރާ ނުބުނި ނަމަވެސް ކަމެއްވެއްޖެކަން އެ ހިމޭންކަމުން ލައިޒަލް ނަގައިގަތެވެ. ނީރާ ހޫން ލައްވާލިއެވެ.\nހުރިހާ ކަމެއް ރަނގަޅުތޯ ލައިޒަލް އަހާލިއެވެ. ދެން ވެސް ނީރާ ލައްވާލީ ހޫން އެކެވެ. ވާހަކަނުދައްކާ ވަގުތުކޮޅެއް ދިއުމަށްފަހު ލައިޒަލްގެ ނަމުން ނީރާ ގޮވާލިއެވެ. އެހިނދު ފޯނުގެ އަނެއްކޮޅުގައި އެބަހުރީމޭ ލައިޒަލް ބުނެލިއެވެ. ނީރާ ވާހަކަދެއްކީ ދެނެވެ. އޭނާ އެނބުރި ނާންނާނެއޭ ނީރާ ބުނެލިއެވެ. ނީރާއަށް ޓަކައި ލައިޒަލް އިންތިޒާރު ނުކުރުމަށް ބުންޏެވެ. ލައިޒަލްގެ އެއްވެސް އެދުމެއް ފުރިހަމަކޮށްދެވޭން ނީރާއަށް ނެތީކަން ބުންޏެވެ. ކީއްވެތޯ ލައިޒަލް ސުވާލުކުރިއެވެ. ނީރާއަށް ހާއްސަވާން ޖެހޭނެ މީހަކީ ލައިޒަލްކަމާއި އެއްފަހަރު ވެސް ލައިޒަލްއާ މެދު ނީރާ ވިސްނާލާނެނަމައޭ ބުނެލީ ހިތްހަމަނުޖެހިފައި ހުރެއެވެ. ހުރިހާ އެއްޗެއް ދޫކޮށްލާފައި އަންނަން ނުކެރޭންވީ ކީއްވެތޯ ލައިޒަލް ސުވާލު ކުރިއެވެ. ހިމޭންވެ އިނދެ ލައިޒަލްގެ ހުރިހާ ޝަކުވާއެއް ނީރާ އަޑު އެއްސެވެ. އެކަމަކު ލައިޒަލްގެ އުންމީދު އާކޮށެއް ނުދިނެވެ. ކުއްލިއަކަށް ލައިޒަލް ފޯނުކޯލު ކަނޑާލީއެވެ. ދެން ވީޑިއޯކޯލް ކުރިއެވެ. އެ ކޯލަށް ނީރާ އިޖާބަދިނެވެ. ލައިޒަލް ފެނުމުން ވާހަކަދައްކަން ނީރާއަށް އުނދަގޫވިއެވެ. އެ މޫނުގައިވާ މާޔޫސްކަން ސިއްރެނުވެއެވެ. އެކަކުއަނެކަކަށް ބަލަން އިރުކޮޅަކު ދެ މީހުން ވެސް ތިއްބެވެ. ލައިޒަލް ބައްދަލުވާން އެދުނެވެ. އަނގައިން ބުނުމެއްނެތި ނީރާ ދެފަރާތަށް ބޯހޫރާލީއެވެ. ފަހުފަހަރަށޭ ލައިޒަލް ބުނެލީ ނީރާއާ ބައްދަލުކުރަން ބޭނުންވެފައި ހުރި ވަރުންނެވެ. ނަމަވެސް ނީރާ އެއްބަހެއްނުވިއެވެ. ލައިޒަލްގެ ކައިރިއަށް ހިނގައްޖެނަމަ ނަފްސުގެ ހިފެހެއްޓުން ގެއްލޭނެކަން ނީރާ ބުނެލިއެވެ. އެ ދެމެދުގައި އޮތް ގުޅުން ނިމިއްޖެކަން ނީރާ ބުނުމުން ލައިޒަލް ހިމޭންވިއެވެ. ލައިޒަލް ގުޅިޔަސް ދެން ނީރާ ފޯނު ނުނަގާނޭކަން ބުނެލިއެވެ. އެއާއެކު ލައިޒަލް ދެބުމަ ހިއްލާލީ ގަބޫލުނުކުރެވިގެންނެވެ. ލައިޒަލްގެ ވާހަކަދައްކަން ފެށިއިރު އެ އަޑުގައި ކުރިންވީ ހިތްހަމަނުޖެހުމާއި ހަރުކަށިން ގެއްލިއްޖެއެވެ. ނީރާ ގަސްދުކުރަނީ އީހާނާއެކު ދިރިއުޅޭންތޯ އޭނާ އަހާލީ މޮޅިގޮތަކަށެވެ. ނީރާއަށް ލަފުޒުތަކަކުން ޖަވާބުދޭން ދަތިވުމުން ހަމައެކަނި ބޯޖަހާލީއެވެ. ހަގީގަތުގައި ނީރާ ބޭނުންވާ ގޮތަކީ އެއީއެއް ނޫނެވެ.\n"ސޯ... ދެޓްސް އިޓް." ލައިޒަލްއަށް ބުނެލެވުނެވެ. ހުރިހާކަމެއް ނިމުމަކަށް އައި ފަދައިންނެވެ. ނީރާ ހޫން ލައްވާލީ އެއްބަސްވާށެވެ.\nއީހާނާއި ނީރާ ފުރީ ކުއްލިއަކަށް ވިޔަސް ލައިޒަލްއާ ރިސޯޓުން އެމީހުން ބައްދަލުވިއެވެ. ދުރާލާ ކަމެއް ރާވާނޭ ވަގުތެއް ލައިޒަލްއަކަށް ނުލިބުނެވެ. ހަފްތާ ހަމަނުވަނީސް ފުރަންކަން އުޅެނީ ނީރާގެ ފަރާތުން ވެސް އެނގިފައި ނެތީމައެވެ. އޭގެ އެއްދުވަސް ވަން ދެން ރިސޯޓުގައި ހުރެފައި ލައިޒަލް ވެސް އައީ މާލެއަށެވެ. އޭނާގެ ދިރިއުޅުން އިހުފަދައިން ހިމޭންވެ އަނދިރިވެއްޖެއެވެ. އެހެންވިޔަސް ހަނދާންތަކުގައި ތާޒާކަމާއެކު ނީރާ ވިއެވެ. އެ އަންހެންކުއްޖާ ދޫކޮށްލުމުގެ ވިސްނުމެއް ނެތެވެ. އޭނާގެ މަތީން ނީރާ ހަނދާންނެތުނަކަށް ނުދޭނެއެވެ.\nއީހާނު ބުނި ފަދައިން ނީރާއާއެކު އެއް މަސް ވަންދެން އޭނާ އުޅުނީ ރާއްޖޭން ބޭރުގައެވެ. އެކިއެކި ލޯބީގެ މަންޒިލްތަކަށް ދަތުރުކުރުމުގައެވެ. ދެމަފިރިން އެކުގައި ނަގާ ފޮޓޯތައް ރައްޓެހިންގެ މެދުގައި އޮންނަ ގުރޫޕަށް އީހާނު ލައެވެ. އެހެން މެންބަރުންނެކޭ އެއްގޮތަށް ލައިޒަލްއަށް ވެސް އެ ފޮޓޯތައް ފެނެއެވެ. ނީރާގެ ސޫރައަށް ބަލަން ލައިޒަލް އިނދެއެވެ. ފޮޓޯގަނޑުން ފެންނައިރު ވެސް ނީރާގެ އިހްސާސްތައް ދެނަގަންނަން ލައިޒަލްއަށް އެނގުނެވެ. ކޮންމެ ފޮޓޯއެއްގައި އީހާނާއެކު ބައިވެރި ވިޔަސް ހަގީގީ ބައިވެރިވުމެއް ނީރާގެ ފަރާތުން ނުފެނެއެވެ. ގުރޫޕުން ނީރާ ވަކިވީ ކިތައް ފަހަރުކަމެއް ނޭނގެއެވެ. އޭނާ ވަކިވާއިރަށް ގުރޫޕަށް ޖޮއިން ކުރުވަނީ އީހާނެވެ.\nއޮފީހުގެ މޭޒުމަތީ ފޯނު ބާއްވާލުމާއެކު ގޮނޑިއަށް ލައިޒަލް ހަށިގަނޑު ދޫކޮށްލިއެވެ. އޭނާ ހޭންފެށިއެވެ. އީހާނަށް އަދިވެސް ނީރާގެ ހިތް މިލްކު ނުކުރެވޭކަން ލައިޒަލްއަށް ޔަގީންވާތީއެވެ. މާލެ އަންނާށޭ ލައިޒަލް ބުނެލީ ނީރާއާ މުހާތިބު ކުރި ފަދައިންނެވެ. ނީރާ ދުށުމަށް އޭނާ ވަނީ ބޭގަރާރުވެފައެވެ.\nއެއް މަސް ވޭތިވީއިރު ނީރާ ވަނީ ވަރުބަލިވެފައެވެ. އިންތިހާއަށެވެ. ވީއިރު އުމުރުގެ ބާކީބައި އީހާނާއެކު ވޭތުކުރާނީ ކިހިނެއްބާއޭ އޭނާ ހިތަށް އަރައެވެ. މާލެއަށް އެ ދެމަފިރިން އައުމާއެކު ލަމްހާއާއި ސުޖާއު ތިބީ ބަލާ އައިހެވެ. މާލެ އައިކަމުގެ ޚަބަރު އެއާޕޯޓުގައި ހުރެފައި ޔަމާނަށް އީހާނު ދިނެވެ. ލަމްހާ ފުރަތަމަ ވެސް އައިސް ބައްދާލީ ނީރާގެ ގައިގައެވެ. ދިގު ފޯނުކޯލުތަކެއް ނުކުރި ނަމަވެސް ރާއްޖޭން ބޭރުގައި އުޅުނުއިރު އީހާނު މަންމައަށް ގުޅާ ކޮންމެ ފަހަރަކު ނީރާ ވެސް ލަމްހާއާ ވާހަކަދައްކައެވެ. އެމީހުންގެ ދިރިއުޅުމުގެ ހާލަތު އެކަކަށް ވެސް ނޭނގެއެވެ.\nއާއިލާއެކުގައި އައިސް އެޕާޓްމެންޓަށް ވަނެވެ. އީހާނާއި ނީރާ އުޅޭން ހަމަޖައްސާފައި ހުރި އީހާނު ބޭނުންކުރި ކޮޓަރިއެވެ. ފޮށިތައް ހިފައިގެން އީހާނު ކޮޓަރިއަށް ވަންނަން ހިނގައިގަތެވެ. ނީރާ މަޑުމަޑުން އައިސް ހުޅުވާލީ އޭނާގެ ކޮޓަރިއެވެ. އެ ކޮޓަރީގެ ތަރުތީބަށް އެއްވެސް ބަދަލެއް އައިސްފައި ވާތަނެއް ނުފެނެއެވެ.\n"ހުރިހާ އެއްޗެއް ހަމަތޯތަ ތިބަލާލީ." ނީރާގެ ކައިރީ ހުއްޓިލުމާއެކު ލަމްހާ ބުނެލީ ނިކަން ހިނިއައިސްފައެވެ. ނީރާ ވަކިއެއްޗެއް ނުބުނެ ކޮޓަރިން ނުކުންނަން ހިނގައިގަތެވެ. ލަމްހާ ވަރަށް ހައިރާންވިއެވެ.\n"ވަރުބަލިވީތަ؟ އެކަމަކު ކައިގެން ކޮޓަރިއަށް ދާންވާނީ. ނީރާ މާބޮޑަށް ތިހިކެނީ. މިކޮޅުން ފުރިއިރު ހުރީ އެންމެ ރީތި ވަރަށް. ކާން ހުންނަ އެއްޗެހި ކަމުނުދަނީތަ؟" ނީރާގެ އަތުގައި ހިފާލައިގެން ހުރެ ބަދިގެއާ ދިމާއަށް ލަމްހާ އައެވެ. ވާހަކައިގެ ތެރޭން ނީރާގެ ބުރަކަށީގައި ލަމްހާ ފިރުމާ ވެސް ލިއެވެ. ސޯފާގައި އިން ސުޖާއު ވެސް ލަމްހާ ބުނި އެއްޗަކާ އެއްބައި ވިއެވެ. ސިފަގެއްލޭ ވަރަށް ނީރާ ހިކިއްޖެކަން އޭނާ ވެސް ފާހަގަކުރިއެވެ.\n"މިހާރު ކައިފިއްޔާ މިރޭ ނުކެވޭނެ. އިރުއޮއްސެން ގިނައިރެއް ނެތެއްނު." ނީރާ ބުންޏެވެ.\n"އީހާނު ކާނެތަ؟" ކާއެއްޗެހި ނަގަން އުޅެފައި ލަމްހާ މަޑުކޮށްލިއެވެ. ނީރާއަށް އެއްޗެކޭ ނުބުނެވެނީސް އީހާނު ކޮޓަރިން ނުކުމެގެން އަތުވެއްޖެއެވެ. މަންމަ ބުނި އެއްޗެއް އަޑު އިވުނީތީ އޭނާ ކާނަމޭ ބުނެލިއެވެ. މަންމައާއި އީހާނު ވާހަކަދައްކަން ފެށުމުން ނީރާ އެތަނުގައި މަޑެއް ނުކުރިއެވެ.\nކޮޓަރިއަށް ނީރާ ވަދެ ދޮރު ލައްޕާލިއެވެ. ބޮޑު ބަދަލެއް އީހާނުގެ ކޮޓަރިއަށް ގެނެސްފައި ހުއްޓެވެ. ކުލައާއި ކުރިން ހުންނަ ފަރުދާތައް ވަނީ ބަދަލުކުރެވިފައެވެ. މިހާރު ކޮޓަރިތެރެ އަލިކަމަށް ދައްކައެވެ. އެނދު ވެސް ހުރީ ކުރިއަށްވުރެ ބޮޑު އެނދެއް ހޯދާފައެވެ. ފޮށި ހުޅުވާލުމާއެކު އޭގައިވި އެއްޗެހި ހުސްކުރަން ނީރާ ފެށިއެވެ. އެ މަސައްކަތް ނިންމާލިއިރު ވެސް އީހާނު ކޮޓަރިއަކަށް ނާދެއެވެ. ނީރާ ފެންވަރާލައިގެން ނުކުމެ އެނދުގައި އޮށޯވެލީ އިރުކޮޅަކު ނިދާލާފައި ތެދުވާށެވެ.\n"ނީރާ ބަލީތަ؟" ލަމްހާ އަހާލީ ކާން އިން އީހާނުގެ ގާތުގައެވެ. ފިރިހެން ދަރިފުޅަށް އެއްވެސް ބަދަލެއް އައިސްފަ ނެތްއިރު ނީރާ އަނަރޫފަވާން ޖެހުނީ ކީއްވެތޯ އެނގެން ލަމްހާ ބޭނުންވިއެވެ.\n"އީހާނު އަޅާނުލަނީތަ ނީރާއަށް." ނީރާ ބައްޔެއް ނޫނޭ އީހާނު ބުނަންވާއިރަށް ލަމްހާ އަނެއްކާ ވެސް ސުވާލު ކޮށްލިއެވެ.\n"މަންމަ ވެސް ދޯ. މެރީ ކުރީމަ އެކި މީހުންނަށް އަންނާނީ އެކި ބަދަލު. ނީރާ ހަމަ އޯކޭ. މަންމަ ކައިރިއަށް މިއައީނު. މަންމަގެ ލޯބި ލިބެންފެށީމަ ދުވަސްކޮޅަކުން ރަނގަޅުވެދާނެ." އީހާނު ބުނެލިއެވެ.\n"ނިދީ ކަންނޭނގެ ދޯ." ނީރާ ކޮޓަރިއަށް ދިޔަ ގޮތަކަށް ނުނިކުންނާތީ ލަމްހާ ލަފާކުރިއެވެ. އީހާނު ހަމައެކަނި ބޯޖަހާލީއެވެ. ޔަމާނު ގުޅީ އެވަގުތެވެ. އީހާނު އެކުވެރިޔާއާ ވާހަކަދައްކަން ފެށުމުން ލަމްހާ ހިނގައިގަތީ ދަރިފުޅު ކައިރީ ކައިނިންމާފަ ތަށި ނަގަން ބުނެފައެވެ. އޭނާ ކޮޓަރިއަށް ދަމުން އީހާނުގެ ކޮޓަރި ހުޅުވާލިއެވެ. އެނދުގައި އޮތް ނީރާ ފެނުމުން ހިނިތުންވެލިއެވެ. ވަރުބަލިވެފައި ހުރީއޭ ހީވީ ހަމަ ރަނގަޅަށްކަން ލަމްހާއަށް އެނގުނެވެ. މަޑުމަޑުން ދޮރު ލައްޕާލާފައި ލަމްހާ ހިނގައިގަތެވެ.\nކޮންއިރަކުންތޯ ދިމާވާނީ ޔަމާނު ސުވާލު ކުރަން ފެށިއެވެ. ރޭގަނޑު ކެފޭއަށް އީހާނު އަންނާނަންކަމުގައި ބުންޏެވެ. އެކުވެރީންނަށް ހަދިޔާ ގެނެސްފައި ހުންނާނޭކަން އީހާނު ބުނެލިއެވެ. އީހާނާއި ނީރާ ނެތުމުން އެކުވެރީންގެ މެދުގައި އެއްވުމެއް ވެސް ނެތްކަން ޔަމާނު ފާހަގަ ކުރިއެވެ.\n"ވެލްކަމް ބެކް." ފޯނަށް އައި މެސެޖު ނީރާ ބަލާލިއެވެ. ރިސޯޓުން ފުރި ދުވަހުން ފެށިގެން ލައިޒަލްގެ ޚަބަރެއް ނުވެއެވެ. އެކަމަކު އޭނާ މާލެ އަތުވެއްޖެކަން އެނގި މަރުހަބާ ކިޔާފައި މެސެޖު އެކުރީ އޭނާއެވެ. ޖަވާބެއް ނީރާ ނުދިނެވެ. ލައިޒަލް އެ ހުރީ އޭނާ މާލެ އަންނަންދެން ބާއެވެ. ދެމީހުން ބައްދަލުވުމުން ދެން ވާނީ ކިހިނެއްބާއެވެ. ނީރާއަށް ފުންކޮށް ވިސްނާލެވުނެވެ. އޭނާއާ ލައިޒަލް ބައްދަލުކުރަން އުޅެފިނަމަ ހުއްޓުވިދާނެ ހެއްޔެވެ. ނީރާއަށް އެ ޔަގީންކަމެއް އަމިއްލަ ނަފްސަކަށް ނުދެވުނެވެ. ލޯ މަރާލުމާއެކު ވަރުބަލިކަމުގެ ފުން ނޭވާއެއް ނީރާ ލިއެވެ. ލަމްހާ އައިސް ކޮޓަރީގެ ދޮރު ހުޅުވިއިރު ވެސް ނީރާ އޮތީ ނުނިދިފައެވެ. ނިދަން ބޭނުންވުމަކުން މިހާރު އޭނާއަކަށް ނުނިދެއެވެ. ގެއަށް އާދެވުމުން ލިބުނު ހިތްހަމަޖެހުމެއް ނެތެވެ. އެ ގޭތެރެއިން ކުރީން ނީރާއަށް ލިބުނު އުފާވެރިކަމާއި ހިތްހަމަޖެހުން ގެއްލިއްޖެއެވެ.\nކޮޓަރިއަށް ވަން އީހާނަށް އެނދުގައި އޮތް ނީރާ ފެނުނެވެ. އޭނާ އައިސް އެނދަށް އަރާ ނީރާގެ ގާތަށް ޖެހިލިއެވެ. އޭނާގެ ނިއުޅާލާފައި އޮތް އިސްތަށިގަނޑުގައި ވަސްގަނެލިއެވެ. ނީރާ ބޭނުންކުރާ ކޮންޑިޝަނާ ވަސް އެ އިސްތަށިގަނޑުގައި ހަރުލާފައި ހުއްޓެވެ. ގާތްވެލަން އުޅެނިކޮށް ނީރާ ތެޅިލީ ގޮތުން އޭނާ ހޭލާކަން އޮތީ އީހާނަށް އެނގުނެވެ. އީހާނު ދުރަށް ޖެހިލީ ނިކަން އަވަހަށެވެ.\n"ހޭލާތަ؟ ޔާނު ގުޅި. މިރޭ ކެފޭއަށް ދާނަންތަ؟" އީހާނު ވާހަކަދެއްކިއެވެ. ނީރާ ދާން ބޭނުންނުވާކަން ހާމަކުރިއެވެ. އެހެންވިޔަސް މިރޭ ނީރާ ނުދިޔަ ނަމަވެސް ހުރިހާ އެކުވެރީން ބައްދަލުވާ ރެއަކު ނީރާ ދާންވާނޭކަން އީހާން ޝަރުތުކުރިއެވެ. އީހާނާއެކު އެންމެންނާ ބައްދަލުކުރުމުގެ ޝައުގުވެރިކަމެއް ނެތް ނަމަވެސް ބޮލަށް ފަސޭހަކޮށްލުމަށް ނީރާ އާނއެކޭ ބުނެލިއެވެ.\nފެންވަރާލައިގެން އީހާނު ގެއިން ނުކުތީ އެރޭ ނުވައެއް ޖެހިފަހުންނެވެ. ކެފޭގައި އުޅެފައި އެނބުރި އައިއިރު ނީރާ އިނީ ސިޓިންރޫމު ސޯފާގައެވެ. ހުޅުވާފައި ހުރި ޓީވީ އިން އިނގިރޭސި ފިލްމެއް ދައްކަނީއެވެ. އީހާނު އައީ އެކެއް ޖެހީމަ ކެފޭ ބަންދުކޮށްފައެވެ. އޭނާ އައިސް ނީރާގެ ކައިރީ އިށީނެވެ. ނީރާގެ ކޮނޑުގައި ބޯއަޅާލީ ވަރުބަލިވެފައި ހުރި މީހަކު ފަދައިންނެވެ. އީހާނުގެ އެފަދަ ބީހުންތަކަށް ނީރާ ސަމާލުކަމެއް ނުދެއެވެ. ދެމެދުގައި އޮތް ހަމައެކަނި ގާތްކަމަކީ އެފަދަ ކުދި ބީހުންތަކެވެ. ކައިވެނީގެ ހަގީގީ މީރުކަން ނީރާގެ ފުށުން އީހާނަކަށް ނުދެއެވެ. އެއްމަސް އެކުގައި ހޭދަވެގެން ދިޔައިރު ވެސް ނީރާ ހުންނަނީ ސަމާލުވެފައެވެ. އީހާނާއި ދެމެދުގައި ވަނީ އެކަމަށް އެއްބަސްވެފައެވެ. ނީރާގެ ނަފްސު ތައްޔާރުވަންދެން އޭނާއަށް ވަގުތު ދިނުމަށެވެ. އީހާން އެއްބަސްވީ ނަމަވެސް އޭނާއަށް ކެތެއްނުކުރެވޭނެކަން އެނގެއެވެ. އޭނާ އެ ގާތްކަމަށް ބޭނުންވާކަން ނީރާއަށް ސިއްރެއް ނުކުރެއެވެ. އަނބިމީހާއަށް ނީރާ ވުމުން އޭނާގެ ކުރިމަތީ އެފަދަ ބޭނުންވުމަކަށް އީހާނުގެ ހަށިގަނޑު ހޭލުން އެއީ ލަދުގަންނަންޖެހޭ ކަމެއްނޫންކަން އީހާނު ގަބޫލުކުރެއެވެ. އެކަންކަން ފާހަގަނުވާކަމަށް ހަދަނީ ނީރާއެވެ. އީހާނާއި ދުރަށް އަވަހަށް ދަނީ އޭނާއެވެ.\n"ކޮންއިރަކުން ކޮޓަރިއަށް ދާނީ." އީހާނު އަހާލިއެވެ.\n"އީހާނު ދާންވީނު. އަހަރެން ފަހުން ދާނަން." ނީރާ ބުނެލިއެވެ. އޭނާއަށް އީހާނު ބަލާލީ ތަފާތު ނަޒަރަކުންނެވެ. ނީރާ ބަދަލުވެފައިވާވަރު ޚުދު އޭނާއަށް ވެސް ފާހަގަވެއެވެ. އެ ބަދަލާ މެދު ކުޑަކޮށް ވެސް އީހާނު އުފަލެއް ނުވެއެވެ. ނީރާ އުޅޭއުޅުމުގައި ހީވަނީ ދިރުންނެތް މަސްގަނޑެއް ހަރަކާތްތެރިވާހެނެވެ. ވާހަކަދައްކާއިރު އަޑުގައި އެއްވެސް ޖޯޝެއް ނުހުރެއެވެ. ކަމަކާ ޝައުގުވެރި ނުވާއިރު އީހާނުދެކެ ރުޅި އައިސްގެންނެއް ވެސް ނޫޅެއެވެ. ރިސޯޓުން ފުރިފަހުން ދެމެދުގައި ޖަދަލުކުރުން ވެސް ހުއްޓުނީއެވެ. ޖަޒުބާތެއް ފާޅުނުވާ ޕްލާސްޓިކު ބުދެކޭ ނީރާއެކޭ މިހާރު ތަފާތެއް ނެތެވެ. އެހެންވިޔަސް އެކަމާ އެއްޗެކޭ ބުނެވެން އީހާނަށް ނެތީއެވެ. ނީރާ އަނެއްކާވެސް ކައިވެނި ރޫޅާލާ ފަދަ ހިޔާލެއް ކޮށްފާނެތީއެވެ.\nދެ ހަފްތާ ފަހެވެ. ކުލާސްތައް ނިންމާލާފައި ދާލިއާއާއެކު ސްޓާފުންގެ ބަޔަށް ނީރާ އައިސް ވަނެވެ. އެވަގުތު ކިޔާންއާއެކު ނުކުންނަން އައިތަން ފެނުނީ ލައިޒަލްއެވެ. ނީރާގެ ފިޔަވަޅު މަޑުޖެހުނެވެ. ހިތުގެ ހިނގުން އަވަސްވެލިއެވެ. އަނެއްކާވެސް އެ ހިތް ތަކުރާރުކޮށް ލައިޒަލްގެ މައްޗަށް ލެނބުނު ފަދައެވެ. ފަޅިސިކުންތަކަށް ލައިޒަލްގެ އެސްފިޔަ ހިއްލިލައި ނީރާ ހުރި ދިމާއަށް ހުއްޓިލިހެން ހީވިއެވެ. ނަމަވެސް ޔަގީނެއް ނީރާއަށް ނުވެއެވެ. ސަމާލުކަމެއްނުދޭ ފަދައިން ކިޔާންއާއެކު ލައިޒަލް ނުކުމެގެން ދިޔައީ ނީރާގެ ކައިރިން އަޅާފައެވެ. މާލެ އައިފަހުން ނީރާއަށް ލައިޒަލް އަދި މިފެނުނީއެވެ.\n"ލައިޒަލް." މަޑުމަޑުން ނީރާއަށް ކިޔާލެވުނެވެ. އެވަގުތު ދާލިޔާ ކޮނޑުގައި ކޮއްޓާލިއެވެ. ކީކޭތޯ ތިކިޔަނީ އޭނާ އަތުގެ އިޝާރާތުން އަހާލިއެވެ. އަދި ލައިޒަލް ސިފަކޮށްދެއްމުން އޭނާ ނީރާއާ ވާހަކަނުދައްކާތޯ ސުވާލުކުރިއެވެ.\n"ވީ އާ ނޮޓް ދެޓް ކްލޯޒް." ލުއި ހިނިތުންވުމަކާއެކު ނީރާ އަތުން ބުނެލިއެވެ.\nކުރަން ހުރި އެންމެފަހުގެ މަސައްކަތްތައް ނިންމާލާފައި އަތް ދަބަސް ހިފައިގެން އެހެން ސްޓާފުންނާއެކު ނީރާއާއި ދާލިއާ ނުކުތެވެ. ނުކުންނަ ގޮތަށް ދާލިއާ ގެއާ ދިމާއަށް ނައްޓާލާނެއެވެ. ނީރާ މަޑުކޮށްލީ އީހާނު އަންނަން ދެނެވެ. ނަމަވެސް އޭނާއަށް މަޑަކުން ނުހުރެވުނެވެ. ގޭޓުން ބޭރަށް ނުކުމެ މަގުމަތި ހޯދާލެވުނެވެ. އެވަގުތު އަތްދަބަހުގެ ތެރެއިން ފޯނަށް މެސެޖެއް އައި އަޑު އިވުނެވެ. ފޯނު ނަގައި ނީރާ ބަލާލިއެވެ.\n"އަހަރެންތަ ތި ހޯދަނީ." މެސެޖުގައި ލައިޒަލް ލިޔެފައި އޮތެވެ. ނީރާގެ ނަޒަރު ފޯނުން ވަކިވެ މަގަށް ހުއްޓުނެވެ. ދުރުގައި އޮތް ކަޅުކުލައިގެ ކާރު ކައިރިން ނުކުތް ލައިޒަލް ފެނުނީ ދެނެވެ. އޭނާ ހުއްޓިލުމާއެކު ހުރީ ސީދާ ނީރާއަށް ބަލާށެވެ. އޭނާ ފޯނަށް ސަމާލުކަން ދީފައި އިސް އުފުލާލި ހިނދު ނީރާގެ ފޯނަށް މެސެޖު އަތުވެއްޖެއެވެ.\n"މިރޭ އެންމެންނާއެކު ފެންނާނެތަ؟" ލައިޒަލް އަހާފައި އޮތެވެ. (ނުނިމޭ)


China ge Xinjiang ah dhathurukuraa meehunge phone thah balaa faaskuranee - vNews.mv\nޗައިނާގެ ޝިންޖިއާންއަށް ދަތުރުކުރާ މީހުންގެ ފޯނުތައް ބަލައި ފާސްކުރަނީ\nމުޙައްމަދު އަފްރާޙް 04 July 2019, 14:18\nޗައިނާގެ ރަށެއް ކަމަށްވާ ޝިންޖިއާންއަށް ދަތުރުކުރާ ފަރާތްތަކުގެ ފޯނުތައް ބަލައި ފާސްކުރަމުންދާ ކަމަށް ދުނިިޔޭގެ ނަން ހިނގާ ބައެއް ނޫސްތަކުން ބުނެފި އެވެ.\nޗައިނާގެ އިމިގްރޭޝަން އޮފިޝަލުން، ޝިންޖިއާންއަށް ދަތުރުކުރާ ހުރިހާ ފަތުރުވެރިންގެ ފޯނުތައް އަތުލައި، އެތަކެތީގައިވާ މައުލޫމާތު ފާސްކުރަމުންދާ ކަމަށް އެ ފަރާތްތަކުން ބުނެ އެވެ. އިިމިގްރޭޝަން އޮފިޝަލުން މިކަން ކުރަނީ ފަތުރުވެރިންގެ ފޯނުތައް އަތުލައި، އެއަށް ވަކި ޚާއްސަ އެޕްލިކޭޝަނެއް އިންސްޓޯލް ކޮށްގެން ނުވަތަ އަޅައިގެންނެވެ.\nމިއީ ތެދަކަށްވާނަމަ މިކަން ވެގެންދާނީ މުސްލިމުންނަށް ބޮޑެތި ފިއްތުންތަކެއް ކުރިމަތިކުރަމުންދާ ޝިންޖިއާންގައި ދިރިއުޅޭ މީހުންނާއި އެ ރަށަށް ޒިޔާރަތްކުރާ ފަރާތްތަކަށް ކުރިމަތި ކުރުވާ އިތުރު ފިއްތުމަކަށެވެ.\nއެމެރިކާގެ ޚާރިޖީ ވުޒާރާއިން ލަފާކުރާ ގޮތުގައި ޝިންޖިއާންގެ ޖަލުތަކުގައި މިހާރުވެސް ދެ މިލިއަނަށް ވުރެ ގިނަ މުސްލިމުން ބަންދުކޮށްފައި އެބަތިއްބެވެ.\nގިނަ އަދަދެއްގެ ފުލުހުންނާއި ގިނަ އަދަދެއްގެ ސެކިއުރިޓީ ކެމެރާތައް ޝިންޖިއާންގައި ފެނުމަކީ އާންމު މަންޒަރެކެވެ. 2017 ވަނަ އަހަރުން ފެށިގެން ޗައިނާގެ ސަރުކާރުންދަނީ އެ ސަރަހައްދުގައި ދިރިއުޅޭ މީހުންގެ ޑީއެންއޭ އަދި ބަޔޯމެޓްރިކް މައުލޫމާތު އެއްކުރަމުންނެވެ.\nޗައިނާއަށް ޒިޔާރަތް ކުރާ ފަތުރުވެރިންގެ ފޯނުތަކަށް ވަކި ޚާއްސަ އެޕްލިކޭޝަނެއް އަޅައި، އެ އެޕްލިކޭޝަން މެދުވެރިކޮށް ފޯނުތަކުގައިވާ މައުލޫމާތު ފާސްކުރަމުންދާ ކަމަށް ރިޕޯޓްކޮށްފައިވާ ދުނިޔޭގެ ބޮޑެތި ނޫސްތަކުގެ ތެރޭގައި ގާޑިއަން، ނިއު ޔޯކް ޓައިމްސް، މަދަބޯޑް، އަދި ޖަރުމަނު ވިލާތުގެ ނޫހަކާއި ޓީވީ ސްޓޭޝަން އެންޑީއާރް ހިމެނެ އެވެ.\nމިކަމާ ބެހޭގޮތުން ސުވާލު ކުރުމުން ޗައިނާގެ ޚާރިޖީ ވުޒާރާއިން ދީފައިވާ ޖަވާބަކީ "ތިފަދަ މައުލޫމާތެއް، ނުވަތަ ތިފަދަ އެޕްލިކޭޝަނެއްގެ އެއްވެސް މައުލޫމާތެއް ނުދެނަހުރި" ކަމަށެވެ.\nނޫސްތަކުން ތުހުމަތުކުރާ ގޮތުގައި ޗައިނާގެ އިމިގްރޭޝަން އޮފިޝަލުން ފަތުރުވެރިންގެ ފޯނުތައް ބަލައި ފާސްކުރަމުންދަނީ ގަދަ ބާރުންނެވެ. އަދި އަޅާ އެޕްލިކޭޝަން މެދުވެރިކޮށް ފާސްކުރާ ތަކެތީގެ ތެރޭގައި އެސްއެމްއެސް މެސެޖުތަކާއި، ކޯލް ރެކޯޑްތަކާއި، ކޮންޓެކްސްޓްތަކާއި، ކަލަންޑަރުވެސް ހިމެނޭ ކަމަށް ރިޕޯޓްކޮށްފައިވެ އެވެ.\nމީގެ އިތުރުން އިސްލާމް ދީނާއި ގުޅުންހުރި މައުލޫމާތު ފޯނުތަކުގައި ހިމެނޭކަން އެ އެޕްލިކޭޝަން މެދުވެރިކޮށް ފާސްކުރާ ކަމަށް ބުނެފައިވެ އެވެ. މީގެ ތެރޭގައި އަރަބި ބަހުގެ ޑިކްޝަނަރީއެއްގައި ހިމެނޭ ލަފުޒުތައް ހިމެނޭތޯވެސް ބަލަ އެވެ. މި އެޕްލިކޭޝަން ގަދަ ބާރުން އަޅާފައިވަނީ އެންޑްރޮއިޑް އޮޕަރޭޓިން ސިސްޓަމް ބޭނުންކުރާ ފޯނުތަކަށެވެ. އަދި އެޕަލްގެ ފޯނުތަކުގައިވާ މައުލޫމާތު ފާސްކުރަނީ ޔޫއެސްބީ ކޭބަލްއެއް މެދުވެރިކޮށް ފޯނާއި ވަކި ވައްތަރެއްގެ "ޑިވައިސް"އެއް ގުޅައިގެން ކަމަށްވެސް ރިޕޯޓްކޮށްފައިވެ އެވެ.\nއެމްޑީއެންގެ ރިޕޯޓްގެ ތަހުގީގަށް އަޒުރާ ނަސީމް ހޯދަނީ!\nފުށިދިއްގާ އޮތީ ވަގު ވިޔަފާރި އާއި ވަގުފާރިއަށް ފަހިވެފައި!\nކަނޑުމަހުން ﷲގެ އިސްމުފުޅު ވަރަށް ސާފުކޮށް ފުނުނު!


Dhiriulhumuge4maruhalaa, kaamiyaabu kuraane goi! – Iru\n” ދަ ޑެސްޓިނީ ޓު ބީ އަ މަދާރ ” މިފޮތުގައި ބުނާގޮތުން އަންހެން ދަރިއަކާއެކު މަންމައަކު ވަރަށް މުހިއްމު4މަރުހަލާއެއް ކަޑަތުކުރަންޖެހެއެވެ. އަދި މިފޮތުގައި ވާގޮތުން މި4މަރުހަލާ ދެމައިން އެކުގައި ގިރާކޮއްފި ނަމަ އެ ގުޅުމަކީ ވަރުގަދަ ބަދަހި ގުޅުމެކަށްވެގެންދެއެވެ. މިހާރު ހިތަށް ގެނުވާ ސުވާލަކީ މި4މަރުހަލާ އަކީ ކޮބައިބާވައެވެ.\n0-7 އަހަރާއި ދޭތެރޭގައި ހޭދަވާ ދުވަސްތަށް\nމިއީ ދަރިފުޅަށް އެންމެ ބޮޑަށް ލޯއްބާ އަޅާލުން ބޭނުންނާ މަރުހަލާއެވެ. މިދުވަސްތަކަކީ މައިމީހާއާއި ދަރިފުޅާއި ދޭތެރޭގައި އުފެދޭ ވަރުގަދަ ގުޅުމުގެ ސަބަބުން ދަރިފުޅުގެ އުފަލުގައި ހޭދަކުރާ ޅަދުވަސްތަކެވެ.\nމިދުވަސްތަކުގައި ކުރިން ބުނެވިދިޔަ މައިމީހާ ދަރިފުޅާއެކު އުފައްދާ ގާތް ގުޅުން ރަގަނޅުގޮތުގައި ޤާއިމްކުރެވިއްޖެ ނަމަ އެއޮތީ ކުއްޖާގެ ދިރިއުޅުމުގެ ބިންގާ ރަގަނޅުކުރެވިފައެވެ.\n7-14 އަހަރާއި ދެމެދުގައި ހޭދަވާ ދުވަސްތަށް\nމިއީ ދަރިން އެމީހުންގެ ދިރިއުޅުމުގެ މުހިއްމު ނިންމުންތަށް އަމިއްލައަށް ނިންމާ އުމުރެކެވެ. ގިނަފަހަރަށް މި ދުވަސްތަށް ހޭދަވެގެންދަނީ މައިމީހާއާއި ދަރިފުޅާ ދޭތެރޭ ދެބަސްވުންތަކެއް ހިގައިގެންނެވެ. މި މަރުހަލާގައި ގިނަ ފަހަރަށް ދަރިން އަބަދުވެސް މަސައްކަތްކުރާނީ މައިންނަށްވުރެ ރަގަނލަށް ދިރިއުޅުމުގައި ގޮތް ނިންމަން ދަރިންނަށް އެގޭނެކަން ސާބިތުކޮއްދިނުމުގައެވެ.\nއަދި ދެބަސްވާން ޖެހެނީ މައިންވެސް އެއާ ދެކޮޅަށް މައިންނަށް މާ ރަގަނޅަށް އެގޭނެކަމަށް ސާބިތުކޮއްދޭން މަސައްކަތްކުރުމުންނެވެ. މިމަރުހަލާގައި އެކުދިންގެ ނިންމުންތަކަށް ތާއީދުކުރުމުން އަމިއްލަ ނަފްސަށް އޮންނަ އިތުބާރު ބޮޑުވެ ޒިންމާދާރު މީހަކަށްވުމުގެ ފުރުސަތު ބޮޑުވެއެވެ. ކޮންމެ ކަމެއްގައި ޖަދަލުކުރުމުގެ ބަދަލުގައި އެކުދިން އަމިއްލައަށް ނިންމި ކަމަށްވިޔަސް ބައެއް ފަހަރަށް އެކަން ބަލައިގަންނާށެވެ.\n14- 21އަހަރާއި ދެމެދުގައި ހޭދަވާ ދުވަސްތަށް\nމިއީ އަމިއްލަ މިނިވަންކަމަށް ދަރިން ދައުވާކުރާ އުމުރުތަކެވެ. އަދި މައިންނާ ނުލައި ދިރިއުޅުން އޮންނާނެގޮތް ތަޖުރިބާކޮއްލަން ކުދިން ބޭނުންވެސް ވާ އުމުރެކެވެ. އެކަމަކަށް ކުރެވޭ މަސައްކަތުން ބައެއް ފަހަރަށް ކުރިން ދިޔަ ދެ މަރުހަލާގައި އުފެއްދި ގުޅުން ކުޑަވާތަންވެސް އާދެއެވެ.\nމިދުވަސްތަކުގައި މައިންނަށް ބޮޑެތި ގޮންޖެހުންތަކެއްކުރިމަތިވެއެވެ. މިކަންކަންކަމާ ކުރިމަތި ލުމަށް އެންމެ ފަސޭހަވެގެން ދަނީ ދަރިފުޅުގެ ދިރިއުޅުމުން މައެއްގެ އިތުރުން ގާތް އެހެންމިހެއްގެ ރޯލުވެސް ކުޅެގެނެވެ.\nމިސާލަކަށް ރަހުމަތްތެރިއެން ނޫނީ އިތުބާރުކުރެވޭ ނަމޫނާއަކަށް ވެވިގެނެވެ. މިފަދަ މީހަކަށް ވެވޭނީ ދަރިންގެ ދިރިއުޅުމުގައި ފާއިތުވެގެންދިޔަ ކޮންމެ މަރުހަލާއެއްގައި މިދުވަސް އަންނާނެކކަން އެގިހުރެ ދިރިއުޅުމާއި ދެމައިންގެ ދޭތެރޭގައި އޮންނަ ގުޅުން ޤާއިމް ކުރަމުން އައިސްފި ނަމައެވެ.\n+21 އަހަރުން މަތީގެ ދުވަސްތަށް\nމިއީ ގިނަ ފަހަރަށް ދަރިން މައިންނަށްވެ މައިންގެ އިހުސާސްތަށް ދެނެގަންނަ ހިސާބެވެ. މަންމައިން ދަރިންނަށްޓަކައި ވާ ގުރުބާނީއާއި ދަރިން މިހިސާބަށް ގެނައުމަށް ކުރާނެ ބުރަ މަސައްކަތް އަންދާޒާކޮއްލާ ދުވަސްވަރަކީ މިއީއެވެ.\nމިދުވަސްތަކުގައި ދަރިން އެންމެ ބޮޑަށް އެހީތެރިކަމާއި އަޅާލުން ބޭނުންވާނީ މައިންގެ ފަރާތުންނެވެ. އަދި އެންމެ ގާތް މީހެއްގެ ގޮތުގައި ހުންނަންބޭނުންވާނީވެސް މަންމައެވެ. މިމަރުހަލާގައި މައިން އަބަދުވެސް އެމީހުންނަށް ދެވެން އޮތްގޮތަކަށް ސަޕޯރޓް ދިނުމުގައި ތިބުމުން ދިރިއުޅުމުގެ4މަރުހަލާވެސް ކާމިޔާބު ކުރެވުނީއެވެ.


Dho?! VAAHAKA: Nuva Mas\n* އޮކްޓޫބަރު9ވަނަ ދުވަހުގެ ބަޔާ ގުޅޭ ...\nޒާކިންގެ އާއިލާ އަހަރުމެން ގެއަށް އައީ ޖެހިގެން އައި ހުކުރު ދުވަހުގެ ރެ އެވެ. ބަދިގެ ނިންމާފައި އަހަރެން އަވަހަށް ދިޔައީ ތައްޔާރު ވާށެވެ. އަލަމާރި ހުޅުވާލައިގެން ހުރެވުނީ ލާންވީ ހެދުމެއް ނޭނގިފަ އެވެ. ކޮނޑުގައި ހުރި ވަޅުފެހި ކުލައިގެ ހެދުމާއި ދިމާއަށް އަތް ދިޔައީ އަމިއްލަ އިޚުތިޔާރަކު ނޫނެވެ. އެތައް ދުވަހަކަށްފަހު އަހަރެންގެ ހިތް އެދުނީ ޒާކިންއަށްޓަކައި ރީތިވުމަށެވެ.\nލޯގަނޑު ކުރިމަތީ ހުއްޓާ ދޮންތަ އައެވެ.\n"މިހާރު އެމީހުން އަންނަން އުޅޭނެ. އަދި ވެސް ނުނިމެނީތަ؟" ދޮންތަ މަޑުކޮށްލީ ދޮރު ކައިރީގަ އެވެ.\n"އުހު ނިމިއްޖެ." އަހަރެން އަވަހަށް ދާން ވެގެން އެނބުރުނީމެވެ.\nއެވަގުތު ދޮންތަ ބަލައިލި ގޮތުން ކިހިނެތްވީތޯ ނާހައެއް ނުހުރެވުނެވެ. ދޮންތަ ބޯ ހޫރައިލީ ދެފަރާތަށެވެ. ވާހަކަދައްކަން އުޅެފައި އެހިޔާލު ދޫކޮށްލީ އަހަރެން ހިތްހަމަނުޖެހިދާނެތީ ކަންނޭނގެ އެވެ. އަހަރެން އެހާ ތައްޔާރުވެގެން ހުރުމުން ދޮންތަ އަޅައިގަންނާނެކަން ކުރިން ވެސް އެނގުނެވެ.\nއަހަރެމެންނަށް ދެވުނުއިރު މަންމަ ދޮރު ހުޅުވަން ދެ އެވެ. އަޔާޒް ހުރީ ސޯފާތައް ކައިރީ ކޮޅަށެވެ. އަހަރެން ހުއްޓުނީ އަޔާޒް ކައިރީގަ އެވެ. އެކަމަކު ދެލޯ ހުރީ ދޮރާއި ދިމާއަށެވެ. ޒާކިންއެކޭ އެއްފަދައިން އޭނަގެ މައިންބަފައިން ދެކިލުމުގެ ޝައުޤުވެސް ހިތުގައި ވެ އެވެ.\nބަލަން ހުއްޓާ ދޮރުން ދެމީހަކު ވަނެވެ. މަންމަ ކުރިމަތީ ހުރުމުން ޒާކިން މަންމަގެ މޫނެއް ނުފެނެ އެވެ. ފުރަތަމަ ފެނުނީ ބައްޕަ އެވެ. އެގެއިން ފެނުނު ފޮޓޯއަށްވުރެ ހަމަ ލޮލަށް ދެމީހުން ވެސް މާ ރީއްޗެވެ. ޒާކިން ފަދައިން އޭނަ ބައްޕަ ވެސް ހުންނަނީ އިސްކޮޅުން ދިގުކޮށް ހަށިގަނޑު ވަރުގަދަ ކޮށެވެ. ލޮލުގައި ނަންބަރު އައިނެއް އޮތްއިރު ބޮލާއި ތުނބުޅީގައި ހުދު އިސްތަށި ފުދޭ ވަރަކަށް ގިނަ އެވެ. ޒާކިން މަންމަ ހުރީ ހިޖާބު އަޅައި ކަޅު ހެދުން ލައިފަ އެވެ.\nއަހަރެންގެ ލޯ ހޯދަމުން ދިޔައީ ޒާކިން އެވެ. އެކަމަކު އޭނައެއް ނަ އެވެ. މަންމަ އެސުވާލު ކުރި އެވެ. ޖަވާބު ދިނީ ޒާރާ އެވެ. ޒާކިން މިރޭ ޑިއުޓީ ގަޑިވެ ނާދެވުނީ އެވެ. އަހަރެންގެ ހިތުގައި ރިހުމެއް އުފެދުނެވެ.\nއަހަރެން ހީކުރި ވަރަށްވުރެ އެމީހުން ހިތް ހެވެވެ. ހާއްސަކޮށް ޒާކިން މަންމަ ހަފީޒާ ވަރަށް ވާހަކަ ދައްކަ އެވެ. މައިންބަފައިން ތިބުމުން ޒާރާ ވެސް އެހާ ވާހަކަ ގިނައެއް ނުކުރެ އެވެ. މާގިނަ އިރެއް ނުވެ ކައިވެނީގެ ތާރީޚު ކަނޑައެޅިއްޖެ އެވެ. ހަތަރު މަސް ފަހުން އަޔާޒްގެ ކޯސް ނިމުމަށްފަހުގަ އެވެ.\nމަންމަގެ އިޝާރާތާއެކު އަހަންނާއި ދޮންތަ ގޮސް ކާމޭޒުމަތި ތައްޔާރުކޮށްލީމެވެ. އެމީހުންނަށް ގޮވަން ދިޔައީ ދޮންތަ އެވެ. އަހަރެން މަޑުކޮށްލީ ތަށިތަކަށް ޖޫސް އަޅާށެވެ. އެކި މީހުން އައިސް އިށީންއިރު ހަފީޒާ އިށީނދެލީ އަހަރެންގެ ކައިރީގަ އެވެ.\n"ބަނޑަށް ކިތައް މަސް މިހާރު؟" ޒާކިން މަންމަ އެހި އެވެ.\n"ފަހެއް." އަހަރެން ހިނިތުންވެލީމެވެ.\n"ކޮބާ ދެން ފިރިމީހާ؟" ހަފީޒާގެ އަޑުގައި ޝައުޤުވެރިކަން ވި އެވެ.\nއަހަރެންނަށް ހީވީ މެއަށް ފިނި ފެންއެއްޗެއް އޮއްސާލެވުނު ހެންނެވެ. އަހަންނަށް ބަލައިލެވުނީ ދެން ތިބި މީހުންގެ މޫނަށެވެ. މިހާވަރު ވީއިރު ޒާކިން އަދި ވެސް އަހަރުމެން ދެމީހުންގެ ހަޤީޤަތް އެމީހުންނަކަށް ނާންގާ ހެއްޔެވެ؟\nމަންމަގެ ދެބުމަ އުފުލިފައި ވަނިކޮށް ފެނުނެވެ. ދޮންތަ އާއި އަޔާ ވެސް އިނީ މާ ހިތްހަމަޖެހިފައެއް ނޫނެވެ. ޒާރާ އަހަރެންގެ މޫނަށް ނުބަލަން އިސްޖަހައިލި އެވެ. ޖަވާބު ދިނުމުގެ ކުރީން އަހަރެން ހިންދިރުވާލީމެވެ. ހަފީޒާގެ ހިނިތުންވެފައިވާ މޫނަށް އަލުން ބަލައިލެވުނީ ނިކަން އުދަނގުލުންނެވެ.\n"ވަރިކޮށްފަ." އަހަރެން އިސްޖަހައިލީމެވެ.\nހަފީޒާ ފުން ނޭވައެއް ދޫކޮށްލި އަޑު އިވުނެވެ. އެވަގުތު މޭޒުމަތި އޮތީ ހިމޭންވެފަ އެވެ. ދައްކާނެ ވާހަކައެއް އެކަކުގެ ސިކުނޑީގައި ވެސް ނުވަނީ ކަންނޭނގެ އެވެ. ނަސީބަކުން އެގަޑީގައި ޔައިލް ހޭލައިގެން ނިކުތް އަޑު އިވުނެވެ. ދޮންތަ ދުވެފައި ދިޔަ އެވެ. ދެން ފެށުނީ އަނެއްކާ ވެސް ކައިވެނީގެ ވާހަކަ އެވެ. އަހަރެންނަށް ހަމަޖެހުމުގެ ނޭވައެއް ލެވުނީ ދެނެވެ.\nއެމީހުން ދިއުމާއެކު މަންމަގެ ސުވާލުތަކާއި ކުރިމަތިވި އެވެ. އޭނަގެ ކޮއްކޮގެ ކައިވެނި އަހަރެންގެ ކޮއްކޮ އާއި ކުރަން ތައްޔާރުވެފައިވާއިރު މައިންބަފައިންނަށް އެކައްޗެއް ވެސް ނޭނގޭތީ އެވެ. އަހަރެންނަށް އެނގޭ ވަރަކުން މަންމައަށް ކިޔައިދިނީމެވެ. ޒާކިންގެ މައިންބަފައިންނާއި އޭނަގެ ގުޅުން ރަނގަޅެއް ނޫނެވެ. ލަންކާގައި އަހަރުމެން ކައިވެނިކޮށްގެން އުޅުނުހާ ދުވަހު ވެސް އާއިލާގެ ވާހަކައެއް ޒާކިން ދައްކާފައެއް ނުވެ އެވެ. އޭނަ އެމައުޟޫއަށް ވާހަކަ ގެންދަން ހިތްހަމަ ނުޖެހޭތީ އަހަރެން ވެސް ފަހުން ނުދެއްކީ އެވެ.\nމަންމަ އިނީ އަޖައިބުވެފަ އެވެ. ޒާކިންގެ އަންބެއްގެ ގޮތުގައި އުޅުނު އިރު އޭނަގެ އާއިލާ އާއި އަހަރެންގެ ގުޅުމެއް ނެތީމަ އެވެ. ޚުދު އަހަރެންގެ ހިތުގައި އަދި ވެސް ޖަވާބު ނުލިބޭ ސުވާލުތައް ގިނަ އެވެ. ޒާކިން އާއި އޭނަގެ މައިންބަފައިންގެ ގުޅުން ހީނަރުވި ސަބަބެވެ. އެދެމެދުގައި އޮތް ހައްލު ނުވާ މައްސަލަ އެވެ. އަމިއްލަ ގެއާއި ތަނަވަސްކަން ދޫކޮށްފައި ގޮސް އެކަނި ތަނެއްގައި ޒާކިން އުޅޭ ސަބަބެވެ.\nއަހަންނަށް ޒާކިން ފެނުނީ އޭގެ ދެދުވަސް ފަހުން އަނެއްކާ ވެސް ޑިއުޓީއަށް ގޮސް އުޅެނިކޮށެވެ. އެދުވަހު އިސްވެ ވާހަކަދެއްކީ އަހަންނެވެ.\n"މަރުހަބާ. ޒެކްގެ ކޮއްކޮގެ ކައިވެނި ކުރަން ދުވަހެއް ނިމިއްޖެ." ބޭސް ސިޓީ ލިޔަން ޒާކިން ހުއްޓާ އަހަރެން ފެށީމެވެ.\nޒާކިން ހިނިތުންވެލި އެވެ. އޭނަގެ ނަޒަރު ހުރީ ކުރިމަތީ އޮތް ލިއުމަށެވެ.\n"ކޮންގެރްޓްސް ޓު ޔޫ ޓޫ..." ޒާކިން ގަލަން ބާއްވާފައި އިސްއުފުލައިލި އެވެ.\nއަހަރެން އެވަގުތު ބުނަން ބޭނުންވި އެތައް ވާހަކައެއް ވި އެވެ. އެކަމަކު ކެތްކޮށްލީ އެވެ. މިހާރު ދެން ޝަކުވާ ކުރުމުގެ ބޭނުމަކީ ކޮބައި ހެއްޔެވެ؟ މިހާރު އަހަރެންގެ އެހައިސިއްޔަތެއް ނުވެސް ނެތެވެ.\n"ކިއާރާ!" އަހަރެން ދާންވެގެން ހިނގައިގަތްތަނާ ޒާކިން ގޮވި އެވެ.\nހުއްޓިހުއްޓާ އޭނަ ފަހަތުން އައިސް ހަމަ ކުރި އެވެ. ލިފްޓާއި ދިމާއަށް ދެމީހުން ދިޔައީ އެކު އެކީގަ އެވެ. އަހަރެންގެ އަތުގައި އޮތީ ނާވީ ލައްވާ ސޮއި ކުރަން ތިރިއަށް ގެންދަން ޖެހޭ ފައިލެކެވެ.\n"ހީވޭ ދެންމެ އެއްޗެއް ބުނަން އުޅުނުހެން." ޒާކިން ބުނެލި އެވެ.\nއަހަރެންނަށް އެމޫނަށް ބަލާލެވުނެވެ. ޒާކިން ވެސް ހުރީ ބަލާށެވެ.\n"ޒެކް މަންމަ އެހި އަހަރެންގެ ހަޒްބެންޑް ކޮބާހޭ." އަހަރެން ފޮރުވާކަށް ގަސްތެއް ނުކުރަމެވެ.\nއެއަޑު އަހާފައި ޒާކިންގެ ބުމަ ގޮށްޖެހުނެވެ. އޭނަ ދެން ބަލައިލީ ދުރެވެ. އަހަންނަށް އެއްކަމެއް ޔަޤީންވެއްޖެ އެވެ. ޒާކިން އަހަރެން މީ ކާކުކަން ބުނެދޭކަށް ގަސްތެއް ނުކުރެ އެވެ. އަހަރެންގެ ލޮލަށް ކަރުނަ ޖަމާވާން ފެށި އެވެ. ރުޅި އާދެވުނީ އަމިއްލަ ނަފްސް ދެކެ އެވެ. އަހަރެން މޮޔަވީ ހެއްޔެވެ؟ އަހަރެން އުންމީދު މިކުރަނީ ކާކުގެ ފަރާތުން ހެއްޔެވެ؟ ބޭނުން ނެތިގެން ދޫކޮށްލި މީހެއްގެ ވާހަކަ ޒާކިން ބުނަން ބޭނުން ވާނީ ކީއްވެ ހެއްޔެވެ؟\n"ޑޯން ވޮރީ. އަހަރެން ނުބުނަން ޒެކް ގެ ވާހަކައެއް. ބުނާކަށް ގަސްތެއް ވެސް ނުކުރަން." އަހަރެން ޖަވާބު ދީފައި ޒާކިންއަށްވުރެ ކުރިން ގޮސް ލިފްޓަށް އެރީމެވެ.\nއޭނަ އަހަރެންގެ ފަހަތުން ގޮސް ހުންނަން ޖެހުނީ ލިފްޓްގެ އަނެއް ކޮޅުގަ އެވެ. އެތާގައި އެހެން މީހުން ތިބުމުން ޒާކިން ވާހަކަދައްކާނެ ފުރުސަތެއް ނެތެވެ. އެކަމަކު އޭނަ ތަކުރާރުކޮށް އަހަރެންގެ މޫނަށް ބެލި އެވެ. އަހަރެންނަށް އެކަން އިހްސާސްވި އެވެ. އަހަރެން ގަސްތުގައި ދުރު ބަލަހައްޓައިގެން ހުރީ އެމޫނަށް ނުބަލަން ވެގެންނެވެ. އޭރު ލޮލުގައި ހުރި ކަރުނަތައް ފައިބައިގެންފާނެ ކަމުގެ ބިރު އެހާ ބޮޑެވެ.\nލިފްޓް ހުޅުވުމާއެކު އެންމެ ކުރީން ނިކުމެގެން އަވަހަށް ގޮސް ނާވީގެ ރޫމަށް ވަދެ ގަނެވުނީ ޓަކި ވެސް ނުޖަހަ އެވެ. އެތެރޭގައި ތިބި ބަލިމީހާ އާއި ނާވީ ފެނިފައި އަހަރެން ކުއްލިއަކަށް ރަކިވި އެވެ.\n"...ސޮރީ...." އަހަރެންގެ އަޑު ނިކުތީ އުދަނގުލުންނެވެ.\nނަސީބަކުން ބަލިމީހާ އެވަގުތު ނިކުންނަން ވެގެން ތެދުވެއްޖެ އެވެ. ނާވީ އެމީހާއަށް ފަހުގެ ލަފާ ދީފައި ހިނިތުންވުމާއެކު ފޮނުވައިލި އެވެ. އަހަރެން ހުރީ އިސްޖަހައިގެންނެވެ. ދޮރު ލައްޕާލި އަޑާއެކު ނާވީ އަހަރެންނަށް ގޮވައިލި އެވެ. އަހަރެން ބަލައިލުމުން އޭނަ އެދުނީ އިށީނުމަށެވެ. އިތުރު ވާހަކައެއް ދެއްކުމަކާއި ނުލައި އަހަރެން ދިއްކޮށްލީ ފައިލެވެ.\n"ހީވޭ ކަމަކާ ދެރަވެފަ ހެން. ކިހިނެތްވީ؟" ނާވީ ފައިލް ހުޅުވާލައިގެން އިނދެ ސޮއި ކުރަމުން ސުވާލު ކުރި އެވެ. ހިނިތުންވެލެވޭތޯ އަހަރެން މަސައްކަތް ކުރީމެވެ. އެކަމަކު ކާމިޔާބެއް ނުވި އެވެ.\n"ބަނޑުހައި ވީތަ؟.. އައި ގޮޓް ޗިޕްސް." ނާވީ ކަބަޑު ތެރެއިން ޗިޕްސް ޕަކެޓް ނަގައި ދައްކާލި ގޮތުން ހިނި އައެވެ.\nއޭނަ ވެސް އަހަރެންގެ ހުނުމުގައި ބައިވެރިވި އެވެ. އަހަރެންނަށް އެސުވާލަށް ޖަވާބު ދޭކަށް ނުޖެހުނެވެ. ނާވީ ކޮންމެހެން އެމައުޟޫއާއި ކުރިއަށް ގެންދާކަށް ނޫޅުނެވެ. ބަލިމީހުން ބަލާ ގަޑިވެ އިތުރަށް މަޑުނުކޮށް އަހަރެން ދެން ނިކުތީ އެވެ.\nޒާކިން ދެން ފެނުނީ ބްރޭކް ގަޑި ނިންމާފައި ފާޚާނާއަށް ގޮސް ނިކުތް ގަޑީގަ އެވެ. ދޮރު ހުޅުވައިލިތަނާ އޭނަ ބަލައިލި ގޮތުން ހީވީ އަހަރެންގެ އިންތިޒާރުގައި އެތާ ހުރި ހެންނެވެ. އަހަރެން ބަލައިލީ ދުރެވެ. ހިނގާފައި ދިޔައީ ދޮރާއި ދިމާއަށެވެ. ޒާކިން އަހަރެންގެ ނަމުން ގޮވައިލި އެވެ. އަހަރެން ހުއްޓުނީމެވެ. އެކަމަކު އެނބުރި ބަލައެއް ނުލަމެވެ. ޒާކިން އައިސް އަހަރެންގެ ފަހަތުގައި ހުއްޓުނުކަން އިހްސާސްވި އެވެ.\n"އަމް....އަހަރެންގެ މައިންބަފައިންނާއި އަހަރެންގެ ގުޅުން އެހާ ރަނގަޅެއް ނޫން....." ޒާކިން ފެށީ ޖެހިލުންވެފައިވާ ރާގެއްގަ އެވެ.\nއަހަރެންނަށް ހައިރާންކަމެއް ލިބުނެވެ. އެކަމަކު އޭނަގެ ހިތްވަރު އެލިދާނެތީ ހިމޭނުން އަޑު އަހަން ހުރީ އެވެ.\n"އެމީހުންނަށް އެހާ މުހިންމެއް ނުވާނެ އަހަރެންގެ އަމިއްލަ ހަޔާތުގެ ކަންކަމެއް. އެހެންވެ ކިއާރާގެ ވާހަކަ އެމީހުން ކައިރީ ނުބުނެވުނީ. އަހަރެން އެމީހުންނާ ވާހަކައެއްވެސް ނުދައްކަން. " ޒާކިން އިތުރަށް އޮޅުންފިލުވައިދިނެވެ.\nއަހަރެންނަށް ކެތްކުރެވުނީ އެހާ އިރަށެވެ. ކުއްލިއަކަށް އެނބުރި އެމޫނަށް ބަލައިލެވިއްޖެ އެވެ. ޒާކިންގެ ލޮލުގައި ވާ ރިހުން ދެކެފައި ހިތް އެދުނީ ގެނެސް ކައިރިކޮށްލުމަށެވެ.\n"ކިއާ ބޭނުމިއްޔާ އަހަރެން ބުނާނަން." ޒާކިން ހުށައެޅި އެވެ.\nއަހަރެން ބޯ ހޫރުވައިލީ ދެފަރާތަށެވެ. ޒާކިންގެ މޫނުން ހައިރާންކަން ފައުޅުވި އެވެ. އަހަރެން އޭގެ ޖަވާބު ދިނީމެވެ.\n"ރަނގަޅު ވާނީ ނުބުނިއްޔާ. އަހަރެންގެ އެހާ ހައިސިއްޔަތެއް މިހާރު ނެތް. ޅީދަރިއެއްގެ ހައިސިއްޔަތުވެސް ވަނީ ގެއްލިފައި. އައިމް ނޯވަން ޓު ދެމް. އަދި މިބޭބީ އަކީ ވެސް ހަމައެކަނި އަހަރެންގެ...." އަހަރެންނަށް ޖުމްލަ ފުރިހަމައެއް ނުކުރެވުނެވެ.\nއަޑު ކުރެހިއްޖެ އެވެ. ޒާކިން އެވަގުތު އިސްޖަހައިލި އެވެ. އަހަރެން އަނެއްކާ ވެސް ފުރަގަސްދީފައި ހިނގައިގަތީމެވެ. ޒާކިން އަހަރެން ނުހުއްޓުވަ އެވެ. އެކަމަކު ދޮރާއި ހަމައަށް ދަންދެން އޭނަ އަހަރެންނަށް އަޑު އިވޭ ވަރަށް ވާހަކަދެއްކި އެވެ.\n"ކިއާ ޓްރަސްޓް މީ. އަހަރެން ބޭނުން ތީ އަހަރެންގެ ދަރިއަކަށް ވާން. އަހަރެން ބޭނުން އެގޮތަށް ގަބޫލު ކުރަން. އަހަރެން ވަރަށް މަސައްކަތް ކޮށްފިން. އަހަރެންގެ ހިތަށް ވިސްނަދޭން އަހަރެން ނުކުރާ ކަމެއް ނެތް. އަހަރެންގެ ކުރިމަތީ އަމަންއަށްވުރެ ކިއާގެ ބަސް ތެދު. އެކަމަކު އަހަރެންނަށް ފެނުނު މަންޒަރު ކިހިނެތް ދޮގު ކުރާނީ؟" ދޮރުން ނިކުމެވޭން ދެން ޒާކިންގެ ލަފްޒްތައް ކަންފަތުގައި ހަރުލާފައި ހުއްޓެވެ.\nނިކުމެވުމާއެކު އަހަރެންގެ ލޮލުން ކަރުނަތައް އޮހިގެންފި އެވެ. ކުރިއަށް ނުދެވިގެން ފާރުގައި އެއް އަތުން ހިފަހައްޓައިލެވުނެވެ. އަނެއް އަތުން ހިފަހައްޓާލެވުނީ އަނގަމަތީގަ އެވެ. އެމަގުން ދިޔަ ބައެއް މީހުންގެ ނަޒަރު އަހަރެންނަށް ހުއްޓުނެވެ. އެއްކުއްޖަކު ކައިރިވެފައި ބަނޑުގައި ރިއްސަނީތޯ އެހި އެވެ. އެންމެންގެ ކުރިމަތީ ތަމްސީލަކަށް ނުވެ އެތަނުން ދުރަށް ދާން ދެފަޔަށް ބާރު ލީމެވެ. ކަރުނަ ހުއްޓުވުނީ ނިކަން މަސައްކަތުންނެވެ. ނައުޝާން ބްރޭކް ރޫމުން ނިކުތްތަން ފެނުމާއެކު އަވަހަށް ގޮސް އޭނަގެ އަތުގައި ހިފަހައްޓައިލެވިއްޖެ އެވެ.\nނައުޝާން އަހަރެން ގެންދިޔައީ ސިޑި ގޮޅިއަށެވެ. މިނިވަންކަމާއެކު އަހަރެން ރުއި އިރު ނައުޝާން ހިމޭނުން ހުރީ އަހަރެންނަށް ފުރުސަތު ދީގެންނެވެ. އޭނަ އަހަރެން ކައިރީ ސުވާލެއް ވެސް ނުކުރެ އެވެ.\nޑޮކްޓަރު ރޫމުން ބައްދަލު ކުރި ދުވަހުން ފެށިގެން އަހަރެން އަނެއްކާ ވެސް އުޅެން ފެށީ ޒާކިންއާ ދުރުންނެވެ. ޚުދު ޒާކިން ވެސް ހަމަ އެގޮތެވެ. ދެމީހުން ދައްކަނީ މުޅިން ވެސް ބަލިމީހުންނާއި ގުޅޭ ވާހަކަ އެވެ. ކައިވެނީގެ ތައްޔާރީ ތަކުގައި އުޅެނީ ދެއާއިލާގެ ބޮޑެތި މީހުންނެވެ. ޒާރާގެ އާއިލާއިން ތިބީ އެމީހުންގެ އަމިއްލަ ޒިންމާއެއްގެ ގޮތުގައި އެކަމާއި ހަވާލު ވެގެންނެވެ. ގަވާއިދުން އަހަރެންގެ އެކައުންޓަށް ޖަމާކުރާ ފައިސާގެ އިތުރުން، ކުރިއެކޭ އެއްގޮތަށް ކްލިނިކަށް ކުރާ ޒިޔާރަތް ތަކުގެ މައުލޫމާތު ހޯދައި ޓެސްޓްތަކުގެ ނަތީޖާތައް ބަލަ އެވެ.\nހަތް މަސްވެ އަށް މަހަށް އެޅިއިރު އަހަރެންގެ ބަނޑު ފުދޭ ވަރަކަށް ބޮޑެވެ. ބުރަހެލިވެ ހިނގާލިއަސް ވަރުބަލި ވެ އެވެ. ޑިއުޓީގައި އުޅޭއިރު ހުންނަނީ ގުނބު ހިލިފަ އެވެ. ޗުއްޓީ ނަގަން އެންމެން ލަފާ ދެ އެވެ. އެކަމަކު ގޭގައި އެކަނި ހުންނަން ވުމުން ފިކުރުތައް ބޮޑުވާނެ އެވެ. ޗުއްޓީ ނަގަން އަހަރެން ބޭނުން ނުވަނީ މިސަބަބާއި ހެދި އެވެ. އަބަދު އެންމެންތެރޭ އުޅޭއިރުވެސް ކަންކަމާއި ވިސްނެނީ އެހާ ބޮޑަށެވެ. އެކަމުން ދަރިފުޅާއި އަހަރެންގެ އަމިއްލަ ޞިއްހަތަށް އަސަރު ކުރާނެކަން ޑޮކްޓަރު ބުނެދެ އެވެ.\nޑިއުޓީގައި ހުރި ދުވަހެއްގައި އަހަރެން ބަނޑުގައި ރިއްސަން ފެށި އެވެ. ކެތްނުވާ ހިސާބަށް ދިއުމުން ނައުޝާން ކައިރީ ބުނެފީމެވެ. އޭނަ ވަގުތުން ނާވީއަށް ގުޅި އެވެ. އިރުކޮޅެއްގެ ތެރޭގައި ނާވީ އައީ ގައިނީ ގޮވައިގެންނެވެ. ފަރުވާ ދިނުމުގެ ގޮތުން ގައިނީ އީއާރްއަށް ގެންދެވުނެވެ. މައްސަލައަކީ ސްޓްރެސް އެވެ. ގައިނީ ބޭނުންވީ ސައުވީސް ގަޑިއިރު އޮބްޒަވޭޝަންގައި ބޭއްވުމަށެވެ.\nއަހަރެން އެތާ އޮއްވާ ފަހަރަކު މީހަކު އަންނަން ފެށި އެވެ. ދޮންތަ އާއި މަންމަ ހީވަނީ ފެން ނެތް ތަނެއްގައި ރޯމަހެއް ތެޅޭހެންނެވެ. ނާވީ އެމީހުންގެ ހާސްކަން ދުރުކޮށްދީފައި ވެގެން އުޅޭ ގޮތް ކިޔައިދިނެވެ. ހަމަޖެހުނީ ދެނެވެ. ޒާކިން ބޭރުގައި އުޅެފައި އައީ އާދައިގެ ހެދުމުގައި ހުރެގެންނެވެ. އޭނަގެ އޮފް ދުވަހެކެވެ. އަހަރެންނަށް ބަލައިލެވުނީ ޒާރާ އަށެވެ. ޒާކިންއަށް އެނގޭނީ ޒާރާގެ ފުށުންކަން ޔަޤީންވި އެވެ. މަންމަމެން އެއްޗެކޭ ބުނެފާނެތީ އެހާ ކަންބޮޑުވި އެވެ.\nނާވީ ހުރުމުން އެކަކުވެސް އެކައްޗެކޭ ވެސް ނުކިޔަ އެވެ. ޒާކިން އަހަރެންގެ ޗާޓް ބަލާލައިފައި ވާހަކަދެއްކީ ނާވީއާ އެވެ. އޭނަ ދާންވެގެން އެނބުރިފައި ކުއްލިއަކަށް ގަނޑުވި އެވެ. އަހަރެންނަށް ހޯދައިލެވުނީ ވަށައިގެންވާ މާހައުލެވެ. ހަފީޒާގެ އަތުގައި ހިފައިގެން އައިސް އެތަނަށް ވަން އަންހެންކުއްޖާގެ މޫނުން ދަންނަ ވައްތަރެއް ޖެހި އެވެ. އިރުކޮޅަކު ވިސްނައިލާއިރަށް އަހަރެންނަށް އެކުއްޖަކު އެނގިއްޖެ އެވެ. އެއީ ޒާކިންގެ ކުރީގެ ލޯބިވެރިޔާ އެވެ.\n"މިހިސާބުގައި އުޅެނިކޮށް ކިއާރާ ހޮސްޕިޓަލުގައި އޮތްކަން އެނގިގެން މިއައީ." ހަފީޒާ އައިސް އަހަރެން މަންމަ ކައިރިއަށް ހުއްޓިފައި ވާހަކަދެއްކި އެވެ. -- ނުނިމޭ --


ޖޭޕީ އިން އިހަވަންދޫ ދާއިރާގެ ޓިކެޓު އާދަމް މޫސާ އަށް — Ihavandhoo.com\nޖޭޕީ އިން އިހަވަންދޫ ދާއިރާގެ ޓިކެޓު އާދަމް މޫސާ އަށް\n10 ފެބުރުއަރީ 2019 1 ޢަބުދުﷲ ޙަމީދު\nއާދަމް މޫސާ. ދަނބުގެ / ހއ. އިހަވަންދޫ\nކުރިއަށް އޮތް މަޖިލިސް އިންތިހާބުގައި ޖުމުހޫރީ ޕާޓީގެ ޓިކެޓުގައި ވާދަކުރުމަށް އިހަވަންދޫ ދާއިރާގެ ޓިކެޓް ހއ. އިހަވަންދޫ ދަނބުގެ، އާދަމް މޫސާ އަށް ދީފިއެވެ.\nއާދަމް މޫސާ އަށް ޖޭޕީގެ ޓިކެޓު ދީފައި ވަނީ އަންނަ ރައްޔިތުންގެ މަޖިލީހުގެ އިންތިހާބުގައި ޖުމްހޫރީ ޕާޓީގެ ޓިކެޓްގައި ވާދަ ކުރުމުގެ ފުރުސަތު އިތުރު އަށް ބޭފުޅަކަށް ދިނުމަށް މިރޭ ޖުމުހޫރީޕާޓީން ބޭއްވި ހާއްސަ ޖަލްސާއެއްގައެވެ.\nރައްޔިތުންގެ މަޖިލީހުގެ އިންތިހާބުގައި ވާދަކުރުމަށް ޖޭޕީން އަލަށް ޓިކެޓު ދީފައިވަނީ އިހަވަންދޫ ދާއިރާ، މިލަންދޫ ދާއިރާ، ނޮޅިވަރަމް ދާއިރާ، ހޮޅުދޫ ދާއިރާ، ކިނބިދޫ ދާއިރާ، މަޑަވެލި ދާއިރާ، ނައިފަރު ދާއިރާ އަދި އައްޑޫ މީދޫ ދާއިރާއަށް ވާދަކުރާ ބޭފުޅުންނަށެވެ.\nމިރޭ އެ ބޭފުޅުންނަށް ޓިކެޓް ދޭން ބޭއްވި ރަސްމިއްޔާތުގައި ޖުމުހޫރީ ޕާޓީގެ ލީޑަރު ގާސިމްއިބްރާހިމް ވިދާޅުވި ގޮތުން އަދިވެސް އިތުރު ދާއިރާތަކެއް ޓިކެޓްތައް ދޭނެ އެވެ. އެ ދާއިރާތައް ފަހުން އިއުލާން ކުރައްވާނެ ކަމަށް ވެސް ވިދާޅުވި އެވެ. މީގެކުރިން 36 ބޭފުޅަކަށް ޖުމުހޫރީ ޕާޓީން ޓިކެޓް ދެއްވާފައިވެ އެވެ. އެހެންކަމުން ޖޭޕީން މަޖިލިސް އިންތިހާބުގައި ވާދަކުރާ ދާއިރާތަކުގެ އަދަދު މިހާރު ވަނީ 44 އަށް އަރައިފައެވެ.\nއާދަމް މޫސާގެ އިތުރުން، އިހަވަންދޫ ދާއިރާއަށް ވާދަކުރުމަށް ޕާޓީތަކުން ޓިކެޓް އިތުރު2ފަރާތަކުންވަނީ ކަށަވަރު ކޮށްފައެވެ. އެގޮތުން ޕީޕީއެމްގެ ޓިކެޓް ޕްރައިމަރީއަކާ ނުލައި އަޙްމަދު ނަސީރަށް ދީފައިވާއިރު، އެމްޑީޕީގެ ޕްރައިމަރީ ކާމިޔާބްކޮށް އެޕާޓީގެ ޓިކެޓް ކަށަވަރުކޮށްފައިވަނީ މުޙައްމަދު ޝިފާޢުއެވެ.\nKaamiyaabee ah edhen.\n– 11 ފެބުރުއަރީ 2019 1 0


jihadhge hamala tah meen zamaanaku varugadha nuvaa vara varugadha veje!\n"ޖިހާދު"ގެ ހަމަލާތައް މިއިން ޒަމާނަކު ނުވާ ވަރަށް ވަރުގަދަވެއްޖެ\nޖިހާދުގެ ނަމުގައި ދުނިޔޭގެ އެކި ކަންކޮޅުތަކުގައި ދެމުން ގެންދާ ހަމަލާތަކުގައި މިދިޔަ މަހު 5042 މީހަކު މަރުވެފައިވާ ކަމަށާއި އަލްގާއިދާގެ ބާރު ކިތަންމެ ބޮޑަށް ދަށްވެފައި ވިޔަސް ޖިހާދުގެ ނަމުގައި ހިންގާ ހަރަކާތްތައް މިއިން ޒަމާނަކު ވެސް ނުވާ ވަރަށް ވަރުގަދަވެފައިވާ ކަމަށް ދިރާސާއެއްގައި ބުނެފި އެވެ.\nކިންގްސް ކޮލެޖް ލަންޑަން އާއި ބީބީސީ ގުޅިގެން އެކުލަވާލައި އާންމުކުރި ސްޓަޑީ އޮފް ރެޑިކަލައިޒޭޝަން ދިރާސާ ރިޕޯޓްގައި ބުނެފައި ވަނީ މިދިޔަ މަހުގެ 14 ގައުމެއްގައި 664 ހަަމަލާ ދީފައިވާ ކަމަށެވެ.\nމި ދިރާސާގައި ބުނެފައި ވަނީ މިދިޔަ މަހު ދީފައިވާ ހަމަލާތަކުގެ ދެ ބައިކުޅަ އެއް ބަޔަކީ އިރާގާއި ސީރިއާގައި އިސްލާމިކް ސްޓޭޓުން ދީފައިވާ ހަމަލާތައް ކަމަށެވެ. އެގޮތުން އިސްލާމިކް ސްޓޭޓްގެ 308 ހަމަލާއެއްގައި 2206 މީހަކު މަރުވެފައިވެ އެވެ. މި ދިރާސާގައި ބުނެފައި ވަނީ މިހާރު އަލްގާއިދާ އަކީ ކުރީގެ އަލްގާއިދާ ނޫން ކަމަށާއި އެ ޖަމާއަތުގެ ބާރު ވަރަށް ބޮޑަށް ދަށްވެފައިވާކަން ވެސް މި ދިރާސާ އިން ހާމަވެފައިވާ ކަމަށެވެ. ހަމަލާތަކުގެ ތެރެއިން 60 ޕަސެންޓަކީ އަލްގާއިދާއާ ރަސްމީ ގުޅުމެއް ނެތް ޖަމާއަތްތަކުން ދީފައިވާ ހަމަލާތަކެވެ.\n"މި މައުލޫމާތުން އެނގެނީ ޖިހާދުގެ ހަމަލާތައް ކުރިއަށް ވުރެ ވަރުގަދަ ވެފައިވާ ކަމެވެ. އަދި މިފަދަ ހަމަލާތަކާ ދެކޮޅަށް މަސައްކަތް ކުރުމަކީ އެތައް ޖީލަކަށް ދެމިގެން ދާނެ މަސައްކަތެއް ކަމެވެ." ރިޕޯޓްގައިވެ އެވެ.\nދިރާސާ އިން ދައްކާ ގޮތުގައި ހަމަލާތަކުގައި މިދިޔަ މަހު އެންމެ ގިނަ މީހުން މަރުވެފައި ވަނީ އިރާގުގަ އެވެ. އެގޮތުން މަރުވި މީހުންގެ ތިން ބައިކުޅަ އެއް ބައި ނިސްބަތް ވަނީ އިރާގުގައި ދީފައިވާ ހަމަލާތަކަށެވެ. އިރާގަށް ފަހު ދެން އެންމެ ގިނަ މީހުން މަރުވެފައި ވަނީ ނައިޖީރިއާ އާއި އަފްޣާނިސްތާނާއި ސީރިއާގަ އެވެ. –އޭއެފްޕީ\nވީޗެޓުން އޮސްޓްރޭލިއާގެ ބޮޑުވަޒީރު ބްލޮކްކޮށްފި\nބައިޑަންގެ ކޮވިޑް ޓީމާ ފައުޗީ ބައްދަލު ކުރައްވަނީ\nވާދަވެރިކަން ބިމުން ހަވައަށް، ހަނދުން ފަސްނަގަނީ!


ދުނިޔޭގެ މުވާސަލާތާ ބެހޭ ދުވަސް — Ihavandhoo.com\nދުނިޔޭގެ މުވާސަލާތާ ބެހޭ ދުވަސް\n17 މެއި 20150މުހައްމަދު އަކްރަމް\nމިއަދަކީ ދުނިޔޭގެ ޓެލެކޮމިއުނިކޭޝަން އަދި އިންފޮމޭޝަން ދުވަހެވެ. 20 ވަނަ ޤަރުނުގައި ތަރައްޤީވާންފެށި އައިސީޓީ ގެ ސަބަބުން ދުނިޔެ މިވަނީ އެއާނުލާ ނޫޅެވޭ ވަރުވެފައެވެ. ސީއައި އޭއިން އެއްކުރާ ދިވެހިރާއްޖޭގެ ތަފާސް ހިސާބުތަކަށް ބަލާއިރު 2012 ވަނައަހަރުވެސް ރާއްޖޭގައި ފަސްލައްކައަށްވުރެ ގިނަ މޯބައިލް ފޯން ގެންގުޅޭކަމީ މިކަމުގެ ހެއްކެކެވެ.\nމިއަދުގެ މުނާސަބާތުގައި ހޯމް މިނިސްޓަރު އުމަރު ނަސީރު ދެއްވި ހިތާބުގައި ވިދާޅުވީ މުވާސަލާތީ ގޮތުން ރާއްޖެ އަށް ދިމާވެފައިވާ އެންމެ ބޮޑު ގޮންޖެހުމަކީ ކުދި އާބާދީތަކަށް ހަލުއި ސްޕީޑުގައި އިންޓަނެޓް ނުލިބުން ކަމަށެވެ. ރަނގަޅު ވާހަކައެކެވެ. ހަލުއި އިންޓަނެޓާއި ނުލައި އަސާސީ ބައެއްކަންކަން ކުރުންވެސް މިވަނީ ދަތިވެފައެވެ. މިސަރަހައްދުގެ ޤައުމުތަކަށް ބަލާއިރު އާބާދީގެ އެންމެބޮޑު ނިސްބަތެއް، އިންޓަނެޓްގެ ހިދަމަތްހޯދާ ގައުމަކީ ރާއްޖެއެވެ. މިހާ މުހިއްމު އަސާސީ ހިދުމަތެއް ރައްޔިތުންނަށް ލިބެންވާނީ ހަމަ އަގުގައި ކަމަށް ޤަބުލުކުރެވެއެވެ. އިޤުތިސާދުގެ ހަކަތައަކީ ތެލޭބުނާއިރު މިސަރަހައްދުގެ ޤައުމުތަކާއި އެއް އަގެއްްގައި ރާއްޖޭން ތެޔޮގަންނަން ލިބެއެވެ. ނަމަވެސް އިންޓަނެޓް ދިވެހިންނަށް މިލިބެނީ ހަމައަޤުގައި ބާވައެވެ؟\n3ޖީ ގެ އަގު ސަރަހައްދީ ޤައުމުތަކަށްވުރެ ރާއްޖޭގައި މާބޮޑެވެ. ސަރަހައްދީ ގައުމުތަކުގެ މުއާސަލާތީ ކުންފުނިތަކުން އިންޓަނެޓް ވިއްކާ އަގުތަކަށް ބަލާއިރު އެހެން ހުރިހާ ގައުމުތަކަށްވުރެ ރާއްޖޭގައި 3ޖީ އިންޓަނެޓް ގަންނަންލިބޭ އަގު އުޅެނީ 60 އިންސައްތަ މަތީގައެވެ.\nއަވަށްޓެރި ލަންކާގައި 5.1ރ އަށް އަދި އިންޑިއާގައި 5.92ރ އަދި ނޭޕާލުގައި 24.1ރ އަށް އަދި ބަނގުލަދޭޝްގައި 13.18ރ އަށް އަދި ޕާކިސްތާނުގައި 12.6ރ އަށް އަދި ބޫޓާނުގައި 19ރ އަށް 3ޖީ އެއްޖީބީ ޑޭޓާ ގަންނަން ލިބޭއިރު ރާއްޖޭގައި 3ޖީ އެއްޖީބީ ޑޭޓާ ގަންނަން ލިބެނީ 63ރ އަށްވުރެ މަތިންނެވެ.\nއާބާދީ ބޮޑު އިންސައްތަ އިންޓަރނެޓް ބޭނުންކުރާ ޤައުމުގައި އޭގެ އަގުބޮޑުވުމަކީ ޤަބޫލުކުރެވޭ ކަމެއްނޫނެވެ. މިކަމަށް ހައްލެއް ލިބޭނީ އަދިވެސް އިތުރު މުއާސަލާތީ ހިދުމަތްދޭ ކުންފުނިތަކަށް ފުރުސަތު ދީގެންބާއެވެ؟


Raees Solih 2023 gai vaadha nukuravvaane kamah vidhaalheh nuvey: Raees office | Hurihaa.mv\nރައީސް ސޯލިހު 2023 ގައި ވާދަނުކުރައްވާނެ ކަމަށް ވިދާޅެއް ނުވޭ: ރައީސް އޮފީސް\nPublished on 14 May 2022, 16:46\nއެމްޑީޕީން މިއަދު ކުރިޔަށް ގެންދާ އެތެރޭގެ އިންތިހާބުގައި ވޯޓުލެއްވުމަށް ރައީސް ސޯލިހު ވަޑައިގަންނަވަނީ. ފޮޓޯ: އެމްޑީޕީ\nވެރިކަމުގެ ދެ ވަނަ ދައުރަކަށް 2023 ގެ ރިޔާސީ އިންތިހާބުގައި ރައީސް އިބްރާހިމް މުހައްމަދު ސޯލިހު ވާދަނުކުރައްވާނެ ކަމަށް އެއްވެސް ބޭފުޅެއްގެ ގާތު މިހާތަނަށް ވިދާޅުނުވާ ކަމަށް ރައީސް އޮފީހުގެ އިސް އޮފިޝަލަކު މިއަދު ވިދާޅުވެއްޖެ އެވެ.\n"ހުރިހާ"އާ ވާހަކަދައްކަވަމުން ރައީސްގެ އަރިސް ބޭފުޅަކު ވިދާޅުވީ ރިޔާސީ އިންތިހާބުގައި ވާދަކުރެއްވުމާ މެދު ރައީސް ގޮތެއް ނިންމެވުމުން އެކަން ހާމަކުރައްވާނެ ކަމަށެވެ. ނަމަވެސް މިހާތަނަށް އިންތިހާބުގައި ވާދަނުކުރައްވަން ނިންމަވާފައި ނުވާ ކަމަށް އޭނާ ވިދާޅުވި އެވެ.\nމިދިޔަ އަހަރުގެ އޮގަސްޓް މަހު ބޭއްވި ނޫސްވެރިންގެ ބައްދަލުވުމެއްގައި ރިޔާސީ ދެ ވަނަ ދައުރެއްގައި ވާދަކުރައްވާނެތޯ "ހުރިހާ" އިން ދެންނެވުމުން އެ މަނިކުފާނު ވިދާޅުވީ އިންތިހާބުގައި ވާދަކުރެއްވުމަށް އެއްވެސް ހުރަހެއް ނެތް ކަމަށެވެ. އަދި އިންތިހާބުގައި ވާދަނުކުރައްވާނެ ކަމަށް ސީދާ ވިދާޅެއް ނުވެ އެވެ.\nރިޔާސީ އިންތިހާބުގައި ވާދަކުރެއްވުމާ ގުޅޭ ގޮތުން ރައީސް ސޯލިހު ނުދައްކަވާ ބައެއް ވާހަކަފުޅުތައް ރައީސް މުހައްމަދު ނަޝީދު އަމިއްލަފުޅަށް ދައްކަވަމުން ގެންދަވަ އެވެ. ނަމަވެސް މިހާތަނަށް ރައީސް ސޯލިހު އެއިން އެއްވެސް ވާހަކަފުޅަކަށް ޖަވާބެއް ނުދެއްވަ އެވެ.\nއެމްޑީޕީން މިއަދު ކުރިޔަށް ގެންދާ އެތެރޭގެ އިންތިހާބުގައި ވޯޓުލެއްވުމަށް ރައީސް ސޯލިހު މަޑުކޮށްލައްވައިގެން. ފޮޓޯ: އެމްޑީޕީ\nނަމަވެސް އެމްޑީޕީގެ ވާދަވެރި ޗެއާޕާސަންގެ އިންތިހާބު ކުރިޔަށް ދަނިކޮށް ރައީސް ނަޝީދު މިއަދު އެ ވާހަކަފުޅު ދެއްކެވީ އިންތިހާބަށް ނުފޫޒު ފޯރުވުމަށް ކަމަށް ބައެއް ފަރާތްތަކުން ދެކެ އެވެ.\nދިވެހި ޗެނަލަށް ދެއްވި އިންޓަވިއުއެއްގައި ނަޝީދު ވިދާޅުވީ އެ މަނިކުފާނާއި ރައީސް އިބްރާހިމް މުހައްމަދު ސޯލިހްގެ އިތުރުން ވެސް އެހެން ބޭފުޅުން އެމްޑީޕީގެ ރިޔާސީ ޕްރައިމަރީގައި ބައިވެރިވުން މުހިއްމު ކަމަށެވެ. އެއާ ވިއްދައި ވިދާޅުވީ ދެ ވަނަ ދައުރަކަށް ރައީސް އިބްރާހިމް މުހައްމަދު ސޯލިހް ވާދަކުރައްވަފާނެ ކަމަކަށް ލަފައެއް ނުކުރެއްވޭ ކަަމަށެވެ.\n"އަޅުގަނޑު ދެކޭ ގޮތުގައި ރައީސް ސޯލިހާ އަޅުގަނޑާ ނޫން އެހެން ބޭފުޅުން ވެސް މި ރޭހުގެ ތެރޭގައި ނުކުތުމަކީ ވަރަށް ބޭނުންތެރިކަމެއް. އަޅުގަނޑު ލަފައެއް ނުކުރަން ރައީސް އިބްރާހިމް މުހައްމަދު ސޯލިހު ނުކުންނަވާނެ ކަމަކަށް،" ނަޝީދު ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު ރާއްޖެ މިއަދު ކުރީގެ ރައީސް މުހައްމަދު ނަޝީދު އެމްޑީޕީ ސިޔާސީ


Raajjeyge Kulhithakaai Faruthah avahah himaayaiykuran Human Rights Watch in govaalaifi - vNews.mv\nރާއްޖޭގެ ތިމާވެށި ހިމާޔަތްކުރަން އަވަސް ފިޔަވަޅުތަކެއް އެޅުން މުހިންމު: ހިއުމަން ރައިޓްސް ވޮޗް\nއާމިނަތު އަމީނާ (އަނާ) Hdh. Kulhudhufushi | 24 January 2020, 22:22\nދުނިޔެ ހޫނުވެ، ކަނޑުގެ ލޮނުގަނޑު އުފުލެމުން އަންނަނީ އަހަރުމެން ހީވެސް ނުކުރާހާ ބޮޑަށް ކަމަށް ސައިންސްވެރިން ދަނީ ބުނަމުން ނެވެ. ދުނިޔޭގެ ތިމާވެއްޓަށް އަންނަމުންދާ މި ބަދަލުގެ އަސަރު އެންމެބޮޑަށް ފޯރާ، ގައުމުތަކުގެ ތެރޭގައި ކުދި ޖަޒީރާތައް ހިމެނޭއިރު، އޭގެ ބިރު މި ކުޑަކުޑަ ދިވެހިރާއްޖެއަށް އެބައޮތެވެ.\nދުނިޔެއަށް ދިމާވަމުންދާ ގުދުރަތީ ކާރިސާ ތަކުގެ އަސަރު އެންމެ އަވަހަށް އެންމެ ބޮޑަށް ފޯރާނެ ކަމަށް ސައިންސްވެރިން ލަފާކުރަނީ، ރާއްޖެ ފަދަ ޖަޒީރާ ގައުމުތަކަށެވެ.\nގުދުރަތީގޮތުން ރާއްޖޭގެ ރަށްތައް އުފެދިފައި ހުންނަގޮތަށް ބަލާއިރު، ވޮޑެގިރާ މި ރަށްތަކުގައި ފުއްޓަރުފަރާތުގައި ގުދުރަތީ ތޮއްޓެއް ވަނީ ލެވިފައެވެ. ރަށްރަށުގެ ވަށައިގެން އަތިރިމަތީގައި ހޭޅިފަށް ހެދިފައި އޮންނައިރު، ބައެއް ރަށްރަށުގައި ގުދުރަތީ ކުޅިތަކާއި، ފާތައްވެސް ހެދިފައި އޮވެ އެވެ.\nނަމަވެސް ތަރައްގީގެ ކުލަވަރުޖެހި، ހަދަމުންދާ ތިމާވެށީގެ ރިޕޯޓްތަކަށްވެސް ރަނގަޅަށް ބެލުމެއްނެތި، ގުދުރަތީ ރައްކާތެރިކަމަށް މާބޮޑު ސަމާލުކަމެއް ނުދީ ތަރަށްގީގެ ޕްލޭންތައް ކުރަމުންދާއިރު، އޭގެ ނަތީޖާ މިހާރުވެސް ދަނީ ފެންނަމުން ނެވެ.\nގުދުރަތީ ކާރިސާތައް ރާއްޖެއަށް ކުރިމަތިވެ، މި ކުދިކުދި ނާޒުކު ރަށްތަކަށް މޫސުމީ އުދައިގެ އަސަރު ދަނީ ފޯރަމުން ނެވެ. އުދަ އަރައި، ބައެއް ރަށްރަށަށް ބޮޑެތި ގެއްލުންތަކެއް ވަމުންދާއިރު، ރަށުގެ ހޭޅިފަތް ގިރަމުންގޮސް، މީހުންދިރިއުޅޭ ގެތަކާއި ހަމައަށް ބައެއް ރަށްރަށް ވަނީ ގިރާލާފަ އެވެ.\nކުޅުދުއްްފުށި ކުޅި ހިއްކުމުގެ ކުރިން.\nދުނިޔޭގެ ތިމާވެށީގެ މާހިރުން ބުނާ ގޮތުގައި، ރާއްޖޭގެ ގުދުރަތީ ވެށި ރައްކާތެރިކުރެވިގެން ނޫނީ، ސަލާމަތެއް ނެތެވެ. އެބިރު ވަަޒަންކުރެވޭދެއް ބޮޑުކަމުން، ބައިނަލްއަގުވާމީ ޖަމިއްޔާތަކުން ވެސް ދަނީ ރާއްޖޭގެ ސަލާމަތަށްޓަކައި، ދިވެހިންގެ ސަލާމަތަށްޓަކައި ގުދުރަތީ ވެށި ހިމާޔަތްކޮށް ރައްކާތެރި ކުރުމަށް ބާރުއަޅަމުން ނެވެ.\nއިންސާނީ ހައްގުތަކަށް މަސައްކަތްކުރާ ޖަމާއަތެއް ކަމަށްވާ ހިއުމަން ރައިޓްސް ވޮޗްގެ ރިސާޗަރުން މިވަނީ، އުދަ އެރުމާއި، ރަށްގިރުން އަދި ސުނާމީ ފަދަ ކާރިސާތަކުން ރައްޔިތުން ރައްކާތެރި ކުރުމަށް، ރާއްޖޭގެ ފާ، ކުޅި އަދި ޗަސްބިންތައް ރައްކާތެރިކުރުމަކީ ސަރުކާރުން މިހާރުން މިހާރަށް ކުރަންޖެހޭ ކަމެއް ކަމަށް ބުނެފައެވެ.\nހިއުމަން ރައިޓްސް ވޮޗުން ވަނީ އެެއާޕޯޓް ތަރައްގީކުރުމަށް ހދ. ކުޅުދުއްފުށީގެ ކުޅީގެ ބޮޑުބައެއް ހަލާލުކޮށްލާފައިވާތީ އެކަމުގެ ކަންބޮޑުވުން ފާޅުކޮށްފަ އެވެ.\nކުޅުދުއްފުށި ސިޓީގެ ކުޅި މިހާރު އޮތް ވަރަށްވެސް ހިމާޔަތްނުކުރެވި އެތަނަށް އިތުރު ގެއްލުންތަކެއް ލިބިއްޖެނަމަ، ފެންބޮޑުވުމުގެ ހާދިސާތައް އިތުރުވެ އަދި އޭގެ ސަބަބުން އެސަރަހައްދުގެ ރައްޔިތުންގެ ދިރިއުޅުން އިތުރު ނުރައްކަލަކަށް ހުށަހެޅިގެންދާނެ ކަމަށް ހިއުމަން ރައިޓްސް ވޮޗުން އޭޝިއާ ސަރަހައްދަށް ކަނޑައަޅުއްވާފައި ހުންނަވާ އެސޯސިއޭޓް ޑިރެކްޓަރ ޕެޓްރީޝިއާ ގޮސްމަން ވަނީ ވިދާޅުވެފައެވެ.\n"މޫސުމަށް އަންނަމުންދާ ބަދަލުތަކާއި ގުޅިގެން، ދިވެހިރާއްޖެ އަކީ މިހާރުވެސް ރިސްކަށް ހުށަހެޅިފައިވާ ގައުމެއް. މުސްތަގުބަލުގައި ދިމާވެދާނެ ނުރައްކަލަކުން ރަށްތަކުގެ ރައްޔިތުން ސަލާމަތް ކުރުމަށް ކަމާއިބެހޭ ފަރާތްތަކުން އަވަސް ފިޔަވަޅުތަކެއް އަވަސް ފިޔަވަޅުތަކެއް އަޅުއްވަން ޖެހޭ."\nކުޅި، ފާ އަދި ޗަސްބިން ތަކަކީ ތިމާވެއްޓަށް ލިބިގެންވާ ގުދުރަތީ ބޮޑު ރައްކަލަކަށް ވާއިރު، ސަބަބުން ފެންބޮޑުވުމާއި، އުދައެރުން އަދި ސުނާމީ ފަދަ ކާރިސާތަކުން ސަލާމަތްވުމަށް އެފަދަ ތަންތަން މުހިންމު ދައުރެއް އަދާކުރެ އެވެ.\nކުޅުދުއްފުށި ސިޓީގެ ކުޅިން ބޮޑުބައެއް ހިއްކި ފަހުން، އެރަށަށް ލިބެމުންދާ ގެއްލުންތަކެއް ބޮޑުކަން އަންދާޒާކުރެވިފައިވާ ކަމަށް ހިއުމަން ރައިޓްސް ވޮޗުން ބުނެ އެވެ. ހުސްވި 2019 ވަނަ އަހަރުގެ ތެރޭގައި ކުރި ވިއްސާރައިގައި އާދަޔާ ހިލާފަށް ރަށުގައި ފެންބޮޑުވިކަން ފާހަގަކޮށްފައިވެ އެވެ.\nކުޅުދުއްފުށި ސިޓީ އަށް ބަލާއިރު، އެެއާޕޯޓް އެޅުމަށް ކުޅި ހިއްކުމުގެ ކުރިން އެރަށުގެ ގާތްގަނޑަކަށް 400 އެއްހާ އަންހެނުން ދިރިއުޅުމަށް ހޯދާ އާމްދަނީ ހޯދުމަށް ރަށުގެ ކުޅި މުހިންމު ދައުރެއް އަދާކުރި އެވެ. ބައެއް މީހުން ރޯނުވެށުމަށް ބޮނބިފާކުރަން އެތަނުގެ ބޭނުން ހިފަމުންދިއައިރު، ބައެއް ރައްޔިތުންނަށް އާމްދަނީ ލިބެމުންއައި ހަމައެކަނި ވަސީލަތަކީވެސް އެއީ އެވެ.\nއެހެންކަމުން ރަށުގެ ތިމާވެއްޓަށްވެސް ކުޅި އަކީ މުހިންމު ގުދުރަތީ ވަސީލަތަކަށް ވެގެންދާއިރު، ރައްޔިތުންގެ ދިރިއުޅުމަށްޓަކައިވެސް އެތަން ހިމާޔަތްކުރުން މުހިންމެވެ. މީގެ އިތުރަށް އެތަނަކީ، އެހެނިހެން ދޫނިސޫފާ ސޫއްޕާއި ދިރުންތައް ވެސް ހިމާޔަތްހޯދައި އަދި ހިމާޔަތަށް އެދި ބޭނުންކުރާ ތަނަކަށް ވެގެންދާއިރު އެ ސަބަބައްޓަކައިވެސް އެތަން ރައްކާތެރިކުރަން ޖެހެ އެވެ.\nކުޅުދުއްފުށި ސިޓީގައި އެއާޕޯޓް އެޅުމަށް، އެ ކުޅީގެ 70 ޕަސެންޓް ހިއްކާފައި ވާއިރު، ބާކީ އޮތީ 30 ޕަސެންޓް އެވެ. އެތަން ހިމާޔަތް ކުރުމަކީ މި ސަރުކާރުގެ ރިޔާސީ ވައުދަކަށް ވާއިރު، އެ ބައި ހިމާޔަތް ކުރުމަށް މެންގްރޫވް އެކްޝަން ޕްރޮޖެކްޓާއި އިންޓަނޭޝަނަލް ޔޫނިއަން ފޯ ކޮންޒިވޭޝަން އޮފް ނޭޗާ (އައިޔޫސީއެން) ގެ ސައިންސްވެރިންގެ ޓީމެއްގެ އެހީ އާއި އެކު "ސޭވް މޯލްޑިވްސް" އިން ވަނީ، އެކުޅި ހިމާޔަތް ކުރެވިދާނެތޯ ބަލާފައެވެ. މި ތަހުލީލުތަކަށްފަހު އެ ޓީމަށް ފާހަގަކުރެވުނު ބައެއް ކަންކަން އެންވަޔަރުމަންޓް މިނިސްޓްރީ އާއި ވަނީ ހިއްސާކޮށްފަ އެވެ. އަދި އެ ޓީމުން ވަނީ، ކުޅީގެ ގަސްގަހާގެހީގެ ހާލަތު ރަނގަޅު ކަމުން، ކުޅީގެ ބާކީއޮތްބައި ވީހާވެސް އަވަހަށް ހިމާޔަތް ކުރުން މުހިންމުކަން ފާހަގަކޮށްފައެވެ.\nކުޅުދުއްފުށި ސިޓީގެ ކުޅިން ސަލާމަތްކުރެވިފައިވާ ސަރަހައްދު ހިމާޔަތްކުރަން އެކަށީގެންވާ މަސައްކަތްތެއް އަވަހަށް ނުކޮށްފިނަމަ، އެތަނުގެ ދިރުންތައްނެތި އަދި ރަށުގެ ތިމާވެއްޓަށް ބޮޑެތި އަސަރުތަކެއް ކޮށްފާނެ ކަމުގެ ބިރު ހިއުމަން ރައިޓްސް ވޮޗު އިން މިވަނީ ފާޅުކޮށްފަ އެވެ.\nއެ ޖަމާއަތުން ބުނެފައި ވަނީ، މޫސުމަށް އަންނަ ބަދަލުތަކާއި ކަނޑުގެ ލޮނުގަނޑު އުސްވުމުގެ ކާރިސާތަކުގެ އަސަރު އެންމެ ބޮޑަށް އަސަރުކުރާ ގައުމުތަކުގެ ތެރޭގައި ފޯރާނެ އެއް ގައުމަކީ ރާއްޖެ ކަމަށެވެ. އަދި ފެންބޮޑުވުމާއި ރަށްގިރުން އަދި އެހެނިހެންވެސް ގުދުރަތީ ކާރިސާތައް އިތުރުވަމުންދާއިރު، ކުޅިތަކާއި ފަރުތައް ރައްކާތެރި ކުރުމަކީ ރާއްޖޭގެ ރައްކަލަށް އެޅިގެންދާނެ އެންމެ މުހިންމު ފިޔަވަޅުކަމަށާއި، އެކަމަށް އަވަސް ފިޔަވަޅުތަކެއް ސަރުކާރުން އެޅުއްވުން މުހިންމުކަމަށް ވެސް ހިއުމަން ރައިޓްސް ވޮޗު އިން ވަނީ ބުނެފައެވެ.\nތިމާވެށި ހިއުމަން ރައިޓްސް ވޮޗު ކުޅުދުއްފުށި\nމިރަށުގަ މި އެއަރޕޯޓް އަޅައިގެން ބަޔަކަށް ވަރަށް ވަރުވޭ. ރަށުގަ ފެންކޮޅެއް ހެދުނަސް މިކަމާ ހެދި. މަގުމަތިން ހިރަފުސް ބުރިޔަސް އެކަމާހެދި. ބަލަގަ މާލޭގެ މަޖީދީ މަގުގަވެސް ވާރޭ ކޮޅެއް ވެހިލާ އިރަށް މިހާރު ހެސްކިޔާފަ އެ އޮންނަނީ ފެން ބޮޑުވެފަ. އެއީ ކޮން ކުޅިއެއް ހިއްްކައިގެން. ބޯހަލާކު. ހުރިހާކަމެއް ސިޔާސީ\nތީ މީގެ ކުރިންވެސް ބަޔަކު މާ ސަމާލު ކަމެއް ދީގެން ބެލެއްޓި ތަނެއް ނޫން ކުނި އަޅާ ގޮނޑެއް. ދުވާ ވަހުން ކައިރިވާން ނުކެރޭ. އެކަމުގެ ސަބަބުން ލިބޭ ގެއްލުން މާ ބޮޑުވާނެ.\nމި ކުޅި ކުރިން ތިބުނާ ވޮޗަކަށްވެސް މާ މުހިންމެއް ނުވި. ގަސްތަކާ އެތަނުގެ މުޅި ދިރުން ވަނީ ކުރިންވެސް ނެތެންފަށާފަ. ކުނި އަޅާ އެގޮތް މިގޮތްވެ ގޮސްފަ. މި ކުޅީގެ މެދުން މަގެއްވެސް ކުޅިއަށް ވެލި އަޅައިގެން ހެދި. އޭރަކުވެސް މިކަމުގެ ސަބަބުންވެސް ކަމެއްވެގެން ބަޔަކަށް ނޫޅޭ. އެކަމަކު މި އެއަރޕޯޓް އަޅަން ފެށި ހިސާބުން މިއަށްވުރެ ބޮޑު ގެއްލުމެއް ވާ ތަނެއް މި ރާއްޖޭގަވެސް ނެއް. މިވީ ގޮތެއް ހަމަ ނޭނގެ.\nބޮނބި ފާކުރަން ކުޅުދުއްފުށީގަ ތަންތަން މަދެއްްނޫން. އެއާޕޯޓްގެ ފައިދާ އިންތިހާއަށް ކުޅުދުއްފުއްޓާ އެސަރަޙައްދަށް މާބޮޑު